މަޤާމުގެ ނަންބަރު: (J-296680) (J-294701)\nމަޤާމް އޮތް އޮފީސް: މުކުރިމަގު ސްކޫލް\nވަޒީފާ އަދާކުރަން ޖެހޭ ތަން: މުކުރިމަގު ސްކޫލް ، ލ.ގަން\nމުސާރަ: 7070.00 ރުފިޔާ އާއި 10640.00 ރުފިޔާއާ ދެމެދު\nސަރވިސް އެލެވެންސް: 2500.00 ރުފިޔާ\n1- ގައުމީ މަންހަޖުގައި ކަނޑައަޅާފައިވާ ލަނޑުދަޑިތައް ޙާސިލްވާގޮތަށް ކުލާހުގަޔާއި ކުލާހުން ބޭރުގައި ކިޔަވައިދިނުމާއި ކިޔަވައިދިނުމަށް ކުރަންޖެހޭ އެންމެހައި މަސައްކަތް ކުރުން.\n3- ދަރިވަރުންނަށް ބާއްވާ ތަފާތު އެކިއެކި ޓެސްޓްތަކުގެ ޕޭޕަރު ތައްޔާރުކުރުމާއި، ޓެސްޓްތައް އެޑްމިނިސްޓަރ ކުރުން.\n4- ކިޔަވައިދޭ މާއްދާއާއި ގުޅޭގޮތުން ދަރިވަރުންގެ ފޮތްތަކާއި އެސެސްމެންޓް ޕޭޕަރާއި، ޔުނިޓް ޓެސްޓް ޕޭޕަރުތަކާއި، ޓާމް ޓެސްޓް ޕޭޕަރ އަދި މީނޫނަވެސް ދަރިވަރުންނަށް ޙާސިލްވި މިންވަރު ނުވަތަ ކުރިއެރުން ވަޒަންކުރުމަށް ބާއްވާ ޓެސްޓްތަކުގެ ޕޭޕަރުތައް މާކުކުރުން.\n5- ދަރިވަރުން ޙާސިލްކުރާ މިންވަޜާއި ކުރިއެރުމުގެ ރެކޯޑްތައް ބެލެހެއްޓުން.\n7- ކުލާހުގައާއި ކުލާހުން ބޭރުގައި ސްކޫލުގެ ހަރަކާތްތަކުގައި އުޅޭއިރު ދަރިވަރުންގެ އަޚްލާގީ ކަންތައްތައް ބެލެހެއްޓުން.\n9- ދަރިވަރުންގެ ކުރިއެރުމާބެހޭ ގޮތުން ބެލެނިވެރިންނާއި، ސްކޫލްގެ ވެރިންނާއި ތަޢުލީމީ ދާއިރާގެ ފަރާތްތަކަށް ބޭނުންވާނެ މަޢުލޫމާތު ހިއްސާ ކުރުން.\n10- ކްލާހުން ބޭރުގައި ހިންގާ، ކިޔަވައިދިނުމާއި ގުޅުންހުރި ކަންތައްތައް ހިންގުމުގައި ސުކޫލަށް އެހިތެރިވެ، އެއްބާރުލުން ދިނުން.\n12- ދަރިވަރުންނަށް ތާޢުލީމީ ލަނޑުދަނޑިތަށް ޙާސިލުވަމުންދާކަމާއި، ދަރިވަރުންގެ ކިބައިގައި ދީނީ، އަދި ރަނގަޅު އަޚްލާޤީ އާދަތައް ހަރުލެއްވެމުންދާކަން ކަށަވަރުކުރުން.\n16- ސްކޫލްގެ ފަރާތުން އިންތިޒާމް ކުރާ ޕްރޮފެޝަނަލް ޑިވަލޮޕްމަންޓް ހަރަކާތްތަކުގައި ބައިވެރިވުން.\n17- މުދައރިސުންގެ ފަންނީ ގާބިލްކަން އިތުރުކުރުމަށް މިނިޝްޓްރީ އޮފް އެޑިޔުކޭޝަނާއި ދާއިރާގެ މުއައްސަސާތަކުން ބާއްވާ ޙަރަކާތަކުގައި ބައިވެރިވުމަށް ލިބޭ ފުރުސަތުތަކުގައި ބައިވެރިވުން.\n18- ތަޢުލީމީ ދާއިރާ ހަރުދަނާކުރުމަށް މިނިޝްޓްރީއޮފް އެޑިޔުކޭޝަނުން މަސައްކަތުގައި ބައިވެރިވުމަށް، މިނިސްޓްރީ އޮފް އެޑިޔުކޭޝަނުން އެދިއްޖެނަމަ، އެމަސައްކަތުގައި ބައިވެރިވެ، އެއްބާރުލުން ދިނުން.\n19- ކޮންޓެކްޓް ގަޑީގެ ގޮތުގައި މަދުވެގެން ހަފްތާއަކު 35 މިނިޓްގެ 25 އާ 30 އާ ދެމެދުގެ ގަޑި ނުވަތަ 45 މިނިޓްގެ 20 އާ 25 އާ ދެމެދު ގަޑިނެގުން.\nސިވިލްސަރވިމަގާމް ސް ރޭންކް\n- ޕްރީ ސްކޫލް ޓީޗަރުކަމަށް ހަމަޖައްސާނަމަ، ޕްރީސްކޫލް ޓީޗަރުންގެ ޝަރުތު ފުރިހަމަވުން ނުވަތަ\nކިޔަވައިދޭ މާއްދާއަށް ޚާއްސަކުރެވިފައިވާ ދާއިރާއަކުން ދިވެހިރާއްޖޭގެ ޤައުމީ ސަނަދުގެ އޮނިގަނޑު ލެވެލް7ގެ ނުވަތަ އެއަށްވުރެ މަތީ ސަނަދެއް ޙާޞިލުކޮށްފައި އޮތުމާއިއެކު ކިޔަވައިދިނުމުގެ ރޮނގުން ދިވެހިރާއްޖޭގެ ޤައުމީ ސަނަދުގެ އޮނިގަނޑު ލެވެލް5ނުވަތަ އެއަށްވުރެ މަތީ ސަނަދެއް ހާޞިލުކޮށްފައިވުމާއިއެކު، ތަޢުލީމީ ދާއިރާއިން ނުވަތަ ކިޔަވައިދޭ މާއްދާއަށް ޚާއްސަކުރެވިފައިވާ ދާއިރާއަކުން ދިވެހިރާއްޖޭގެ ޤައުމީ ސަނަދުގެ އޮނިގަނޑު ލެވެލް9ނުވަތަ އެއަށްވުރެ މަތީ ސަނަދެއް ހާޞިލުކޮށްފައިވުމާއިއެކު ސަނަދުތައް މޯލްޑިވްސް ކޮލިފިކޭޝަން އޮތޯރިޓީއިނވެލިޑޭޓްކޮށްފައިވުން،\n- ޕްރީ ސްކޫލް ޓީޗަރުކަމަށް ހަމަޖައްސާނަމަ، ޕްރީސްކޫލް ޓީޗަރުންގެ ޝަރުތު ފުރިހަމަވުން\nޓީޗަރުންގެ ވަޒީފާގެ އޮނިގަނޑުގެ CS13-4-ރޭންކުގައި މަދުވެގެން2އަހަރު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރު %85 އަށް ވުރެ މަތިން މާކްސް ލިބިފައިވުން.\nޓީޗަރުންގެ ވަޒީފާގެ އޮނިގަނޑުގެ CS13-3-ރޭންކުގައި މަދުވެގެން2އަހަރު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރު %85 އަށް ވުރެ މަތިން މާކްސް ލިބިފައިވުން.\nޓީޗަރުންގެ ވަޒީފާގެ އޮނިގަނޑުގެ CS13-2-ރޭންކުގައި މަދުވެގެން2އަހަރު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރު %85 އަށް ވުރެ މަތިން މާކްސް ލިބިފައިވުން.\nޕްރީ ސްކޫލް ޓީޗަރުކަމަށް ހަމަޖައްސާނަމަ ޕްރީސްކޫލު ޓީޗަރުންގެ ޝަރުތު ފުރިހަމަވުން\nޓީޗަރުންގެވަޒީފާގެ އޮނިގަނޑުގެCS11-2 ރޭންކުގައި މަދުވެގެން2އަހަރު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރު %85 އަށް ވުރެ މަތިން މާކްސް ލިބިފައިވުން.\nސެން ޓީޗަރުކަމަށް ހަމަޖައްސާނަމަ ސެންޓީޗަރުންގެ ޝަރުޠު ފުރިހަމަވުން.\nޕްރީ ސްކޫލް ޓީޗަރުކަމަށް ހަމަޖައްސާނަމަ،\nޕްރީސްކޫލް ޓީޗަރުންގެ ޝަރުތު ފުރިހަމަވުން\n3.ޤާބިލުކަން ކަށަވަރުކުރުމަށް އިންޓަވިއުކޮށްގެން.\nފުރިހަމަ ކޮށްފައިވާ ސިވިލް ސަރވިސްގެ ވަޒީފާއަށް އެދޭ ފޯމް ( މި ފޯމް ސިވިލް ސަރވިސް ކޮމިޝަނުގެ ވެބްސައިޓުން އަދި އިދާރާގެ ކައުންޓަރުން ލިބެންހުންނާނެއެވެ.)\nވަޒީފާއަށް އެދޭ ފޯމު މުކުރިމަގު ސްކޫލުގެ އޮފީހުން ލިބެން ހުންނާނެއެވެ. އަދި އަދި ސިވިލް ސާވިސް ކޮމިޝަންގެ( www.csc.gov.mv ) ވެބްސައިޓުން މި ފޯމު ޑައުންލޯޑުވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 29 ސެޕްޓެމްބަރ 2019 ވާ އާދިއްތަ ދުވަހުގެ 13:00 ގެ ކުރިން، މުކުރިމަގު ސްކޫލުގެ އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްބަލައި ގަނެވޭނެއެވެ. އީ-މެއިލް އެޑްރެހަކީ، [email protected] އެވެ. އެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލުކުރެވޭނެއެވެ.\nމިމަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ 01 އޮކްޓޯބަރ 2019 އާއި 03 އޮކްޓޯބަރ 2019 އާ ދެމެދު މުކުރިމަގު ސްކޫލުގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nCS9-2 ން CS11-2\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 7970739ނަންބަރު ފޯނާއެވެ. އީ-މެއިލް ކުރާނީ [email protected] އަށެވެ.\nނަންބަރު: GS191/IUL /2019/06


ސްރީދޭވީގެ ލަވަތައް ހަދަން ޖާންވީ ބޭނުންވޭ\nޖާންވީ ބޮލީވުޑަށް ތަޢާރަފްވީ 2018 ވަނަ އަހަރު\n29 މެއި 2020 | ހުކުރު 16:21\nބޮލީވުޑްގެ ފުރަތަމަ އަންހެން ސުޕަރ ސްޓަރ ސްރީދޭވީގެ އަންހެން ދަރިފުޅު ޖާންވީ ކަޕޫރު އޭނާގެ މަންމަ ނަށާފއިވާ ލަވަތައް އަލުން ހަދަން ބޭނުންވާކަމަށް ބުނެފި އެވެ.\nފިލްމްފެއަރ އަށް ދިން އިންޓަވިއުއެއްގައި ޖާންވީ ބުނެފައި ވަނީ ސްރީދޭވީ ކުޅެފައިވާ ފިލްމު "ޗާންދްނީ" ގެ ލަވަތަކާއި "މިސްޓަރ އިންޑިއާ" ގައި ހިމެނޭ "ކާޓޭނެހި ކަޓްތޭ" މި ލަވަ އަލުން ހަދަން ބޭނުންވާ ކަމަށެވެ.\nމިހާތަނަށް ވެސް ބެލުންތެރިންގެ މެދުގައި ފަނޑުވުމެއް ނެތް "ކާޓޭނެހި ކަޓްތޭ" މި ލަވައަކީ މާބޮޑު ޑާންސް ސްޓެޕްތަކެއް ނެތް ލަވައެއް ނަމަވެސް ލަވައަށް ފުރިހަމަކަން ގެނެސްދީފައި ވަނީ ބޮޑީ މޫވްމަންޓުން ކަމަށް ޖާންވީ ވަނީ ބުނެފަ އެވެ.\nސްރީދޭވީގެ ނެށުމާއި ގުޅޭގޮތުން ޖާންވީ ބުނެފައިވަނީ ނެށުމަކީ ހަމައެކަނި ބީޓަށް ފައިހަމަކުރުން ނޫން ކަމަށާއި އެންމެ މުހިއްމު ކަމަކީ ނަށާއިރު އަބަދުވެސް މަޖާކަމާއި އެކު ނަށާހިތުން ހުރެ ނެށުން ކަމަށް ސްރީދޭވީ ބުނެފައިވާ ކަމަށެވެ.\nޖާންވީ ބުނެފައިވަނީ އޭނާގެ މަންމަ އެކިއެކި ހަފުލާތަކުގައި ނެށުމަށް ގޭގައި ފަރިތަކުރުންތައް ކުރިއަށް ގެންދާ މަންޒަރު ފެނިފައިވާ ކަމަށާއި ނަމަވެސް ސްޓޭޖްގައި ފެންނަ ފެނުން ތަފާތުކަމާއި ފުރިހަމަ ކަމުން ހައިރާންވާ ކަމަށެވެ.\nޖާންވީ ބޮލީވުޑަށް ތަޢާރަފުވެގެން ގޮސްފައިވަނީ 2018 ވަނަ އަހަރު ރިލީޒްކުރި ފިލްމު "ދަޅަކް" އިންނެވެ.\nސްރީދޭވީ ކުއްލިގޮތަކަށް މަރުވީ މި ފިލްމް ރިލީޒް ކުރުމުގެ ކުރިންނެވެ.


Google in Dhivehi translate kurevey goiy hadhaifi | Mihaaru\nލައިފްސްޓައިލް / ދިވެހި ބަސް\nގޫގުލް ޓްރާންސްލޭޓަށް 24 ބަސް އިތުރުކުރި އޭގައި ދިވެހި ބަސް ވެސް ހިމެނޭ.\n12 މެއި 2022 - 07:11\nގޫގުލް އިން ދިވެހި ޓްރާންސްލޭޓް ކުރެވޭ ގޮތް ހަދައިފި އެވެ.\nއިއްޔެ ބޭއްވި ގޫގުލް ޑިވެލޮޕާސް ކޮންފަރެންސްގައި ވަނީ ގޫގުލް ޓްރާންސްލޭޓަށް އިތުރު 24 ބަހެއް އިތުރުކޮށްފައިވާ ކަން އިއުލާންކޮށްފަ އެވެ. އޭގެ ތެރޭގައި ދިވެހި ބަސް ވެސް ހިމެނެ އެވެ. އަސަމީސް އާއި ބޯޖްޕޫރީ އާއި ސާންސްކްރިތު އަދި ކުރުދިޝް ފަދަ ބައެއް ބަސްތައް ވެސް އެ ލިސްޓުގައި ހިމެނެ އެވެ.\nDhivehi in Google translate now https://t.co/KlF9ncN0B1\n— shahu kareem 🎈 (@ShahuKareem) May 11, 2022\nގޫގުލް އިން ބުނި ގޮތުގައި، އަލަށް އިތުރުކުރި 24 ބަހަކީ 300 މިލިއަނަށް ވުރެ ގިނަ މީހުން ވާހަކަދެއްކުމަށް ބޭނުންކުރާ ބަސްތައް ކަމަށެވެ.\nއިތުރު ކުރި ބަސްތަކާ އެކު މިހާރު ގޫގުލް ޓްރާންސްލޭޓްގައި ޖުމްލަ 133 ބަހުން ޓްރާންސްލޭޓް ކުރެވޭނެ އެވެ.\n— dr shiyam (@IbrahimShiyam15) May 11, 2022\nއެ ކުންފުނިން ބުނީ ގޫގުލް ޓްރާންސްލޭޓް ފުރިހަމަ ކުރުމަށް އަދިވެސް ދިގު ދަތުރެއް ކުރަން ޖެހޭ ކަމަށެވެ. އެއީ އަދިވެސް ދުނިޔޭގައި މީހުން ވާހަކަދައްކާ އުޅޭ 7،000 ވުރެ ގިނަ ބަސްތައް ހުރުމުން ކަމަށެވެ. އެ މީހުންގެ އަމާޒަކީ އެ ހުރިހާ ބަހެއް ގޫގުލް ޓްރާންސްލޭޓްގައި ހިމެނުމެވެ.\nގޫގުލް ޓްރާންސްލޭޓްގެ އާ ބަސްތައް ބޭނުންކުރެވޭ ގޮތް އިއްޔެ ހެދިޔަސް، ބައެއް ކަސްޓަމަރުންނަށް އެ ހިދުމަތް ލިބުމުގައި އަދި ދެތިން ދުވަސް ލަސްވެދާނެ ކަމަށް ބުންޏެވެ.\nގޫގްލް ދިވެހި ބަސް ބަސް\nތިޔައީ އުފާވެރި ޚަބަރެއް.ދިވެހިންގެތެރޭ އަދިވެސް ގިނައީ ދިވެހިބަސްނޫން އެހެންބަހެއް ފުރިހަމައަށް ނޭނގޭމީހުންްް\nކޮއެފުޅާ.. ދިވެހިންގެ ތެރޭ މިހާރު ގިނައީ އަހަރުމެންގެ މާދަރީ ބަހާއި ބީރައްޓެއި މީހުން، ދިވެހިން ވާހަކަ ދެއްކުމަކީ ކަޓު ކަމެއް ގޮތުގައި ގަބޫލުކުރާ ޖީލެއް އެހެރަ ބޮޑުވެގެންދަނީ...\nއަޅެ ގޮތެއް ބަލައިލަން، ދިވެހި ބަހުން "ދިވެހިން" ލިޔެލަބަލަ ޓްރާންސް ލޭޓްގަ. މި އޮތީ ވާ ކަމެއް.\n"ދިވެހިން" ގެ ތަރުޖަމާއަށް އަންނަނީ "ދިއިންޑިއަންސް"، އައްޑޫ ގެ ތަރުޖަމާއަށް އަންނަނީ އަންދްރޭ ޕްރަދޭޝް. ވަރަށް މޮޅެއްނު\nއެެއީ ގޫގުލުގަ އިންޑިޔާމީހެއް ހުރީމަ ވާގޮތް އޭނަހީކުރީ އަހަރެމެން އިންޑިޔާއައް ވިއްކާލީކަމަށް\nއަދި ރަނގަޅުވާނެ. ޓްރާންސްލޭޓް ބޮޑަށް ރަނގަޅުވާނީ ދިވެހިން ގިނަގިނައިން ބަސް ލިޔުނުވަރަކަށް. އަހަރެން ޓެސްޓުކުރަން ލިއުނު ބަސް އައީ ފަރުމާ ފޮންޓުންހެން ހީވަނީ. އިނގިރޭސިން ދިވެއްސަށް ކުރީ.\nބޮލި ފޮންޓް ނޫން ފޮންޓެއް ލެވެން ނެތީ ތޯ؟ ހާދަ ހުތުރޭ. އެފޮންޓް ނައްތާނުލެވިގެން މިއުޅެނީ އެހާ ބާރުގަދަ ފޮންޓަކީ ތޯ؟\nއަދި ޓްރާންސްލޭޓު ވަނީ ބުރޯކަން ދިވެހި.... ހެހެހެ\nއޭ ކަޑައެއްނު... ވީއެކުސް ޖެހީމާ ނާރާ ' ވެސް ' ކަމަކަށް...\nފުރަތަމަ ތިޔަ ޖެހި ބަހަކީވެސް ބަހުގެ ހަމަކާއި ޚިލާފަށް ޖެހިބަހެއް ނަސީބެއް ނޭރިކަން\nބޮލި ފޮންޓް ބޭނުންކުރުން ހުއްޓޭނީ ކިހިނެތް؟ މީ ކުރަން ކިހާ އުންދަގޫ ކަމެއްކަން މީހާކު ބުނެދީބަލަ؟ ސަރުކާރުން ކުރާ މަސައްކަތަކުން ބޮލި ފޮންޓް ކުރިޔަށް ހުރި ވިންޑޯޒް އަޕްޑޭޓްތަކުގައި ބޭނުންކުރުން ހުއްޓުވިދާނެ ތޯ؟ މިކަން ނުކުރެވިގެން މި އުޅެނީ ކީއްވެ؟\nދިވެހި ބަހާ ތާރީހައް ހިދުމަތްކުރާ މިނިސްޓްރީ ތިކަމާ އުޅޭތާ 20 އަހަރު ވެއްޖެ! އަދި އެންމެ ފޮންޓް އެއްވެސް ނެހެދިގެން އުޅެނީ. މުސާރަ ނަންގަވާ ކޮންމެ މަހަކު.


Villa College in engineering course thah tha'aarafu kohfi\nވިލާއިން އިންޖިނިއަރިން ކޯސްތައް ތައާރަފުކޮށްފި\nވިލާ ކޮލެޖުގެ ރަޖިސްޓްރޭޝަން ޕްރޮގްރާމެއްގެ ތެރެއިން: އަންނަ އަހަރަށް އާ ޕްރޮގްރާމްތަކެއް ތައާރަފުކުރި -- އަވަސް ފައިލް ފޮޓޯ\nވިލާ ކޮލެޖުން އަންނަ އަހަރު އަލަށް ތައާރަފު ކުރާ އިންޖިނިއަރިންގެ ޕްރޮގްރާމްތަކެއް ލޯންޗު ކޮށްފި އެވެ.\nއިންޖިނިއަރިން ދާއިރާގެ ހަތަރު ޕްރޮގްރާމެއް ވިލާ ގައި އަންނަ އަހަރު ފަށާނެ އެވެ. އެ ޕްރޮގްރާމްތަކަކީ ފައުންޑޭޝަން އިން އިންޖިނިއަރިން، ބެޗެލާ އޮފް އިލެކްޓްރިކަލް އެންޑް އިލެކްޓްރޯނިކްސް އިންޖިނިއަރިންގް (އޮނާސް)، ބެޗެލަ އޮފް މެކޭނިކަލް އިނޖިނިއަރިން (އޮނާސް) އަދި ބެޗެލާ އޮފް މެކަޓްރޯނިކްސް އިންޖިނިއަރިންގް (އޮނާސް) އެވެ.\nމި ކޯސްތައް ލޯންޗުކޮށްފައި ވަނީ ރޭ ބޭއްވި ހާއްސަ ވާޗުއަލް ރަސްމިއްޔާތެއްގަ އެވެ. ޕްރޮގްރާމްތައް ލޯންޗުކޮށްދެއްވީ، ނައިބު ރައީސް، ފައިސަލް ނަސީމެވެ. ރޭގެ ރަސްމިއްޔާތުގައި ނައިބު ރައީސް ވިދާޅުވީ، މި ދާއިރާތަކުން ހިދުމަތްކޮށްދޭނެ ހުނަރުވެރިން ގައުމަށް ބޭނުންވާ ކަމަށެވެ. އަދި މި ޕްރޮގްރާމްތައް ވިލާ އިން ލޯންޗުކޮށްދެއްވީތީ އެކަމަށް ޝުކުރު އަދާ ކުރެއްވި އެވެ.\nވިލާ ކޮލެޖުން އަންނަ އަހަރު ފަށާ އިންޖިނިއަރިންގް ޕްރޮގްރާމްތަކާއެކު ޖުމްލަ 90 އަށްވުރެ ގިނަ ޕްރޮގްރާމުތައް ހިމަނައިގެން ކިޔަވައިދޭން ފަށާނެ އެވެ. މި ޕްރޮގްރާމްތަކަށް އެޕްލައި ކުރުމުގެ ފުރުސަތު މިހާރު ވަނީ ހުޅުވާލާފަ އެވެ. ކޯސްތަކަށް އެޕްލައި ކުރުމުގެ އެންމެ ފަހު ދުވަހަކީ ޑިސެމްބަރު 19 އެވެ.\nވިލާ ކޮލެޖް ހަޔާ އެޑިއުކޭޝަން މިނިސްޓްރީ


Mee Dhuniyey Gai Huri Ehme Naseebdherava Vagu? - Vaguthu\nމިއީ ދުނިޔޭގައި ހުރި އެންމެ ނަސީބުދެރަ ވަގު؟\nވައްކަން ކޮށްގެން ވެސް މުދަލާއި ފައިސާ ނުވަތަ ހިތްހަމަޖެހުމާއި އުފާވެރިކަން ލިބޭނަމަ ވައްކަން ކުރާ މީހަކީ ނަސީބުވެރިއެއް ކަމަށް ބައެއް މީހުން ހީކޮށްފާނެއެވެ. އަދި ވައްކަން ކުރުމަށް ފަހު ފުލުހުންގެ އަތްދަށުނުވެ ސަލާމަތް ވެވޭނީ ވެސް ނަސީބު ގަދަވެގެން ކަމަށް ހީވެދާނެއެވެ. ނަމަވެސް ކޮންމެ ފަހަރަކު ކަންތައް ވަނީ އެހެނެއް ނޫނެވެ.\nއިނގިރޭސިވިލާތުގެ އުމުރުން 32 އަހަރުގެ މާކް ޑޯއަބް އަކީ ވައްކަމުގެ އެތައް މައްސަލައެއްގެ ތުހުމަތު ކުރެވިފައިވާ މީހެކެވެ. އެންމެ މައްސަލައެއްގައި ނޫނީ އޭނާ އަދި ހައްޔަރު ކުރެވިފައެއް ނުވެއެވެ. ނަމަވެސް ވައްކަން ކުރި ކޮންމެ ފަހަރަކު ނަސީބު އޭނާ އަށް އެހީއެއް ނުވިއެވެ.\nއެއްފަހަރަކު މާކް ސިނގިރޭޓް ވިއްކާ ފިހާރައަކަށް ވަދެ 100 ޕައުންޑްގެ ސިނގިރޭޓް ނެގިއެވެ. ސޭލްސް ގާލް ސިނގިރޭޓް ކޮތަޅު ދިއްކޮޅުމުން ފައިސާ ނުދައްކާ މާކް ދުއްވައި ގަތެވެ. އެފަހަރު އޭނާ އަށް ސަލާމަތް ވެވުނެވެ. ނަމަވެސް މާކް ފިހާރައިން ނިކުމެގެން ދުވެފައި ދިޔައީ އޭނާގެ ކޭޝްކާޑް ނޭނގި ފިހާރައިގެ ކައުންޓަރު މަތީގައި ބާއްވާފައެވެ.\nދެން މާކް ވަގަށް ނެގީ ޑީވީޑް ޕްލޭއަރެކެވެ. ފިހާރައެއްގައި ވިއްކަން ހުރި ޑީވީޑީ ޕްލޭއަރު ވަގަށް ނަގައިގެން މާކް ފިހައިރިން ނިކުމެ ދުވެ ފިލިއެވެ. ނަމަވެސް މާކް ފިހާރައިން ނިކުތުމުގެ ތެރޭގައި އޭނާގެ ވޮލެޓް ފިހާރައިގެ ތެރެއަށް ވެއްޓުނެވެ. ވޮލެޓްގައި އޭނާ އާއި ބެހޭ ހުރިހާ މައުލޫމާތެއް ހުއްޓެވެ.\nމާކްގެ މައްޗަށް މިހާރު ޕްރޮސެކިއުޓަރުން ވަނީ ނުވަ ދައުވާއެއް އުފުލާފައެވެ. އޭގެތެރޭގައި ނުވަ މޯބައިލް ފޯނާއި ބައިސްކަލެއް ވަގަށް ނެގި މައްސަލައެއްގައި އުފުލާފައިވާ ދައުވާތައް ވެސް ހިމެނެއެވެ.


November mahuge niyalah dhiraagu fiber broadband hiley gulhai dhinumuge promotion eh fashaifi - One Online\nއަންނަ ނޮވެމްބަރު މަހުގެ 30ގެ ނިޔަލަށް ދިރާގުން ފައިބަރ ބްރޯޑްބޭންޑް ހިލޭ ގުޅައި ދިނުމުގެ ޕްރޮމޯޝަނެއް ފަށައިފި އެވެ.\nއެކުންފުނީގެ ފިކްސްޑް ބްރޯޑްބޭންޑް ހިދުމަތަށް ހާއްސަކޮށްގެން ދިރާގުން ފެށި މި ޕްރޮމޯޝަންގެ ދަށުން ގޭގެއަށް ފައިބަރ ކަނެކްޝަން ހިލޭ ގުޅުމުގެ އިތުރުން ރައުޓަރެއް ވެސް ހިލޭ ލިބޭނެ ކަމަށް ދިރާގުން މައުލޫމާތު ދެއެވެ. މި ޕްރޮމޯޝަން ފަށާފައިވަނީ މިއަދުއެވެ.\nދިރާގުން މައުލޫމާތު ދިން ގޮތުގައި ފައިބަރ ބްރޯޑްބޭންޑަކީ ބްރޯޑްބޭންގެ ހިދުމަތް ފޯރުކޮށްދިނުމަށް ބޭނުން ކުރެވޭ އެންމެ ފަހުގެ ޓެކްނޮލޮޖީއެވެ. ދިރާގުގެ މި ހިދުމަތަކީ މިހާރު ރާއްޖޭގައި ފޯރުކޮށްދޭ އެންމެ ގިނަ އެލަވަންސް އަދި އެންމެ މަތީ ސްޕީޑްގެ ޕްކޭޖުތައް ހިމެނޭ ހިދުމަތް ކަމަށް ދިރާގުން ބުނެއެވެ.\nމީގެ އިތުރުން ދިރާގުގެ ފައިބަރ ބްރޯޑްބޭންޑް ނެޓްވޯކަކީ ރާއްޖޭގެ އެންމެ ބޮޑު ފައިބަރ ނެޓްވޯކު ކަމަށް ދިރާގުން ބުނެއެވެ. މިހާތަނަށް ރާއްޖޭގެ ގޭބިސީގެ %75 އަށް ހިދުމަތް ފޯރުކޮށްދޭ ކަމަށް ވެސް ދިރާގުން ބުނެއެވެ.


ތުންފަތް ޖޯޑުކޮށްގެން ކިސްކުރުމުން 80 މިލިއަން ބެކްޓީރިއާ އަނގައިގެ ތެރެއަށް ވަދޭ: ދިރާސާ – Dhuvas Online\nތުންފައި ޖޯޑުކޮށްގެން ބޮސް ދިނުމަކީ ނުވަތަ ކިސް ކުރުމަކީ އިންސާނުންގެ ތެރެއިން އެކަކު އަނެކަކުދެކެ ވާ ލޯބި ހާމަކޮށްދިނުމަށް ކުރެވޭ ކަމެއް ކަމަށް ވެދާނެއެވެ. ކޮންމެ ގޮތަކުން ނަމަވެސް މި ކަމަކީ ވަރަށް ކުރިން ފެށިގެންވެސް އިންސާނުންގެ މެދުގައި އަށަގަނެފައި އޮންނަ ކަމެކެވެ. ކަން މިހެން ހުރި ނަމަވެސް ދިރާސާތަކުގެ އަލީގައި ބަލާއިރު، މިއީ އެކަކު އަނެކަކު ދެކެ ވާ ލޯބި ހާމަ ކޮށްދިނުމަށް ކުރާ ކަމެއް ކަމަށް ވީނަމަވެސް މި ކަމުގެ ނުރައްކާ އިންތިހާއަށްް ބޮޑެވެ.\nލޯބި ކޮށްލުމުގެ ގޮތުން ދެ މީހަކު ތުންފަތް ޖޯޑުކޮށް ދޮންދިނުމާ މެދު ވިސްނާލާއިރު މިއީ ހަގީގަތަށް ވެސް ކުރުން އެއްގޮތަކަށް ވެސް ރަނގަޅު ކަމެއް ނޫނެވެ. ކިސްކުރުމުގެ މަރުހަލާ އަކީ ދެ މީހެއްގެ ތުންފަތާއި ތުންފަތް ބައްދަލުވެ، އަނގަ އާއި އަނގަ ބައްދަލުވެ ދެ މީހުންގެ އަނގައިގެ ތެރެއިން އަނެކަކުގެ އަނގަ ތެރެއަށް ކުޅާއި އެހެން އެތައް ބެކްޓީރިއާއެއް ވަދެގެންގާ މަރުހަލާ އެކެވެ.\nމިގޮތަށް ތުންފަތް ޖޯޑުކޮށްގެން ކުރާ އެންމެ ކިސް އަކުން ވެސް ދެ މީހެއްގެ އަނގައިން އަނގަ އަށް 80 މިލިއަން ބެކްޓީރިއާ އަރާ ކަމަށް ދިރާސާތަކުން އެނގެ އެވެ. މިހުރިހައި ބެކްޓީރިއާ އަކީ ނުރައްކާތެރި ހަށިގަނޑަށް ގެއްލުންދޭ ބެކްޓީރިއާއެއް ކަމަށް ވެސް މި ދިރާސާތަކުގައި ބުނެފައިވެއެވެ.\nކަން މިހެން ހުރިނަމަވެސް ގިނަ ބަޔަކު މިކަން ކުރަނީ އެމީހުންގެ ލޯބީގެ ގުލްދަސްތާ ތާޒާކުރުމަށެވެ. ދެމީހުންގެ ދެމެދުގައި ވާ ލޯބި އިތުރަށް ބަދަހި ކުރުމަށެވެ. ހަގީގަތުގައި މިކަމުގެ ނުރައްކާކަން ނޭންގި ތިބެއެވެ.\nހަގީގަތުގައި މިއީ އިންސާނުންގެ މެދުގައި އެންމެން ވެސް އާންމުކޮށް ކޮށް އުޅޭ ކަމެއް ކަމަށް ބައެއް މީހުންނަށް ހީވެފައި އޮންނަނީ މި ސަބަބާ ހެދި ކަމަށް ވެސް ވެދާނެ އެވެ. ނަމަވެސް އިންސާނުންގެ ނަސްލުތަކާއި ދަރިފަސްކޮޅު އެކި ސަގާފަތްތަކަށް ބެހިގެންގޮސްފައިވާއިރު، މިފަހުން ކުރި ދިރާސާއަކުން އެނގިފައި ވަނީ ދުނިޔޭގެ އެކި ސަގާފަތްތަކަށް ބަލާއިރު ލޯބީގެ ދާނުގައި ބޮސްދީ އުޅެނީ މީގެ ތެރެއިން 46 ޕަސެންޓް ސަގާފަތުގައި ކަމެވެ. މި ދިރާސާގައި ދުނިޔޭގެ އެކި ކަންކޮޅުތަކުން 148 ސަގާފަތެއްގެ މީހުން ބައިވެރިކޮށް ސުވާލުކޮށްފައިވެ އެވެ.\nމި ދިރާސާއިން އެނގުނު ގޮތުގައި ތުންފަތް ޖޯޑުކޮށްގެން ކިސް ކުރުމަކީ އެންމެންނަށް އެނގޭ ކަމެއް ނޫނެވެ. މި ދިރާސާގައި ސުވާލުކުރެވުނު ބައެއް ފަރާތްތަކުގެ ނަޒަރުގައި އެއީ ވަރަށް ލަދު ހުތުރު ސިފަ އެކެވެ. އަދި އެހާމެ ފަކުރު ގަންނަ މުޑުދާރު ކަމެކެވެ. މި ދިރާސާއިން އެނގުނު ގޮތުގައި ތުބްފަތް ޖޯޑުކޮށްގެން ކިސް ކުރުމަކީ އިންސާނުންގެ ފުރަތަމަ ޖީލުގެ މީހުން ކޮށްއުޅުނު ކަމެއް ނޫނެވެ.\nދިރާސާގައި އިސްކޮށް އުޅުއްވި، އެމެރިކާގެ ޔުނިވާސިޓީ އޮފް ނެވާޑާގެ ވިލިއަމް ޖޭންކޮވެއިކް ވިދާޅުވެފައި ވާާގޮތުގައި “ކިސް ކުރުމަކީ” ހުޅަނގުގެ ސަގާފަތްތަކުގެ ތެރެއިން ނުކުމެ ދުނިޔެ އަށް އާންމުވެފައިވާ ކަމެކެވެ. މީގެ އިތުރުން އިނގިރޭސި ވިލާތުގެ ޔުނިވާސިޓީ އޮފް އޮކްސްފޯޑްގެ ތަޖުރިބާކާރެއް ކަމަށްވާ ރަފައެލް ވްލޮޑާސްކީ ވިދާޅުވާ ގޮތުގައިވެސް ކިސް ކުރުމަކީ ނިކަން ފަހުގެ ކަމެއް ކަމަށެވެ. އަދި މިއީ އިންސާނުންގެ މެދުގައި “ކިސްކުރުމުގެ” ސަގާފަތެއް އުފެދި ބަދަލުވެ އެ އާދައެއް ދިގުދެމިގެން ގޮސްފައިވުމެކެވެ.\nދިރާސާތަކުން އެނގިފައިވާ ގޮތުން އިންސާނުން ތުންފަތް ޖޯޑު ކޮށްގެން ކިސް ކުރުމުގެ އެންމެ ބޮޑު ސިއްރަކީ އެކަކު އަނެކަކުގެ ވަހަށް ޝައުގުވެރިވުމެވެ. ދިރާސާގައި ބުނާގޮތުން މި ވަހަށް ޝައުގުވެރިވުމަކީ ދެ މީހެއްގެ ދެމެދުގައި ޖިންސީ އެދުންވެރިކަން ވެސް ލައްވާލާ ހިސާބެއް ކަމަށް ސައިންސްގެ ދިރާސާތަކުން އެނގިފައިވެ އެވެ.\nމިކަމުގަ ދީނީގޮތުން އޮންނަނީ ކިހެނެއްތޯބަލަންޖެހޭނީ\nޓްރަމްޕުގެ ކޭމްޕުން ހުށަހެޅި މައްސަލަ ޕެންސިލްވޭނިއާގެ ފަނޑިޔާރަކު ބޭރުކޮށްލައިފި\nކޮވިޑްގެ ޕޮޒިޓިވް ކޭސްތަކެއް ފެނިފައިވާ މާފުއްޓަށް އަރައިފޭބުން މަނާކޮށްފި


ހިއުމަން ރައިޓްސް ކޮމިޝަންގެ 2009 ވަނަ އަހަރުގެ ކެޕޭސިޓީ އެސެސްމެންޓްގެ ފޮލޯއަޕް އެއް ހަދައިފި\nއޭޝިއާ ޕެސިފިކް ފޯރަމް ފޮރ ނޭޝަނަލް ހިއުމަން ރައިޓްސް ކޮމިޝަންސް (އޭ ޕީ އެފް) އިން ހިއުމަން ރައިޓްސް ކޮމިޝަން އޮފް ދަ މޯލްޑިވްސް (އެޗް އާރް ސީ އެމް) ގެ 2009 ވަނަ އަހަރުގެ ކެޕޭސިޓީ އެސެސްމަންޓްގެ ފޮލޯއަޕެއް ހަދައިފިއެވެ.\nމި ޕްރޮޖެކްޓްގެ މައިގަނޑު މަޤްސަދަކީ ނޭޝަނަލް ހިއުމަން ރައިޓްސް އިންސްޓިޓިއުޝަންސް ތަކުގެ މަސައްކަތްތައް ކުރިއަށްދާ މިންވަރު ވަޒަންކޮށް ދެނެގަނެ، ހަރުދަނާ ކުރުމަށް ކުރިއަށްގެންދެވޭ ޕްރޮޖެކްޓެކެވެ.\n21 - 28 ޖޫން 2018 އަށް ކުރިއަށް ގެންގޮސްފައިވާ މި އެސެސްމެންޓަކީ ހިއުމަން ރައިޓްސް ކޮމިޝަނުގެ 2009 ވަނައަހަރުގެ ކެޕޭސިޓީ އެސެސްމެންޓްގެ ފޮލޯއަޕް އެސެސްމަންޓެކެވެ.\nމި ފޮލޯއަޕް އެސެސްމަންޓްގައި އޭޕީއެފްގެ ކޮންސަލްޓަންޓް މރ. ކްރިސް ސިޑޯޓީ އަދި ޔޫ އެން ޑީ ޕީ ގެ ކޮންސަލްޓަންޓް މރ. ނިކް ބޫތް ވަނީ މި ކޮމިޝަނުގެ މެމްބަރުންނާއި ޑިޕާރޓްމަންޓްތަކުގެ ވެރިންނާއި މި ކޮމިޝަނާއެކު މަސައްކަތް ކުރާ މުޢައްސަސާތަކާ ބައެއް މަދަނީ ޖަމުޢިއްޔާތަކާ އެކު ބައްދަލުވުންތައް ބާއްވާފައިވެއެވެ.\nބައްދަލު ކޮށްފައިވާ މުއައްސަސާތަކުގެ ތެރޭގައި ޔޫ އެން ޑީ ޕީ، މިނިސްޓްރީ އޮފް ޖެންޑަރ އެންޑް ފެމިލީ، އެޓާނީ ޖެނެރަލްގެ އޮފީސް، މޯލްޑިވްސް ޕޮލިސް ސަރވިސް، މޯލްޑިވްސް ކަރެކްޝަނަލް ސަރވިސް، މިނިސްޓްރީ އޮފް ހޯމް އެފެއަރޒް އަދި ބައެއް މަދަނީ ޖަމުޢިއްޔާތައް ހިމެނެއެވެ.


Kalhuvakaru miskiy hulhuvaifi\nކަޅުވަކަރު މިސްކިތުގެ އެތެރެ: މިއަދު ވަނީ އަލުން މިސްކިތް ހުޅުވާފައި -- އަވަސް ފޮޓޯ: ސަލްވީން އަބްދުލް ހަމީދް\nދިރާގުގެ ހެޑް އޮފީސް ހިންގަމުން އަންނަ ބިމުގައި ރާވާފައިވާ ކަޅުވަކަރު މިސްކިތް މިއަދު ރަސްމީކޮށް ހުޅުވައިފި އެވެ.\nރާއްޖެ އިސްލާމްވި ދުވަހާ ގުޅުވައިގެން މި މިސްކިތް މިއަދު ހުޅުއްވައި ދެއްވީ ރައީސް އިބްރާހިމް މުހައްމަދު ސޯލިހެވެ. މިސްކިތް ހުޅުއްވައި ދެއްވާ ވާހަކަ ދައްކަވަމުން ރައީސް ވަނީ އެ މިސްކިތް ސަރުކާރުން ބެހެއްޓި ބިމަކީ މިސްކިތުގެ ދާއިމީ ވަޒަނަށް ވުމަކީ އެދިވަޑައިގަންނަވާ ކަމެއް ކަމަށް ވިދާޅުވެފަ އެވެ.\nރައީސް އިތުރަށް ވިދާޅުވީ، ސަގާފީ ތަރިކަ އަކީ ފަތުރުވެރިކަން ވިއްކުމުގައި ދުނިޔޭގެ ހުރިހާ ގައުމުތަކެއްގައި ވެސް ބޭނުންކުރާ އެންމެ މުހިއްމު އެއް ވަސީލަތް ކަމަށާއި އޭގެ ނަތީޖާ ރަނގަޅު ކަމަށެވެ. އެކަމަށްޓަކައި މިއަދު ތަރިކަ ރައްކާތެރިކޮށް ދަމަހައްޓަންވީ އިގްތިސޯދު ކުރިއަރުވާ އާމްދަނީ އިތުރުކޮށްދޭ ވަސީލަތެއް ކަމަށް ވެސް ދެކިގެން ކަމަށް ވިދާޅުވި އެވެ. އަދި ކޮވިޑްގެ ސަބަބުން ކުރިމަތިވި އިގްތިސޯދީ ހީނަރުކަމުން ސަލާމަތްވުމަށްޓަކައި އަންނަ އަހަރު އިގްތިސޯދީ ދާއިރާތައް އިތުރު ކުރާއިރު ރާއްޖޭގައި ސަގާފީ ތަރިކަ އާލާ ކުރެވޭނެ ގޮތަކާމެދު ވިސްނުން ބެހެއްޓުމަކީ މުހިއްމު ކަމެއް ކަމަށް ރަސްމިއްޔާތުގައި ވާހަކަދައްކަވަމުން ރައީސް ވަނީ ވިދާޅުވެފަ އެވެ.\nމި ރަސްމިއްޔާތުގައި ވާހަކަ ދައްކަވަމުން، ހެރިޓޭޖް މިނިސްޓަރު ޔުމްނާ މައުމޫން ވިދާޅުވީ 2016 ގައި ސަރުކާރުން ވަކިވެ ދިޔައީ ކަޅުވަކަރު މިސްކިތް ރޫޅާލާ ނަގަން ނިންމި ހިސާބުން ކަމަށާއި ދެމެހެއްޓެނިވި ތަރައްގީއެއް ގެނެވޭނީ އަމިއްލަވަންތަކަމާއި އިސްލާމްދީނާއި ސަގާފަތާއި ފަންނުވެރިކަން ހިމަނައިގެން ކަމަށެވެ. އަދި ސަގާފަތް ދޫކޮށްލާފަ ގެންނަ ތަރިކަ އަކީ ހަގީިގީ ތަރައްގީއެއް ނޫން ކަމަށެވެ.\nކަޅުވަކަރު މިސްކިތް އަލުން ރޭވުމުގެ ޕްރޮޖެކްޓު ކުރިއަށްދިޔަ ގޮތުގެ ކުރު ވީޑިއޯއެއްވެސް ވަނީ އެ ރަސްމިއްޔާތުގައި ދައްކާލާފަ އެވެ. އެ ޕްރޮޖެކްޓު ރޭވުމުގައި ހަރަކާތްތެރިވީ ޒުވާން ދިވެހިންނެވެ.\nތަރިކަ ޔުމްނާ މައުމޫން ކަޅުވަކަރު މިސްކިތް + ހެރިޓޭޖް މިނިސްޓްރީ\nތައުލީމީ ނިޒާމުގައި ތާރީހުގެ ބައި އިތުރުކުރަން އެދިވަޑައިގެންފި\nސިޔާސަތު ކަނޑައަޅާ ބޭފުޅުންނަށް ތަރިކައިގެ މުހިއްމުކަން ނޭނގޭ


Anhenaku 25 meehun gothah dhiriulhen jehifai\nއެންމެ އަންހެނެއްގެ ގައިގައި 25 މީހުންގެ އައިޑެންޓިޓީ\nހޫޕާ: ދުވާލުގެ އެކި ގަޑިތަކުގައި އުޅެނީ އެކި މީހުންނަށް ވެގެން\nމަލްޓިޕަލް ޕާސަނަލްޓީ ޑިސްއޯޑާގެ ވާހަކަ ވަރަށް ގިނަ މީހުން އަޑު އަހާނެ އެވެ. މި ބަލި ހުންނަ މީހުންގެ ގައިގައި ދޭއް ނުވަތަ އެއަށް ވުރެ ގިނަ ތަފާތު އައިޑެންޓިޓީތައް ހުރެ އެ އައިޑެންޓިޓީތަކުން އެމީހާގެ ދިރިއުޅުމާއި މިޒާޖު ކޮންޓްރޯލް ކުރެ އެވެ.\nނަމަވެސް 23 އަހަރުގެ ބޯ ހޫޕާގެ ގައިގައި ހުރީ އަދި މި ބައްޔެއް ވެސް ނޫނެވެ. މީނާގެ ގައިގައި ހުރީ ޑިސޯސިއޭޓިވް އައިޑެންޓިޓީ ޑިސްއޯޑާ (ޑީއައިޑީ) އެވެ. މި ބަލީގެ ސަބަބުން އޭނާގެ ގައިގައި ތަފާތު 25 ޝަޙުސިއްޔަތެއް ދިރިއުޅެ އެވެ. އެކި ގަޑީގައި އޭނާ އުޅޭނީ ތަފާތު އެކި މީހުންގެ ގޮތުގަ އެވެ. މިކަމުގެ ސަބަބުން އޭނާއަށް ވަޒީފާއެއްގައި އުޅުމަށް ވެސް ނުކުޅެދިފައިވާ ކަމަށް ހޫޕާ ބުނެ އެވެ.\nހޫޕާ ބުނާ ގޮތުގައި އޭނާ ދިރިއުޅެން ޖެހިފައިވަނީ ތަފާތު 25 މީހެއްގެ ޝަޚްސިއްޔަތާ އެކުގަ އެވެ. އެކަމުގެ ސަބަބުން އޭނާގެ ގައިގައި ހުންނަނީ އެކި އިރު އެކި މީހުންގެ މިޒާޖެވެ.\nއެއް އިރެއްގައި އޭނާ އުޅެނީ ވަރަށް އަޑުގަދަ 13 އަހަރުގެ ޓޯސްޓުގެ އައިޑެންޓިޓީގަ އެވެ. ޓެކްސަސް ނަމަކަށް ކިޔާ ވަރަށް ރުޅިގަދަ މެދު އުމުރުގެ މީހެއްގެ އައިޑެންޓިޓީގައި ވެސް ބައެއް ފަހަރު އޭނާއަށް އުޅެވެ އެވެ. އަދި ޓްރޭސީ ނަމަކަށް ކިޔާ ވަރަށް ފްލާޓްކުރާ އަންހެން ކުއްޖެއްގެ ގޮތުގައި ވެސް އޭނާ ބައެއް ފަހަރު އުޅޭނެ އެވެ.\nހޫޕާގެ ބައްޔަކީ މަލްޓިޕަލް ޕާސަނަލްޓީ ޑިސްއޯޑާ ފަދަ ބައްޔެކެވެ. ނަމަވެސް އެފަދަ މީހުންގެ ހަށިގަނޑުގައި އުޅެނީ ގިނަ ވެގެން ދޭއް ނުވަތަ ތިން މީހެއްގެ ޝަޚްސިއްޔަތެވެ.\nހޫޕާގެ ހަށިގަނޑަށް ގަދަވެގެންފައިވާ 25 ޝަހުސިއްޔަތުގެ ތެރެއިން އޭނާގެ ހަށިގަނޑުގައި އެ ވަގުތެއްގައި އެކްޓިވް ވާނީ ކޮން ޝަޚްސިއްޔަތެއް ކަމެއް ނިންމުމުގެ އިޚްތިޔާރެއް ވެސް ހޫޕާގެ ނޯވެ އެވެ. އެ އިރެއްގައި ގަދަވެ ގަނެގެން އުޅޭ އައިޑެންޓިޓީ އަކާއެކު އޭނާއަށް ޖެހެނީ ދިރިއުޅޭށެވެ. މިއީ ހޫޕާގެ ލޯބިވެރިޔާ ކެސީ، 22، އަށް ވެސް ވަރަށް އުނދަގޫ މައްސަލައަކަށް ވަނީ ވެފަ އެވެ. ހޫޕާގެ އަސްލު ޝަޚްސިއްޔަތުގައި އޭނާއާ ބައްދަލު ކުރެވޭނެ ވަކި އިރެއް ނޭނގޭތީ އެވެ.\nކެސީ އަށް ޖެހެނީ ހޫޕާގެ އަސްލު ޝަޚްސިއްޔަތަށް އޭނާއަށް އެނބުރި ރުޖޫއަ ވެވެންދެން އިންތިޒާރު ކުރާށެވެ. ހޫޕާ އަށް ތަފާތު 25 މީހެއްގެ ދިރިއުޅުން އުޅެން ޖެހިފައިވާއިރު އެ ހުރިހާ މީހުން ދަސްކުރަން ވެސް އޭނާއަށް ވަރަށް ވަގުތު ނެގި އެވެ. އޭނާ ބުނާ ގޮތުގައި ޓޯސްޓް ކިޔާ 13 އަހަރުގެ ފިރިހެންކުއްޖެއްގެ އައިޑެންޓިޓީގައި އޭނާ އުޅޭއިރު ލޯބިވެރިޔާ ކެސީ އާ ވަރަށް ގުޅިގެން އުޅެވެ އެވެ. ސަބަބަކީ ކެސީ ފަދައިން ޓޯސްޓަކީ ވެސް ވީޑިއޯ ގޭމް ކުޅޭހިތްވާ ކުއްޖަކަށް ވުމެވެ. ވީމާ ދެ މީހުން އެކުގައި ގޭމް ކުޅުމުގައި ވަގުތު ހޭދަ ކުރެ އެވެ.\n"ބައެއް ފަހަރު ކެސީ އައިސް ވަދެފައި މަށާ ދިމާލަށް 'ޑާލިން' އޭނާ ބުނެލާއިރު އަހަރެން ބަދަލު ވެފައި ހުރެދާނެ އެހެން މީހެއްގެ އައިޑެންޓިޓީ އަށް. އެހިސާބުން މައްސަލަ ޖެހި ޒުވާބުކުރަން ވެސް ޖެހޭ،" ހޫޕާ ބުންޏެވެ.\nޓްރޭސީ ކިޔާ އަންހެންކުއްޖެއްގެ އައިޑެންޓިޓީގައި ވެސް ހޫޕާ ބައެއް ފަހަރަށް އުޅެން ޖެހެ އެވެ. އަސްލު ހޫޕާ އަކީ ވަރަށް ލަދުގަންނަ އެހާމެ އަމިއްލަ ނަފްސަށް އިތުބާރު ނުހުންނަ މީހެކެވެ. ނަމަވެސް ޓްރޭސީ އަކީ ލަދުގެ ކަންފުޅެއް ވެސް ނުހުންނަ އަދި ވަރަށް އަމިއްލަ ނަފްސަށް އިތުބާރުކުރާ ޝަހްސިއްޔަތެކެވެ.\nހޫޕާ އަށް ދިމާވާ އެއް މައްސަލައަކީ އޭނާއަކީ ސިނގިރޭޓް ބޯ މީހަކަށް ނުވެފައި ޓްރޭސީ އަކީ ވަރަށް ސިނގިރޭޓް ބޯ މީހަކަށް ވުމެވެ. އޭނާއަށް މި ކުރެވެނީ ކީއްކަން ނޭނގުނަސް ހޫޕާގެ އަމިއްލަ ޝަހްސިއްޔަތުގައި އޭނާ ހުންނައިރު މިކަމުން އޭނާއަށް އުނދަގޫތައް ވެއެވެ.\nހޫޕާއަށް މި ޑިސްއޯޑާގެ އުނދަގޫތައް ވާން ފެށީ އުމުރުން 14 އަހަރުގަ އެވެ. އެންމެ ފުރަތަމަ އޭނާގެ ހަށިގަނޑު ކޮންޓްރޯލް ކުރަން ފެށީ ޓެކްސަސް އެވެ.\nހޫޕާގެ އެކުވެރިންނާއެކު އޭނާ އިންދާ ކުއްލިއަކަށް އޭނާގެ މިޒާޖާއި އުޅުމަށް ޓެކްސަސް ވެރިވެ ގަނެ އެވެ. އެހިސާބުން އޭނާގެ ހުރިހާ އެކުވެރިންނާއި ހޫޕާ އާ މައްސަލަ ޖެހެ އެވެ. ސަބަބަކީ ހޫޕާގެ އެކުވެރިން ދެކެ ޓެކްސަސް ނަފުރަތު ކުރާތީ އެވެ.\nމި ބަލީގެ އެހެނިހެން އަލާމާތްތަކުގެ ގޮތުގައި ހޫޕާގެ ކިބައިން ފެންނަ އެއް ކަމަކީ އެއްގޮތަކަށް ވެސް އެހެން މީހަކު ގޮވިޔަސް އަޅާނުލާ އެތައް އިރަކު އިނުމެވެ. މިގޮތަށް ވަރަށް ގިނަ ވަގުތު ވެސް އޭނާއަށް ހޭދަވެ އެވެ. އަދި ރަނގަޅުވީމަ އޭނާއަށް އެގޮތަށް އިނދެވުނުކަން ވެސް ހޫޕާ ހަނދާނެއް ނުހުރެ އެވެ.\nޑިސޯސިއޭޓިވް ޑިސްއޯޑާ ގިނަ ފަހަރަށް ކުރިމަތިވަނީ އެ މީހެއްގެ ހަޔާތުގައި ކުރެވޭ ކޮންމެވެސް ކަހަލަ އަނިޔާ ލިބޭ ތަޖުރިބާއަކަށް ފަހުގަ އެވެ. އެ މީހެއްގެ ހަގީގީ ޝަޚްސިއްޔަތު ނޫން އެހެން ޝަޚްސިއްޔަތަކަށް އޭނާ ބަދަލުވާން މެދުވެރިވަނީ ހަޔާތުގައި ކުރިމަތިވާ ކޮންމެވެސް ހިތަށް ވަރަށް ފުން އަސަރުތަކެއް ކުރާ ކަހަލަ ކަންތައްތަކެއްގެ ސަބަބުންނެވެ.\nމިއީ ހަގީގީ ބައްޔެއް ނަމަވެސް ގިނަ މީހުންނަށް މިއީ ބައްޔެއްކަން ވިސްނާލަން ވެސް އުނދަގުލެވެ. މި ބަލި ޖެހިފައިވާ މީހުން ފެނުމުން ގިނަ މީހުން ހީކުރާނީ އެމީހުން އެކްޓްކުރަނީ ކަމަށެވެ.\nމޭގެ ކަށިގަނޑު ނެތް މީހެއްގެ ގަދަ ހިތްވަރު!\nކޮވިޑްޖެހި އާއިލާގެ 15 މީހުން މަރުވެފައިވާ އަންހެނެއް\nކޮއްކޮ ސަލާމަތް ކުރަން އުޅުނު 10 އަހަރު ކުއްޖެއް މަރު


Ali Waheed Ah Gulhaidheyn PG In Criminal Court Gai Edhijje - Vaguthu\n1 ގަޑިއިރު ކުރިން ( ޖޫން 10, 2021 )\nޖިންސީ ގޯނާގެ ކުށުގެ ހަ ދައުވާއެއް އުފުލާފައިވާ އަދި މިހާރު ރާއްޖޭން ބޭރުގައި ހުންނެވި ކުރީގެ ޓޫރިޒަމް މިނިސްޓަރު އަލީ ވަހީދަށް ގުޅޭނެ ގޮތެއް ހަމަޖައްސައިދޭން ޕްރޮސެކިއުޓާ ޖެނެރަލް (ޕީޖީ) އޮފީހުން ކްރިމިނަލް ކޯޓުގައި އެދިއްޖެއެވެ.\n"ވަގުތު" އިން ކުރި ސުވާލެއްގައި ޖަވާބުގައި، ޕީޖީ އޮފީހުގެ އޮފިޝަލަކު ވިދާޅުވީ އަލީ ވަހީދަކީ ހައި ކޯޓާއި ސުޕްރީމް ކޯޓުން ވެސް ހޯދައި ނުފެނިގެން ޝަރީއަތް ނުހިންގުނު މީހެއް ކަމަށެވެ.\nނަމަވެސް އަލީ ވަހީދު ގެންދަވަނީ ކްރިމިނަލް ކޯޓާ މުއާމަލާތް ކުރަމުން ކަން ކްރިމިނަލް ކޯޓުން މިއަދު އެ އޮފީހަށް އެންގި އެންގުމުން ފާހަގަކުރެވުނު ކަމަށް ޕީޖީގެ އޮފިޝަލް ވިދާޅުވިއެވެ.\nއަލީ ވަހީދު ވަނީ ރާއްޖޭން ބޭރުގައި ހުންނަވައިގެން އޮންލައިންކޮށް މި ޝަރީއަތުގައި ބައިވެރިވާން އެދިވަޑައިގެންފައެވެ. އަދި އޭނާގެ ސިއްޚީ ހާލުކޮޅު ބަޔާންކޮށްދޭ ޑޮކްޓަރުންގެ ލިޔެކިއުންތަކެއް ވެސް ކޯޓަށް ހުށަހަޅާފައިވާ ކަން އެ ކޯޓުން ޕީޖީއަށް އެންގެވި ކަމުގެ މައުލޫމާތު ވަނީ ދެއްވައިފައެވެ.\nއޮފިޝަލް ވިދާޅުވި ގޮތުގައި، އަލީ ވަހީދަށް ގުޅުމަށް އެ އޮފީހުން ކުރަމުންދާ މަސައްކަތް ވެސް ކާމިޔާބު ނުވާތީ އެ ކަން ހަމަޖައްސައިދޭން އެދި ކްރިމިނަލް ކޯޓަށް އެ އޮފީހުގެ ސިޓީއެއް ފޮނުވާފައިވާނެއެވެ.\n"އަލީ ވަހީދާ ގުޅޭނެ ގޮތް ސާފުކޮށް ދެއްވުމަށް ކުރިމިނަލް ކޯޓަށް ސިޓީއަކުން ދަންނަވައިފިން." ޕީޖީގެ އޮފިޝަލް ވިދާޅުވިއެވެ.\nއަލީ ވަހީދު އާއި އައްސަދު އަލީ - ވަގުތު އިމޭޖަސް\nރާއްޖޭން ބޭރަށް އަލީ ވަހީދު ފުރުމުގެ ހުއްދަ ކްރިމިނަލް ކޯޓުން ދިނީ އެ ކަމުގައި ޔޫތު މިނިސްޓްރީގެ ސްޓޭޓް މިނިސްޓަރު އަސްހަދު އަލީ (އަޑޭ) ޒިންމާވާ ގޮތަށް ޖާމިނުވާ އެއްބަސްވުމެއް ހުށަހަޅައިގެންނެވެ. އެ އެއްބަސްވުމުގެ މުއްދަތު އިއްޔެއަށް ވަނީ ހަމަވެފައެވެ.\nމިއަދު މި މައްސަލައިގެ ޝަރީއަތުގެ އަޑުއެހުމެއް ވެސް ތާވަލުކުރިއެވެ. އެކަމަކު ފަހުން ވަނީ އަޑުއެހުން ކެންސަލް ކޮށްފައެވެ. އަޑުއެހުން ކެންސަލް ކުރިކަން ޕީޖީއަށް ކްރިމިނަލް ކޯޓުން ފޮނުވި އެންގުވުމުގައި ވަނީ ވެސް އަލީ ވަހީދުގެ ލިޔެކިއުންތަކެއް އެ ކޯޓަށް ހުށަހަޅާފައިވާ ކަމެވެ.\nޕީޖީ އޮފިޝަލް ވިދާޅުވީ، ޖާމިނުވި ފަރާތާ މެދު ގޮތެއް ނިންމައިދިނުމަށް އެދި އެ އޮފީހުގެ ފަރާތުން ވަކި ސިޓީއެއް ވެސް ކްރިމިނަލް ކޯޓަށް ފޮނުވާފައިވާނެ ކަމަށެވެ. ޕީޖީން ދެކެވަޑައިގަންނަވާ ގޮތުގައި އަލީ ވަހީދު ހާޒިރު ނުވެ ވެސް ޖާމިނުވި ފަރާތާ މެދު ކޯޓަށް ގޮތެއް ނިންމޭނެއެވެ.\nއަލީ ވަހީދުގެ މައްސަލަ ބައްލަވަމުން ގެންދަވަނީ ކްރިމިނަލް ކޯޓުގެ ގާޒީ ހަސަން ސައީދެވެ. މި ކަމުގައި ކްރިމިނަލް ކޯޓުގެ ބަހެއް ހޯދަން "ވަގުތު" އިން ކުރި މަސައްކަތް ކާމިޔާބެއް ނުވިއެވެ.\nއެހެންވިޔަސް "ވަގުތު" އަށް މައުލޫމާތު ލިބޭ ގޮތުގައި އަލީ ވަހީދު މުއާމަލާތް ކުރައްވަމުން ގެންދަވަނީ މައްސަލަ ބައްލަވާ ގާޒީ ހަސަން ސައީދާއެވެ. އަލީ ވަހީދުގެ ޕާސްޕޯޓް ދޫކޮށްލަން އަމުރު ނެރުމުން ގާޒީގެ މައްސަލަ ޖޭއެސްސީއިން ވެސް ދަނީ ބަލަމުންނެވެ.\nއަލީ ވަހީދުގެ މައްސަލަ ކްރިމިނަލް ކޯޓުގައި ބައްދަލުވަމުން ގެންދަވާ ގާޒީ ހަސަން ސައީދު - ފޮޓޯ: އަވަސް\nއަލީ ވަހީދު މި ވަގުތު ހުންނެވި ގައުމެއް ޔަގީނެއް ނޫނެވެ. އެންމެ ފަހުން މައުލޫމާތުތައް ލިބުނު ގޮތުން ނަމަ، އޭނާ ތުރުކީއަށް ވަޑައިގަތެވެ.\nރާއްޖޭގެ އިހްތިސާސް ނުހިނގާ ތަނެއްގައި ހުރި މީހެއްގެ މައްސަލައެއް، ވީޑިއޯ ކޮންފަރެންސްކޮށް ޝަރީއަތް ހިންގުމަކީ ގާނޫނުގައި އޮންނަ ކަމެއް ނޫނެވެ. އަދި މިއީ މިހާތަނަށް ޖިނާއީ މައްސަލައެއްގައި ރާއްޖޭގައި ކޮށްފައިވާ ކަމެއް ވެސް ނޫނެވެ.\nއަލީ ވަހީދުގެ މައްޗަށް ސީރިއަސް ތުހުމަތުތަކެއް ކުރެވި ދައުވާތައް އުފުލާފައިވަނިކޮށް ރާއްޖޭން ބޭރަށް ފުރާވަޑައިގަންނަވަން ފުރުސަތު ދެއްވުމުން އާންމުންގެ ގިނަ ބަޔެއްގެ ފާޑުކިއުންތައް ވަނީ ޝަރުއީ ނިޒާމަށާއި ސަރުކާރަށާއި ޕްރޮސެކިއުޓާ ޖެނެރަލްގެ އޮފީހަށް ވެސް އަމާޒުވެފައެވެ.\nތިމަރަފުށިން ހައްޔަރުކުރި ހަރުކަށި ފިކުރުގެ މީހުންގެ ޝަރީއަތެއް މާދަމާ\nހައިކޯޓާއި ސުޕްރިމް ކޯޓުން ނިންމެވި ގޮތަށް ކުރިމިނަލް ކޯޓުން މިމައްސަލަ ނުނިއްމެވެނީތޯ ؟\nޖޫން 10, 2021 16:31\nކުށް ސާބިތު ވެއްޖިއްޔާ ރާއްޖެ ނާންނަ ގޮތައް އެކަމަކު ނަން ސާފު ވެއްޖިޔާ ރާއްޖެ އައުމުގެ ފުރުސަތު އޮންނަ ގޮތަށް މީނަޔަށް ކަންކުރާކަށް ނުޖެހޭ ހަމަ އެކަނި ރުޔަކަސް ނުވާނެ .\nޖޫން 10, 2021 16:32\nއަނެއްކާވެސް ގާޒީއާއި ޖައްސާލާ، ބަލަ ޕޖ ނޭދުނަސް ކޯޓާއި އެފަރާތާއި މުއާމަލާތްކުރެވިގެން ދާކަން ދޯ އެއިނގެނީ، ޔަގީން ކަށަވަރު ގާޒީޔާނޫންކަން މުއާމަލާތު ކުރަނީ


Dhen hoonuvaanee vaccine freezer nulibey massala | Mihaaru\n01 ޑިސެމްބަރ 2020 - 10:08\nދުނިޔެއަށް މުސީބާތަކަށް ވެފައިވާ ކޮވިޑް-19އާ ދެކޮޅަށް ކާމިޔާބު ވެކްސިންތަކެއް އުފައްދައި އޭގެ ބޭނުންކުރަން ފަށަން ތައްޔާރުވަނީ އެވެ. އެކަމަކު މި ވެކްސިންތަކަށް ފިނިހޫނުމިނުގެ މައްސަލަ ވަރަށް ބޮޑަށް އެބަ އޮތެވެ. ކޮވިޑްގެ ސަބަބުން ޖެހުނު ހާލުން އަރައިގަންނަން އުންމީދަކަށް ވެފައިވާ ވެކްސިން ލިބުނަސް، އެ ރައްކާކޮށްފައި ބެހެއްޓޭނެ ފިނިހޫނުމިން ހުރި އާލާތްތައް ނެތުމަކީ ނިތްކުރިން ދާ ނުހިކޭ ހޫނު ކަަމަކަށް ވަނީ ވެފަ އެވެ.\nޓްރަޔަލްތައް ނިންމާލާފައިވާ ފައިޒާ އާއި ބައޮންޓެކްގެ ވެކްސިންގެ އިތުރުން އިއްޔެ ކާމިޔާބީ އިއުލާނުކުރި މޮޑާނާ ވެކްސިނަށް ބަލާއިރު އެންމެ ފަސޭހައިން ގެންގުޅެން އޮތް ވެކްސިނަކީ މޮޑާނާގެ ވެކްސިނެވެ. އަނެއް ވެކްސިނަކީ މައިނަސް 60-90 ޑިގްރީސެލްސިއަލްގައި ބަހައްޓަންޖެހޭ ވެކްސިނެކެވެ. އެކަމަކު މޮޑާނާގެ ވެކްސިން މައިނަސް 20 ޑިގްރީސެލްސިއަސްގައި ބެހެއްޓިދާނެ އެވެ. މިއީ ޕޯލިއޯ ވެކްސިން ފަދަ އާންމު އެހެން ބައެއް ވެކްސިންތައް ވެސް ބަހައްޓާ ފިނިހޫނުމިން ކަމަށް ވާތީ މި ވެކްސިން ގެންގުޅުމަކީ ތަރައްގީވަމުން އަންނަ ގައުމުތަކުގައި ވެސް ބޮޑު ކަމަކަށް ނުވާނެ އެވެ. އަދި އޮކްސްފޯޑުގެ ވެކްސިނަކީ ވެސް ޕްލަސް 2-8 ޑިގްރީސެލްސިއަސްގައި ބެހެއްޓޭ އެއްޗަކަށް ވުމުން މިއީ ވެސް ފަސޭހައިން ގެންގުޅެވޭނެ ވެކްސިނެކެވެ. ރަޝިއާ އިން އިއުލާނުކޮށްފައިވާ ސްޕަންޓިކް ވެކްސިން ގެންގުޅެން ޖެހެނީ މައިނަސް 18 ޑިގްރީސެލްސިއަސްގަ އެވެ.\nކޮވިޑަށް ހެދި ކާމިޔާބު ބައެއް ވެކްސިންތައް ގެންގުޅެވޭނެ އެކަށީގެންވާ ވަސީލަތްތައް ނެތީ ތަރައްގީވަމުން އަންނަ ގައުމުތަކުގައި އެކަންޏެއް ނޫނެވެ. އަލްޓްރާކޯލްޑް ފްރީޒަރަކީ އެމެރިކާ ފަދަ ގައުމުތަކުގައި ވެސް އާންމު އެއްޗެއް ނޫނެވެ.\nރާއްޖެ އާއި މި ސަރަހައްދުގެ ގައުމުތަކުން ވެސް ވެކްސިނަށް އަންނަނީ ވަރަށް ބޮޑަށް ތައްޔާރުވަމުންނެވެ. މިއީ ހޫނު ސަަހަރައްދަކަށް ވާތީ ގޮންޖެހުން އިތުރު ވެސް ވާނެ އެވެ.\nފިނިކޮށް ބަހައްޓައިގެން ވެކްސިން ޓްރާންސްޕޯޓްކުރުން\nވެކްސިނެއް އުފައްދައި އެ ބޭނުންކުރުމުގެ ހުއްދަ ލިބުނަސް އާންމުންނާ ހިސާބަށް އެ ފޯރުކޮށްދިނުމަށް ކުރަންޖެހޭ މަސައްކަތް ބުރަ އެވެ. ވެކްސިން އުފައްދާ ފެކްޓަރީތަކުން އެ ނެރެ ޓްރަކްތަކުގައި ހޮސްޕިޓަލްތަކާއި ކްލިނިކްތަކާއި ފާމަސީތަކަށް ގެންދިއުމާއި އެ ތަންތަނުން އާންމުނަށް ވެކްސިން ދިނުމުގައި ވެސް ވެކްސިންތަކުގެ ޓެމްޕަރޭޗަރު ވަކި ވަރެއްގައި ހުންނަން ޖެހޭނެ އެވެ. މިއީ "ކޯލްޑް ޗެއިން" އެވެ. މި ޗެއިން ނިމޭނީ ފެކްޓަރީން ގޮސް ވެކްސިން ދިނުމާ ހަމައަށެވެ.\nކޮވިޑް-19 އާ ދެކޮޅަށް އުފެއްދި ބައެއް ވެކްސިންތަކުގެ މައުލޫމާތު -- ބީބީސީ\nކޮވިޑަށް ހެދި ގިނަ ވެކްސިންތަކަށް ވަރަށް ފިނީގައި ގެންގުޅެން ޖެހޭއިރު ބޮޑެތި ބައެއް ހޮސްޕިޓަލްތަކުގައި އެކަން ކުރެވިދާނެ އެވެ. އެކަމަކު ވެކްސިން ދޭންޖެހިފައިވާ މީހުންގެ އަދަދަށް ބަލާއިރު އެހާ ގިނަ ވެކްސިން ރައްކާކޮށްފައިވާ ބަހައްޓާނެ ކެޕޭސިޓީއެއް ނުހުންނާނެ އެވެ. މިއީ އަދި ވަރަށް މަދު ފެކްޓަރީތަކެއްގައި ހަދާ ވެކްސިނަކަށް ވުމުން، ރައްކާކޮށްފައި ބެހެއްޓެން ނެތް ވަރަކަށް އެހެން ގައުމަކަށް ވެކްސިން ގެންދިއުން އެއީ އިސްރާފަކަށް ނޫނީ ނުވާނެ އެވެ. ވެކްސިން ގެންނަން ޖެހޭނީ އެ ގައުމެއްގައި އެ ގެންގުޅެވޭނެ ވަރަކަށެވެ.\nއެކި ވެކްސިން ޕްރޮގްރާމްތަކަށް، ވެކްސިން ފްރީޒަރުތައް ހޯދާފައި ހުއްޓަސް މިހާރު ކުރިމަތިވެފައި މި އޮތީ އާންމު ހާލަތެއް ނޫނެވެ. އެހެންވެ، މިހާރު ހުރި ފްރީޒަރުތަކުގެ އިތުރުން އެތައް ބައިވަރު ފްރީޒަރެއް ހޯދަން ޖެހޭނެ އެވެ. މީގެ އިތުރުން މި ފިނިމިނުގައި ވެކްސިން އުފުލޭނެ ރެފްރިޖެރޭޓެޑް ޝިޕިން ކޮންޓެއިނާ ވެސް އިތުރަށް ހޯދައިގެން ނޫނީ މިހާރު ވެކްސިނަށް އޮތް ޑިމާންޑަށް ކުޅަދާނައެއް ނުވާނެ އެވެ.\nކޮވިޑް ވެކްސިން އަޅަން ޖެހޭނީ ވެސް އެ ވެކްސިން ބަހައްޓަންޖެހޭ ގަދަ ފިންޏަށް ކުޅަދާނަވާ ވަރުގެ ބިއްލޫރި ފުޅި ނުވަތަ ވަޔަލްގައި ކަމަށް ވާއިރު މީގެ ސަޕްލައި ވެސް ތާށިވާނެ އެވެ. ތަޖުރިބާކާރުން ވިދާޅުވަނީ ވެކްސިން އުފައްދަންޖެހޭ މިންވަރަށް ބަލާއިރު ވެކްސިން ފުޅީގައި ޖަހާ ރަބަރު މަތި ވެސް ހޯދަން ދަތިވާ ވަރަށް ބޭނުންވާނެ ކަމަށެވެ. ދެން އެއާ އެކު ޑިމާންޑް ބޮޑުވާނީ ވެކްސިން ދިނުމަށް ބޭނުންވާ ސިރިންޖާއި ރައްކާތެރިކަމުގެ އާލާތްތަކުގެ އެވެ.\nމި ސަރަހައްދުގެ އެއްވެސް ގައުމަކުނެތް ފައިޒާ އިން އުފެއްދި ވެކްސިން ބަހައްޓާނެ ގޮތެއް(70-)\n🇲🇻އަށް ބަލާއިރުކޮންމެވެސް ވަރަކަށް މޮޑާނާ (20-) ބެހެއްޓިދާނެ\nމިވަގުތަށް ތައްޔާރީ 2-8 ޑިގްރީގައި ބެހެއްޓޭ އޮކްސްފޯޑް ނުވަތަ🇷🇺 ވެކްސިންއަށް pic.twitter.com/5c3SvFY3dQ\n— Ahmed Faisal (@Faisalnaifaru) November 30, 2020\nވަރަށް ގިނަ ވެކްސިނަކީ އެއްތަނުން އަނެއްތަނަށް އުފުލާއިރު ފްރީޒްކޮށްގެން ގެންގުޅޭ އެއްޗިއްސެވެ. އަލްޓްރާކޯލްޑް ނުވަތަ މައިނަސް 60-80އާ ދެމެދު ވެކްސިން ގެންގުޅެވޭނެ ގޮތް ސަބް-ސަހާރަން ގައުމުތަކުގައި ގާއިމުކުރި އެވެ. އެއީ އީބޯލާ ފެތުރެން ފެށުމުން އެ ބައްޔާ ދެކޮޅަށް ބޭނުންކުރާ ވެކްސިން ވެސް މިހާ ފިނިކޮށް ގެންގުޅެން ޖެހުމުންނެވެ. އެހެންވެ މިދިޔަ ފަސް ވަރަކަށް އަހަރު ތެރޭގައި ވަނީ "އާކްޓެކް" ކިޔާ ތަރުމޯޒެއް ފާޑުގުގެ އީޖާދަކުން މިކަމަށް ހައްލު ހޯދައިފަ އެވެ.\nއެކަމަކު މިއީ އެތައް މިލިއަން ބަޔަކަށް ބޭނުންވާ ވެކްސިނެއް ސަޕްލައިކުރުމުގައި އަގުބޮޑު ޓެކްނޮލޮޖީއެއް ކަމަށް ތަޖުރިބާކާރުން ގަބޫލުކުރެ އެވެ. މި ޓެކްނޮލޮޖީ ބޭނުންކުރުމަށް ވުރެ، ހޫނު ޓެމްޕަރޭޗަރުގައި ގެންގުޅެވޭ ވެކްސިނެއް ހޯދުން ބައެއް ގައުމުތަކަށް މާ އެކަށީގެންވާ ކަމަށް ވަނީ ބެލެވިފަ އެވެ. މީގެ އެންމެ ތަރުމޯޒެއްގެ އަގު 2،000 ޑޮލަރަށް އަރަ އެވެ. އަދަދު ނުކުރެވޭހާ ގިނަ ބަޔަކަށް ބޭނުންވާ ވެކްސިނަށް މީގެ އެތައް ބައިވަރު އެއްޗިއްސެއް ބޭނުންވާނެ އެވެ. ކޮވިޑް ފެތުރެން ފެށިއިރު ވެންޓިލޭޓަރަށް ޑިމާންޑް ބޮޑުވެ ތާށިވި ގޮތަށް ވެކްސިން ފްރީޒަރަށް ޖެހޭ ބޭނުން ވެސް އެ ހިސާބަށް ދިއުން އެކަށީގެންވެ އެވެ.\nސިއްހަތު ވެކްސިން ދިނުން ކޮވިޑް ވެކްސިން\n7 ކޮމެންޓް, 18 ރިއެކްޝަންސް\nތިކަންވާނީ ވެންޓިލޭޓަރު ތަކަަށް ވީގޮތަށް. ލާރި ގަނޑުކާލާފައި, މިނިސްޓަރު ކަމުން ވަކިވީމައި ނިމުނީ. ދެން ކުރާނެކަމެއް ނޯންނާނެ. އަވަހަށް ކަރުދާސް ކުންފުނި ހަދާމީހުން މިހާރު ތިބޭނީ ދުބާއި އަށް މިޙާރުވެސް އޯޑަރު ދީގެން. އޭރުންތާ ތިބުނާ ފުރިޖުނަޔަސް ލާރިގަނޑު ލިބޭނީ. ެގޭގައި ހުރި ފުރިޖް ވެސް މަރާމާތުކޮށްލައިގެން ނަމަވެސް, ވިއްކާލެވޭނެ ގޮތެއްހޯދާނެ, މިކަމުގައި އުޅޭ މިނިސްޓުރީ މީހުންނާއި, އައިޖީ އެމް ހޮސްޕިޓަލުގެ ނަގާކިޔާމީހުން މިހާރު އުޅޭނީ ކޯޓޭސަން ހޯދާ, ރައްޓެހިންގެ ކުންފުނީގެ ނަމުގައި ހުށައަޅަން. މިއީ ވާ ގައުމެއް. ހަމަ ޒީރޯ ޓޮލަރެންސް. އެމް ޕީ އެލް, ހެލްތް. މަ ވާ ސަލާމް\nބައެއް ވެކްސިނޭ ކިޔާފަ ޗައިނާގެ4ވެކްސިންގެ ވާހަކަ ފޮރުވާފަ އެމެރިކާއާއި ހުޅަނގުގެ ވެކްސިންގެ ވާހަކަ އެކަނި ޖަހާ ނިންމާލާފަ އެއޮތީ. ހުޅަނގުގެ ޕުރޮޕެގެންޑާމެން ދުނިޔޭގެ އެންމެންގެ ސިކުނޑިއާކުޅެން ހަދާފަހުންނަ ހަބަރުތަކުގެ ތަރުޖަމާ މިހުންނަނީ.\nޗައިނާއަކީ ކުރީގެ ޔާމީނު ސަރުކާރުގޮތަށް މާ ޓްރާންސްޕޭރަންޓު ބައެއް ނޫން. ކޮވިޑް19 މިހިސާބަށް ފެތުރި މި ގޯސްވީވެސް އެމީހުންގެ ދޮގުހެދުމާ މަކަރުގެ ސަބަބުން. އަސްލު ހާލަތު ބަޔާން ނުކޮށް އެތައް ދުވަހެއް ދުނިޔެއަށް އޮޅުވާލި. އެމީހުންގެ ވެކްސިންގެ މައުލޫމާތުވެސް އެހާ ޓްރާސްޕޭރަންޓެއް ނޫން. ސަރުކާރުން ކުރާ ކަމަކަށް ބަހެއް ބުނެލާއިިރަށް ރައްޔިތުން ޖަލަށްލާ ބައެއް. މަށަކަށް ޗައިނާއިން ކުރާ އެއްވެސް ކަމަކަށް އިތުބާރެއް ނުކުރެވޭ.\nވެންޓިލޭޓަރގެ ވިޔަފާރިނިމި ދެން މިއޮތީ ވެކްސިން ފިނިކުރާނެ ފްރިޖް ހޯދުން\nތިވެކްސިން ރައްކާކުރާނެ ވަސީލަތްތަށް ގާއިމު ކުރުމގެ ނަމުގަވެސް އެތަށް މިލިޔަކުން ވައްކަން ކޮށް މުއްސަދި ވާނެ ބަޔަކުވެސް އުޅެފާނެ.\nރާއްޖޭގަ ތިކަން ހިނގާނީ ތިގޮތަށް. އެކަމަކު އެހެން ތަންތާވެސް މިކަން ކޮށްގެން ޖާއިޒް ގޮތުގަ މުއްސަދިވާނެ މީހުން ބައިވަރު ތިބޭނެ


Film Association in Niuma Isthiufaa dheefi\nފިލްމު އެސޯސިއޭޝަންގެ ވައިސް ޗެއާޕާސަން، ނިއުމާ އިސްތިއުފާ ދީފި!\nފިލްމު އެސޯސިއޭޝަންގެ އިސްވެރިންނާއި ޔޫތު މިނިސްޓަރު މުހައްމަދު މަލީހު ޖަމާލުއާ އެކު ނިއުމާ މުހައްމަދު ފޮޓޯއަކަށް ހުއްޓިގެން.\nފިލްމު އެސޯސިއޭޝަންގެ ވައިސް ޗެއާޕާސަންގެ މަގާމުގައި ހުރި މަޝްހޫރު ބަތަލާ، ނިއުމާ މުހައްމަދު އެ މަގާމުން އިސްތިއުފާ ދީފި އެވެ.\nމިކަން ފިލްމު އެސޯސިއޭޝަނުން ކަށަވަރުކޮށް ނުދިޔަސް ނިއުމާގެ ރަސްމީ ފޭސްބުކް ޕޭޖުގައި އޭނާ ދަނީ، އިސްތިއުފާ ދީފި ކަމަށް ބުނެ ވާހަކަ ދައްކަމުންނެވެ. އަދި އިތުބާރުހުރި ފަރާތުން އެނގިފައިވާ ގޮތުން ނިއުމާ ވަނީ އޭނާގެ އިސްތިއުފާގެ ސިޓީ ފިލްމު އެސޯސިއޭޝަންގެ ބޯޑްގެ މެމްބަރަކާ ވެސް މިހާރު ހަވާލުކޮށްފަ އެވެ.\nއޭނާގެ ފޭސްބުކްގައި ދައްކާފައިވާ ވާހަކަތަކަށް ބަލާއިރު ފިލްމު އެސޯސިއޭޝަނާ މެދު ނިއުމާ ހިތްހަމަނުޖެހިގެން އުޅެނީ އޭނާއާ ގުޅޭ ގޮތުން "އަވަސް" ގައި އިއްޔެ ޖެހި އާޓިކަލްއަކާ ގުޅިގެން އެކަން ކުށްވެރިކޮށް އަދި ނިއުމާގެ ދިފާއުގައި ފިލްމު އެސޯސިސޭޝަނުން އެއްވެސް އެއްޗެއް ބުނެފައި ނުވާތީ އެވެ.\n"މަ އިސްތިއުފާ ދީފިން. ނުވާނެ މަށަކަށް މި ވަރުން. ނުވާނެ އެއްކަމެއް ވެސް. ހުސް އަނގަ ފޮނި،" އެސޯސިއޭޝަންގެ މަގާމުން އިސްތިއުފާ ދީފި ކަމަށް ބުނެ ދެއްކި ވާހަކައިގެ ތެރެއިން ނިއުމާ ބުނެފައިވެ އެވެ.\nއެނގިފައިވާ ގޮތުގައި ނިއުމާ އާއި ފިލްމު އެސޯސިއޭޝަންގެ އެހެން މެމްބަރުން ވެސް ދަނީ އެމީހުންގެ ހިމާޔަތުގައި އެސޯސިއޭޝަނުން އެއްޗެއް ނުބުނާތީ އެކަމަށް ވަރަށް ބޮޑަށް ފާޑުކިޔަމުންނެވެ.\n"އަވަސް" އާ މެދު ހިތްހަމަނުޖެހިގެން ނިއުމާ ސޯޝަލް މީޑިއާގައި ފާޑުކިޔަމުން ދަނީ އެ ލިޔުމުގައި އޭނާގެ ކެރިއަރުގެ ހައިލައިޓްސްތައް ގެނެސްދީފައިވާއިރު "ހުދު ބަލީގެ" ވާހަކަ ވެސް ފާހަގަކޮށްފައިވާތީ އެވެ. ނިއުމާ އަށް ހުދު ބަލި ޖެހުމަކީ އޭނާގެ ފިލްމީ ހަޔާތަށް ކުރިމަތިވި ހުރަހެއް ކަމަށް ބުނެފައިވާތީ އޭނާ އާއި އޭނާގެ ގާތް ފަރާތްތަކުން އަދި ސަޕޯޓަރުން ދަނީ ވަރަށް ބޮޑަށް ނުހުރުން ފާޅުކުރަމުންނެވެ.\nމޯލްޑިވްސް ފިލްމު އެސޯސިއޭޝަންގެ ވައިސް ޗެއާޕާސަން ކަމަށް ނިއުމާ އިންތިޚާބުވީ އެންމެ ފަހުން ބޭއްވި، އެސޯސިއޭޝަންގެ އިންތިޚާބުންނެވެ.


Ali Waheed ge macchah dhauvaa ufulai Criminal Court ah fonuvaifi\nއަލީ ވަހީދުގެ މައްޗަށް ދައުވާ އުފުލައި ކްރިމިނަލް ކޯޓަށް ފޮނުވައިފި\n-3days ago 1 - މުއައްލިމް އިބްރާހިމް\nކުރީގެ ޓޫރިޒަމް މިނިސްޓަރ އަލީ ވަހީދު މަގާމުގައި ހުންނަވައި، އެ މިނިސްޓްރީގެ އަންހެން މުވައްޒަފުންތަކަކަށް ޖިންސީ ގޯނާ އަދި ފުރައްސާރަކުރި މައްސަލައިގައި ދައުވާކޮށް ކްރިމިނަލް ކޯޓަށް ހުށައަޅައިފިއެވެ.\nޕްރޮސެކިއުޓަރ ޖެނެރަލްގެ އޮފީހުން ބުނީ މިނިސްޓަރ އޮފް ޓޫރިޒަމްގެ މަޤާމުގައި ހުރިއިރު، ޢަލީ ވަޙީދުގެ މައްޗަށް ތުހުމަތުކުރެވުނު ޖިންސީ ފުރައްސާރަކުރުމާއި، ޖިންސީ ގޯޯނާކުރުމުގެ މައްސަލަތަކުގައި ދަޢުވާތައް ކުރުމަށް 18 ނޮވެންބަރު 2020 ދުވަހު ކްރިމިނަލް ކޯޓަށް ހުށައަޅާފައިވާ ކަމަށެވެ.\nއެގޮތުން އޭނާއާއި ދެކޮޅަށް ހުށައެޅިފައިވާ މައްސަލަތަކަކީ:\n1.\tޤާނޫނު ނަންބަރު: 17/2014 (ޖިންސީ ކުށުގެ ޤާނޫނު) ގެ 16 ވަނަ މާއްދާގެ ދަށުން ޖިންސީ އަނިޔާ ކުރުމުގެ ކުށުގެ ދަޢުވާ.\n2.\tޤާނޫނު ނަންބަރު: 17/2014 (ޖިންސީ ކުށުގެ ޤާނޫނު) ގެ 15 ވަނަ މާއްދާގެ ދަށުން ރޭޕްކުރަން އުޅުމުގެ ކުށުގެ ދަޢުވާ.\n3.\tޤާނޫނު ނަންބަރު: 9/2014 (ދިވެހިރާއްޖޭގެ ޤާނޫނުލްޢުޤޫބާތު) ގެ 132 ވަނަ މާއްދާގެ ދަށުން ބޭއަދަބީ ގޮތުގައި ޖިންސީ ގުނަވަން ހާމަކުރުމުގެ ކުށުގެ ދަޢުވާ.\n4.\tޤާނޫނު ނަންބަރު: 17/2014 (ޖިންސީ ކުށުގެ ޤާނޫނު) ގެ 18 ވަނަ މާއްދާގެ ދަށުން ޖިންސީ ގޯނާކުރުމުގެ ކުށުގެ ދަޢުވާ.\n5.\tޤާނޫނު ނަންބަރު: 17/2014 (ޖިންސީ ކުށުގެ ޤާނޫނު) ގެ 19 ވަނަ މާއްދާގެ ދަށުން ޖިންސީ ގޯނާކުރަން އުޅުމުގެ ކުށުގެ ދަޢުވާ.\n6.\tޤާނޫނު ނަންބަރު: 9/2014 (ދިވެހިރާއްޖޭގެ ޤާނޫނުލްޢުޤޫބާތު) ގެ 412 ވަނަ މާއްދާއާއި، އެ ޤާނޫނުގެ 81 ވަނަ މާއްދާގެ ދަށުން ހުއްދަނޫން ޖިންސީ މުޢާމަލާތެއް ހިންގުމަށް އެދުމުގެ ކުށުގެ2ދަޢުވާ، މިއެވެ.\nމިމައްސަލައަކީ ރޭވިގެން ހިންގާ ޖަރީމާއެއްކަމަށް އަލީ ވަހީދު މީގެ ކުރިން ވަނީ ވިދާޅުވެފައެވެ. މިތުހުމަތުތަކާއި ގުޅިގެން އަލީ ވަހީދު މަގާމުން އިސްތިއުފާ ދެއްވަން ރައީސުލްޖުމްހޫރިއްޔާ އެންގެވި ނަމަވެސް، އޭނާ އިސްތިއުފާ ނުދެއްވުމުން ޖެހިގެން އައި ދުވަހު ވަނީ މަޤާމުން ވަކިކޮށްފައެވެ.\nއަދި މިމައްސަލައިގައި ވަނީ އޭނާގެ ޕާސްޕޯޓު ހިފަހައްޓައި، ލެޕްޓޮޕާއި ފޯނުވެސް ފުލުހުންގެ ބެލުމުގެ ދަށަށް ގެންގޮސްފައެވެ.\nތީ ހަމަ ހުސް ޑުރާމާ، ކޮބާ ކެންޔާ އަނހެން މީހާއަށް ކުރި ގޯނާގެ ދައުވާ؟ އެއްވެސް ކަމެއްގާ އިނަސާފުން ކަމެއް ކުރާތަނެއް ނުފެނޭ، ހިތަށް އެރި މީހަކަށް ދައުވާ ކޮށް ހިތަށް އެރި މީހެއްގެ އަބުރު ކަތިލުމަކީ އިންސާފު ގާއިމު ކުރުމެއް ނޫން.\nއައްޑޫ ފްލައިން ސްކޫލްގެ އިތުރު ދަރިވަރަކު ވަކިކޮށްފި013 minutes ago


Gaumee team akaa mivaguthu havaaleh nuvaanan: Mourinho | Mihaaru\nގައުމީ ޓީމަކާ މި ވަގުތު ހަވާލެއްނުވާނަން: މޮރީނިއޯ\n13 ސެޕްޓެމްބަރ 2019 - 11:342comments\nމެޑްރިޑް (ސެޕްޓެމްބަރު 13) - އޭނާ ދެން ވެސް ވިސްނުން ހުރީ ކްލަބަކާ ހަވާލުވުމަށް ކަމަށާއި މި ވަގުތު ގައުމީ ޓީމެއްގެ ކޯޗުކަމަށް ދިއުމަކީ ރަނގަޅު ނިންމުމަކަށް ނުވާނެ ކަމަށް މަޝްހޫރު ފުޓްބޯޅަ ކޯޗު ހޯސޭ މޮރީނިއޯ ބުނެފި އެވެ.\nމިދިޔަ ޑިސެމްބަރު މަހު މެންޗެސްޓާ ޔުނައިޓެޑްގެ ކޯޗުކަމުން ވަކިކުރި ފަހުން މޮރީނިއޯ މަސައްކަތްކުރަމުން އަންނަނީ ބީން ސްޕޯޓްސް އާއި ރަޝިއާ ޓުޑޭ (އާރްޓީ)ގެ ފުޓްބޯޅަ އެނަލިސްޓެއްގެ ގޮތުގަ އެވެ. އެ މުއްދަތުގެ ތެރޭގައި މޮރީނިއޯ އަށް އެކި ޓީމުތަކުން ހުށަހެޅުން ލިބުނެވެ. އޭގެ ތެރޭގައި ރޯމާ، ބެންފީކާ އަދި ލިޔޯން ހިމެނެ އެވެ. އަދި ޗައިނާގެ ސުޕަ ލީގުގެ ގުއަންޒޫ އެވަގްރާންޑޭ އިން އުމުރުން 56 އަހަރުގެ މޮރީނިއޯ އަށް ހުށަހެޅި ދެ އަހަރު ދުވަހު ކޮންޓްރެކްޓްގެ އަގު މުސާރަ އާއި ބޯނަހުގެ ގޮތުގައި 100 މިލިއަން ޔޫރޯ (112 މިލިއަން ޑޮލަރު) އަރާއިރު އެ އަށް ވެސް މޮރީނިއޯ ވަނީ ނޫނެކޭ ބުނެފަ އެވެ.\nސްޕެއިނުގެ މީޑިއާ އަކަށް ދިން އިންޓަވިއުއެއްގައި މޮރީނިއޯ ބުނީ ގިނަ އަހަރުތަަކަކަށް ފަހު ފުޓްބޯޅަ ސީޒަނެއް ފަށައިގެން ކުރިއަށްދާއިރު ޓީމެއްގެ ކޯޗެއްގެ ގޮތުގައި ނެތި ސަޕޯޓަރެއްގެ ރޯލުގައި ހުންނަން ޖެހުމުން ކުރެވޭ އިހުސާސް މުޅިން ތަފާތު ކަމަށެވެ.\n"އަހަންނަށް މިއީ ތަފާތު ތަޖުރިބާއެއް. އެކަމަކު މިއީ ވެސް ރަނގަޅު ތަޖުރިބާއެއްގެ ގޮތުގައި ދެކެން. އަހަރެން މިހުރީ ޓީމަކާ ވަރަށް ހަވާލުވާން ބޭނުންވެފައި،" މޮރީނިއޯ ބުންޏެވެ.\nއޭނާ ބުނީ ގައުމީ ޓީމުތަކެއްގެ ހުށަހެޅުން ލިބުނު ނަމަވެސް ދޫކޮށްލީ ސަަބަބުތަކެއް އޮތުމުން ކަމަށެވެ.\n"އަހަރެން ވިސްނިން ގައުމީ ޓީމަކާ ހަވާލުވާން ވެސް. އެކަމަކު އެ ފަދަ ކަމަކަށް ވިސްނޭނީ އަދި ދިހަ ވަރަކަށް އަހަރު ފަހުން. ޓީމެއް ގޮވައިގެން ޔޫރޯގައި ނޫނީ ވޯލްޑް ކަޕެއްގައި ތަޖުރިބާ ކޮށްލަން ބޭނުން. އެކަމަކު މިއީ އެ ވަގުތެއް ނޫން. މި ވަގުތު ބޭނުމީ ކްލަބަކަށް ދާން. އެއީ ދެ އަހަރު ތެރޭގައި ކޮލިފައިންއާ އެކުވެރިކަމުގެ މެޗުތަކެއްގައި ގައުމީ ޓީމެއްގައި ހުންނަން އަދި އުނދަގޫވާނެ. ކޮންމެ ދުވަހެއްގައި ޗެލެންޖިން މަސައްކަތެއް ކުރަން މި އުމުރުގައި ބޭނުންވަނީ،" މަޝްހޫރު ގިނަ ކްލަބްތަކަށް ކޯޗުކޮށްދިން މޮރީނިއޯ ބުންޏެވެ.\nމި ސީޒަން ނިމުމުގެ ކުރިން ކްލަބަކާ ހަވާލުވެދާނެތޯ ސުވާލުކުރުމުން މޮރީނިއޯ ބުނީ އެކަން އެ ގޮތަށް ވުމުގެ ފުރުސަތު ވަރަށް ކުޑަ ކަމަށެވެ.\n"މިހާރުގެ ހާލަތުތަކަށް ބަލާއިރު ޖެނުއަރީގައި ޓީމަކާ ގުޅެން ބޭނުމެއް ނޫން. އަހަންނަށް އެންމެ ރަނގަޅު މަސައްކަތެއް ކުރެވޭނީ ސީޒަނެއް ފަށާއިރު ޓީމެއްގައި ހުރެގެން. އެކަމަކު ކަންތައްތައް ދާނެ ގޮތެއް ނޭނގޭ." މޮރީނިއޯ ބުންޏެވެ.\nބާސެލޯނާގައި އެސިސްޓަންޓް ކޯޗެއްގެ ގޮތުގައި މަސައްކަތްކުރި މޮރީނިއޯ ހެޑް ކޯޗެއްގެ ގޮތުގައި މަސައްކަތް ފެށީ 2000 ވަނަ އަހަރު ބެންފީކާ އިންނެވެ. އެކަމަކު ގިނަ ބަޔަކަށް މޮރީނިއޯ ފާހަގަވާން ފެށީ ޕޯޓޯއާ އެކު ޗެމްޕިއަންސް ލީގު ކާމިޔާބުކޮށް 2004 ވަނަ އަހަރު ޗެލްސީ އަށް ބަދަލުވި ހިސާބުންނެވެ. އޭގެ ފަހުން އޭނާ ވަނީ އިންޓަ މިލާނާއި ރެއާލް މެޑްރިޑާ އެކު ވެސް ކާމިޔާބީތަކެއް ހޯދައިފަ އެވެ. ދެ ވަނަ ފަހަރަށް ޗެލްސީ އަށް ކޯޗުކޮށްދިނުމަށް ފަހު އެންމެ ފަހުން މޮރީނިއޯ ފެނުނީ ޔުނައިޓެޑްގެ ބެންޗުންނެވެ.\nމޮރީނިއޯ ބުނީ އޭނާގެ ކެރިއަރުގައި އެންމެ ގިނަ ކަންތައްތަކެއް ދަސްވެ އެކި ގޮތްގޮތުން ބަލާއިރު އެންމެ ހިތްހަމަޖެހޭ މަސައްކަތެއް ކުރެވުނީ ރެއާލުގައި ކަމަށެވެ. އަދި އެކަން އޭނާ މުޅި އުމުރުގައި ވެސް ހަނދާންކުރާނެ ކަމަށް ބުންޏެވެ.\nއިތުރު ލިޔުންތައް ފުޓްބޯޅަ ހޯޒޭ މޮރީނިއޯ


Meera aai Faalih kaivenikoffi | Mihaaru\nމުނިފޫހިފިލުވުން / ކައިވެނި ހަފްލާ\nމީރާ އާއި ފާލިހް ކައިވެނިކޮށްފި\nމީރާ އާއި ފާލިހް ކައިވެނީގެ ހެދުމުގައި.\n15 އެޕްރީލް 2017 - 21:55\nމަޝްހޫރު އަންހެން ލަވަ ކިޔުންތެރިޔާ މީރާ މުހައްމަދު މާޖިދާއި "މޯލްޑިވިއަން އައިޑޮލް" ގެ ސީޒަން އެކަކުން ވިދާލި އަބްދުﷲ ފާލިހް މިއަދު ކައިވެނިކޮށްފި އެވެ.\nއެ ދެ މީހުންގެ ކައިވެނީގެ ރަސްމިއްޔާތު އޮތީ މިއަދު ހަވީރު އެވެ.\nއިންޑިއާގެ ރަހަތަކާ އެކު ސޯލްޓް ރެސްޓޯރަންޓްގައި ބޭއްވި މި ހަފުލާގައި މީރާ ވަނީ އަތުގައި ހީނާފަތް އަޅައި، ވެޑިން ޑްރެސްއަކަށް ވެސް އިންޑިއާގެ ހެދުމެއް ބޭނުންކޮށްފަ އެވެ. އެއީ ރަތް ކުލައިގެ ޓޮޕަކާއި ކްރީމް ކުލައިގެ ދިގު ސްކާޓެކެވެ. އޭނާގެ މޭކަޕާއި ހެއާ ސްޓައިލް ވެސް ހުރީ އިންޑިއާ ސްޓައިލަށެވެ.\nފާލިހް ލައިގެން ހުރީ އިންޑިއާގެ ކައިވެނިތަކުގައި ފިރިހެނުން ލާ ކަހަލަ ކަޅު ކުލައިގެ ޝެރްވާނީއެކެވެ.\nކައިވެނީގެ ހަފުލާގެ ބައެއް ފޮޓޯތަކާއި ވީޑިއޯ މީރާ އާއި ފާލިހް ވަނީ އެ މީހުންގެ ސްނެޕްޗެޓާއި އިސްޓަގްރާމްގައި ފޭނުންނާ ހިއްސާކޮށްފަ އެވެ.\nThis definitely was the best day ever! Had the most fun and it couldnt have been possible without the awesome DETUNE! @detuneband ❤ @koo.berry17 @rimiee @lamha_latiff @ohmygodhuweyactually @sham_ath\nA post shared by Mira Mohamed Majid (@mira.mohamed.majid) on Apr 15, 2017 at 9:25am PDT\nމީރާ ކައިވެނި ހަފުލާގައި ނަށަނީ.\nމިއީ މީރާގެ ފުރަތަމަ ކައިވެނި ނަމަވެސް، ފާލިހް ކުރިން ކައިވެންޏެއްކޮށް ދަރިއަކު ވެސް ލިބިފައި ވެ އެވެ.\nHappiest day of my life ❤ #mirawedsfalih #mrsfalih\nA post shared by Mira Mohamed Majid (@mira.mohamed.majid) on Apr 15, 2017 at 9:10am PDT\nމީރާ އާއި ފާލިހްގެ ކައިވެނީގެ ހަފުލާގެ ތެރެއިން.\nޒުވާން ލަވަ ކިޔުންތެރިޔާ ޔާމީން ރަޝީދާ ރައްޓެހިވެގެން ގިނަ ދުވަސްތަކެއް ވަންދެން މީރާ އުޅެފައިވާއިރު، އެ ދެ މީހުން އެންގޭޖް ވެސް ވި އެވެ. އެކަމަކު ފަހުން ވަނީ އެންގޭޖްމަންޓް ރޫޅާލައިފަ އެވެ.\nއޭގެ ފަހުން މީރާ ވަނީ މިހާރު އެންމެ މަޝްހޫރު ޒުވާން ބަތަލާ މަރިޔަމް އައްޒަގެ ކުރީގެ ފިރިމީހާ އަދި އެކްޓަރު އިސްމާއިލް ޖުމައިހް (ޖުމާ) އާ ވެސް ރައްޓެހިވެގެން ދުވަސްތަކެއް ވަންދެން އުޅެފަ އެވެ.\nމީރާ އަކީ ދިވެހިންގެ ހިތާއި މިއުޒިކުގައި ލެޖެންޑަރީ މަގާމެއް ހާސިލުކޮށްފައިވާ ކުޅަދާނަ މިއުޒީޝަން މެޒޯ މުހައްމަދުގެ އަންހެން ދަރިފުޅެވެ. ބައްޕަގެ ފިޔަވަޅު މަތިން ފެށި މިއުޒިކީ ހަޔާތުގައި މީރާގެ ތަރި އަރައިގެން ގޮސް ރާއްޖޭގެ އެންމެ އަލިގަދަ ތަރިންގެ ތެރޭގައި ވަނީ ހިމެނިފަ އެވެ.\n13 ކޮމެންޓް, 199 ރިއެކްޝަންސް\nތީ މީހަކު ނުކުރާކަމެއްތަ\nއިންޑިއާ ތީމެއް ނެގުން ގޯހެއްނޫން. އެކަމަކު މީރާގެ ހެދުން އަދި މޭކަޕް ރީއްޗެއްނޫން.\nފަޔަރ ދަ މޭކަޕް އާރޓިސްޓް\nމިތާ އިންޑިއާ ގޯސްވެގެން އުޅޭ ކިތައްމީހުން ބޮލީވުޑް ބަލަނީ ދެތިކިޕީ\nކަނބުލޮ ދިވެހި ލިބާހެއް ލީނަމަ ހާދަ ޗާލުވާނޭ!\nކިތަންމެ ނޫންކަމަށް ހެދިގެން އުޅުނަސް ދިވެހިންގެތެރޭ ގިނައީ އަވަށްޓެރި އިންޑިއާ އާ ލަންކާ ދަރިކޮޅުތަކަށް ނިސްބަތްވާ މީހުންނެވެ. ދެން އެންމެގިނައީ އެފްރިކާ ބައްރުގެ ދަރިދަރިކޮޅުގެ ދިވެހިންނެވެ. އެކަމަކު ފުރާޅުދަށުން ދުވާ ބަރަބޯ ވެލެއްހެން ދޮންފޫޑުވެފަ ތިބޭ ދިވެހިކުދިންގެ ބޮލުގަ ކުލަޖައްސާ ފައުންޑޭޝަން އުނގުޅާލީމަ ޔޫރަޕް މީހުން ހަނދާންވާކަހަލަ ގޮތެއް ހުރެއެވެ.\nތީ އަޅެ އިންޑިޔާ2މީހުންތަ..\nތިކަންވެސް ދެން ތިނިމުނީތާ. އެކަމކު ދެރައީ އިންޑިޔާގޮތަށް ގެންދިޔައީމާ......\nމަރުޙަބާ2މެފަރިން ނައްވެސް. އެކު ތިބެވޭނެ ކަމައް އުއްމީދުކުރަން2ތިން އަހަރުވުވަސް ވަން ދެން. އަދި ފާލިހްގެ ދަރިފުޅު މަތިން ވެސް ހަދާން ކުރާނެ ކަމައް އުއްމީދުކުރަން\nތިވެސް ކުޅޭ ކުޅޭ ކުޅިވަރަކަށް ނަހަދާފިއްޔާ ކިތަންމެހާ ވެސް ރަގަޅު\nޝައްކު ނުއުފައްދާ ހެޔޮދުޢާކުރުން ކިހިނެތްތޯ ވާނީ.. ފާލިބެ އަދި މީރާއަށް އުފާވެރި ކާވެންޏަކަށް އެދެން.


Mi wave kuree wave thakah vure bodu, muhdhaththu ithuruvaane: Dr. Afzal | Jazeera\tމި ވޭވް ކުރީގެ ވޭވް ތަކަށް ވުރެ ބޮޑު، މުއްދަތު އިތުރުވެދާނެ: ޑރ. އަފްޒަލް - Jazeera\nޝުރުފާ މުޙައްމަދު January 19, 2022 90 views0\nދުނިޔޭގައި ފެތުރެމުން އަންނަ ކޮވިޑް-19ގެ އައު ވޭރިއަންޓާއި އެކު ރާއްޖެ ކޮވިޑް-19ގެ ހަތަރު ވަނަ ރާޅެއް ތަޖުރިބާކުރަމުން އަންނައިރު، މި ރާޅު އެހެން ރާޅުތަކަށް ވުރެ ބޮޑު ކަމަށާއި، އެހެންވެ ކުރިޔާ އަޅާބަލާއިރު މިކަމުގައި ގިނަ ދުވަސް ހޭދަކުރަން ޖެހިދާނެ ކަމުގެ އިންޒާރު ހެލްތު ޕްރޮޓެކްޝަން އެޖެންސީ (އެޗްޕީއޭ)ގެ އެޕިޑެމިލޮޖިސްޓް ޑރ. އިބްރާހީމް އަފްޒަލް ވިދާޅުވެއްޖެއެވެ.\nމި ހަފްތާއިން ފެށިގެން ކޮވިޑް-19 ގެ ކޭސްތައް 1000ން މައްޗަށް އަރާފައި ވާއިރު، އެކަމާ ގުޅިގެން އެޗްޕީއޭއިން ވަނީ ފިޔަވަޅުތައް ވެސް ވަރުގަދަ ކޮށްފައެވެ.\nޕީއެސްއެމްގެ ޕްރޮގްރާމެއްގައި ވާހަކަދައްކަވަމުން ޑރ. އަފްޒަލް ވިދާޅުވީ ކޮވިޑް-19 ފެތުރޭ ގޮތަށް ބަލައި އެޗްޕީއޭއިން ހަދާ ޕްރެޑިކްޝަންތަކަށް ބަލާއިރު، މިދިޔަ ދެ އަހަރު ތެރޭގައި ފެނުނު ދެ ވޭވް އަށް ވުރެ ވެސް މިހާރު ފެތުރެމުން މިދާ ވޭވްގެ ޕީކް ބޮޑުވާނެ ކަމަށް ބެލެވޭ ކަމަށެވެ.\nކުރީގެ ވޭވް އަށް ބަލާއިރު ވެސް ގާތްގަނޑަކަށް މޭ މަސް އެއްކޮށް ދިޔައެއްނުންތޯ. އެހެންވީމަ އެއަށް ވުރެ ބޮޑު ވޭވް އެއް އަންނައިރު އެއަށް ވުރެ ގިނަ ވެސް ވެދާނެ\nޑރ. ވިދާޅުވީ މިހާތަނަށް ކޮވިޑް-19 ކޭސްތައް ފެތުރުފައިވާގޮތަށް ބަލާއިރު އެޗްޕީއޭއިން ލަފާކުރާ ވަރަށް ވުރެ ކޭސްތައް އަބަދުވެސް މަދުވާ ކަމަށެވެ. އެހެން ވަނީ ފިޔަވަޅުތައް ވަރުގަދަކޮށް އެކަންކަމަށް ބަލާތީ ކަމަށާއި، މިފަހަރުވެސް އުސޫލުތަކަށް ބަލާނެ ކަމަށް ވިދާޅުވިއެވެ.\nމިދިޔަ ހަފްތާއިން ފެށިގެން ކޭސްތައް ގިނަވާން ފަށައި މިހާރު ކޭސްތައް ރިޕޯޓުކުރާ އަދަދު 1000ން މައްޗަށް ގޮސްފައިވާއިރު ރޭ ވެސް 1594 ކޭސް ރިޕޯޓުކޮށްފައިވެއެވެ. އަދި ބަލި ޖެހިފައި އެކްޓިވް ކޭސްގެ ގޮތުގައި 8،097 މީހުން ތިބި އިރު، ހޮސްޕިޓަލުގައި ފަރުވާދެމުން އަންނަނީ 40 މީހަކަށެވެ. ކޭސްތައް މިވަރަށް އިތުރުވާއިރު ގިނައީ މާލެ ސަރަހައްދުން ރިޕޯޓުކުރާ ކޭސްތަކެވެ.\nކޮވިޑް ގެ ހާލަތު ގޯސްވެ ރެޑް އެލާޓްގައި އޮތް ނަމަވެސް އެޗްޕީއޭއިން ވަކި ހާއްސަ ފިޔަވަޅުތަކެއް އަޅާފައެއް ނުވެއެވެ. ބަދަލު ގެނައީ ހަމައެކަނި ދަތުރުކުރުމަށެވެ. އެގޮތުން މިހާރު އަތޮޅުތެރެއަށް ދާން ޖެހެނީ ޓެސްޓުކޮށް ނެގެޓިވް ނަތީޖާ ލިބުމުންނެވެ.


UN ge mandhoobu nuhimanai Syria ge sulhaige vaahakathah fashanee | Mihaaru\nސީރިއާގެ ހަލަބަށް ރަޝިޔާ ސިފައިން ދިން ވައިގެ ހަމަލާތަކުގައި ވެއްޓިފައިވާ އިމާރާތެއްގެ ދަށުން ނެރުނު ކުޑަ އަންހެން ކުއްޖެއް. --ފައިލް ފޮޓޯ: އޭއެފްޕީ\nއދ.ގެ މަންދޫބު ނުހިމަނައި ސުލްހައިގެ ވާހަކަތައް ފަށަނީ\n22 މާޗް 2017 - 09:24\n(ޖެނީވާ) ސީރިޔާގެ ސުލްހައިގެ ވާހަކަތައް މާދަމާ ޖެނީވާގައި ފަށާއިރު، އދ.ގެ ޚާއްސަ މަންދޫބު ބައިވެރިވެ ވަޑައިނުގަންނަވާނެ ކަމަށް އދ. އިން ބުނެފި އެވެ.\nމާދަމާ ޖެނީވާގައި ފަށާ ސުލްހައިގެ ވާހަކަތަކުގައި ބައިވެރިވާނީ ސީރިޔާ ސަރުކާރުގެ މަންދޫބުންނާއި ސީރިޔާގެ އިދިކޮޅު ލީޑަރުންގެ މަންދޫބުންނެވެ. އދ.ގެ ތަރުޖަމާނު އަލެސަންދްރާ ވެލޫސީ ވިދާޅުވި ގޮތުގައި ސީރިޔާގެ ސުލްހައިގެ ވާހަކަތަކަށް އދ. އިން ކަނޑައަޅާފައި ހުންނަވާ މަންދޫބު ސްޓެފަން ޑި މިސްތޫރާ އަށް ބައިވެރި ނުވެވުނު ކަމުގައި ވިޔަސް އޭނާގެ ނާއިބެއްގެ ގޮތުން ރަމްޒީ ރަމްޒީ ބައިވެރިވެވަޑައިގަންނަވާނެ އެވެ.\nޑި މިސްތޫރާ މިހާރު އުޅުއްވަނީ ތުރުކީ އަށާއި މޮސްކޯ އަށް ކުރައްވާ ދަތުރުފުޅެއްގަ އެވެ. އެ ދަތުރުފުޅު ނިންމަވާލައްވާފައި ސީރިޔާގެ ސުލްހައިގެ ވާހަކަތަކުގައި ބައިވެރިވެވަޑައިގަންނަވާނީ އަންނަ ހުކުރު ދުވަހުން ފެށިގެންނެވެ.\nވެލޫސީ ވިދާޅުވި ގޮތުގައި މިބުރުގެ ވާހަކަތަކުގައި މައިގަނޑު ގޮތެއްގައި މަޝްވަރާ ކުރުމަށް ހަމަޖެހިފައިވަނީ ވެރިކަން ހިންގުމާއި، ދުސްތޫރީ މައްސަލަތަކާއި އިންތިޚާބާއި ޓެރަރިޒަމާ ދެކޮޅަށް އަޅާނެ ފިޔަވަޅުތަކާއި ސަލާމަތީ ކަންތައްތަކާއި ދެ ފަރާތުގެ މެދުގައި އިތުބާރު ގާއިމުކުރުމާ ބެހޭ ގޮތުންނެވެ.\nޑި މިސްތޫރާ މެދުވެރިއެއްގެ ގޮތުގައި ހުންނަވައިގެން މިދިޔަ އަހަރުން ފެށިގެން ހަތަރު ފަހަރެއްގެ މަތިން ސުލްހައިގެ މަޝްވަރާތައް ބާއްވައިފި އެވެ. ނަމަވެސް އެއިން އެއްވެސް ފަހަރެއްގައި ސީރިޔާ ސަރުކާރުގެ މަންދޫބުންނާއި އިދިކޮޅު ފަރާތްތަކާ ދެމެދު ސީދާ ބައްދަލުވުމެއް ނުބާއްވަ އެވެ.\nސީރިޔާ ހަނގުރާމައިގައި އެ ގައުމުގެ އިދިކޮޅު ފަރާތްތަކަށް އެހީތެރިވެ މަދަދު ފޯރުވަމުން ދަނީ އެމެރިކާ އާއި ޔޫރަޕްގެ ގައުމުތަކާއި ބައެއް އަރަބި ގައުމުތަކެވެ. ސީރިޔާ ސަރުކާރަށް އެހީތެރިވެ މަދަދު ދެމުން ދަނީ ރޫސީ ވިލާތުންނާއި އީރާން ފަދަ ޝީއީ ގައުމުތަކުންނެވެ.\nސީރިޔާގެ ހަނގުރާމައިގައި އެ ގައުމުގެ ބޮޑެތި ގިނަ ސަހަރުތަކެއް ސުންނާފަތި ވެފައިވާ އިރު، އެތައް ލައްކަ ބަޔަކު ވަނީ މަރުވެފަ އެވެ. އަދި ގައުމު ދޫކޮށް ހިޖްރަ ކުރި މީހުންގެ އަދަދު އެތައް މިލިއަނަކަށް އަރަ އެވެ. އޭގެ އިތުރުން އަމިއްލަ ގެ ދޫކޮށް އެއް ސަހަރުން އަނެއް ސަހަރަށް ހިޖްރަކުރާ މީހުންގެ އަދަދު ވެސް އެތައް މިލިއަނަކަށް އަރަ އެވެ.\nއިތުރު ލިޔުންތައް އ.ދ. އީރާން ރަޝިއާ ސީރިއާ\nސީރިޔާ މިނިވަން ވަންދެން ހިޒްބުﷲއާއި އީރާން ނުފައިބާނެ\n2017ގެ އެންމެ މުހިންމު ބައެއް ކަންތައް\nބައްޝާރަކީ ޓެރަރިސްޓެއް، އޭނާއާ އެކު ސުލްހައެއް ނެތް


"މަލާލް" ގެ ޕޯސްޓަރެއް.\n19 މެއި 2019 - 08:26\nމިދިޔަ މަހުގެ ފަހުކޮޅު ޝޫޓިން ފެށި ފިލްމުގެ ޕޯސްޓަރު ދައްކައިލި އިރު، އަކްޝޭ އޭގައި ފެންނަނީ ލޮލުގައި އަނދުން އަޅަން އިންދަ އެވެ. ރިޕޯޓްތައް ބުނާ ގޮތުން "ލަކްޝްމީ ބޮމްބް" ގައި އޭނާ ފެނިގެން ދާނީ ޖިންނި އަވަލާފައި ހުންނަ ޓްރާންސްޖެންޑާ ކެރެކްޓާއަކުންނެވެ. މި ފިލްމުގެ ބަތަލާއަކީ ކިއާރާ އަދުވާނީ އެވެ.\n"ލަކްޝްމީ ބޮމްބް" ޑައިރެކްޓް ކުރަނީ "ކާންޗަނާ" ގައި އެކްޓްކޮށް، ޑައިރެކްޓް ކުރި ރަގަވާ ލޯރެންސެވެ. މި ފިލްމު ރިލީޒްކުރަން ހަމަޖެހިފައި ވަނީ އަންނަ އަހަރުގެ ޖޫން މަހުގެ5ގަ އެވެ.\nމިދިޔަ މާޗް މަހު ރިލީޒްކުރި "ކޭސަރީ" އަށް ފަހު އަކްޝޭ ދެން އެންމެ އަވަހަށް ސްކްރީނަށް އަންނާނީ އޮގަސްޓް 15 ގައި ރިލީޒްކުރާ "މިޝަން މަންގަލް" އިންނެވެ.\nސަންތޯޝީގެ އާ ފިލްމަކީ "ބޭޑް ބޯއި"\nވަރަށް ކާމިޔާބު ފިލްމުތަކެއް ގެނެސް ދީފައިވާ ކުޅަދާނަ ޑައިރެކްޓަރު ރާޖްކުމާރު ސަންތޯޝީ "ބޭޑް ބޯއި" ގެ ނަމުގައި އާ ފިލްމެއްގެ މަސައްކަތް ފަށައިފި އެވެ.\nނަމަވެސް ސާޖިދު ގްރޭޝީ ޕްރޮޑިއުސް ކުރާ މި ރޮމޭންޓިކް ކޮމެޑީއާ ބެހޭ އެއްވެސް ތަފުސީލެއް ހާމައެއް ނުކުރެ އެވެ. އެހެންވެ މީގެ ކާސްޓުންނަކީ ކޮބައި ކަމެއް ވެސް ނޭނގެ އެވެ.\n"ދާމިނީ" އާއި "ގާޔަލް" އަދި "ގަތަކު" ފަދަ މަގުބޫލު ފިލްމުތައް ގެނެސް ދިން ސަންތޯޝީ، 60، އެންމެ ފަހުން ޑައިރެކްޓް ކުރި ފިލްމަކީ 2013 ގައި ޝާހިދު ކަޕޫރާއި އިލިއާނާ ޑި ކްރޫޒް ލީޑް ރޯލް ކުޅުނު "ޕަޓާ ޕޯސްޓަރު ނިކްލާ ހީރޯ" އެވެ.\n"މަލާލް" ޖޫން 28 ގައި\nޝަރުމިން ސޭގަލް އާއި މީޒާން ޖެފްރީީ ބޮލީވުޑަށް ތައާރަފުކުރާ ފިލްމު "މަލާލް" ގެ ފުރަތަމަ ޓްރެއިލާއާ އެކު ރިލީޒް ކުރާ ތާރީހު ވެސް އިއުލާންކޮށްފި އެވެ.\nEmbark onajourney of love, life and the unsaid moments in between with our new faces of love - @sharminsegal @meezaanj #MalaalTrailer: https://t.co/O6kKpBqK8O@itsBhushanKumar @bhansali_produc #SLB\nއެ ފިލްމު ރިލީޒް ކުރާނީ އަންނަ މަހުގެ 28 ގަ އެވެ. "މަލާލް" އަކީ މަޝްހޫރު ޑައިރެކްޓަރު ސަންޖޭ ލީލާ ބަންސާލީ އަށް ބޮޑުބޭބެ ކިޔާ ޝަރުމިން އާއި އެކްޓަރު ޖާވިދު ޖެފްރީގެ ދަރިފުޅު މީޒާން ބޮލީވުޑަށް ނެރޭ ފިލްމެވެ.\nމި އަހަރުގެ އެންމެ އުންމީދީ ފިލްމުތަކުގެ ތެރޭގައި ހިމެނޭ އެ ފިލްމު ޑައިރެކްޓްކޮށްފައި ވަނީ މަންގޭޝް ހަޑަވާލޭ އެވެ.\n"ބާރަތު" ގެ އާ ލަވައަކީ "ޒިންދާ"\nއަންނަ މަހު ރިލީޒް ކުރާ ސަލްމާން ހާންގެ ފިލްމު "ބާރަތު" ގެ އާ ލަވައެއް ދައްކާލައިފި އެވެ.\nފިލްމުގެ ލަވަތަކުގެ ތެރެއިން ބެލުންތެރިންނަށް ދައްކައިލި ހަތަރު ވަނަ ލަވައަކީ "ޒިންދާ" އެވެ. މި ލަވައަކީ ގިނަ އަޑުތަކެއް އިވިގެންދާ ލަވައެކެވެ.\nފިލްމުގެ ޑައިރެކްޓަރު އަލީ އައްބާސް ޒަފަރުގެ ޅެމަކަށް ހަދާފައިވާ ލަވަ ކިޔާފައިވާ ފިރިހެން ފަންނާނުންނަކީ އާމަން ތުރިޙާ ރަޖީވް ސުންދަރުސެން، އަމަންދީޕް ސިންގް ޖޯލީ އެވެ. އަންހެން އަޑުގެ ވެރިންނަކީ ސިމިރްތީ މިނޯޗާ އަދި މުރިޝްކާ ޑި ކްރޫޒެވެ.\n"ޒިންދާ" ގެ މިއުޒިކް ހަދާފައި ވަނީ އަލީ އާއި ވިޝާލް ދަދުލާނީގެ އިތުރުން ޖޫލިއަމް ޕެކިއަމެވެ.\n"ބާރަތު" ސިނަމާތަކަށް އަންނާނީ އަންނަ މަހުގެ5ގަ އެވެ. މި ފިލްމުގެ ކާސްޓުންގެ ތެރޭގައި ކެޓްރީނާ ކެއިފް، ޑިޝާ ޕަޓްނީ، ސުނިލް ގްރޯވާ، ޖެކީ ޝްރޮފް އަދި އެންމެ މަންޒަރަކުން ފެނިގެންދާ ތައްބޫ ހިމެނެ އެވެ.


އީލާމް -12 – Esfiya – Dhivehi Vaahaka Site\n- by Xeesh - 1- October 12, 2017\nސްކައި ހައުސްގެ ސުފްރާމަތި ތައްޔާރުކުރަމުން ދިޔައިރު މެހެރޫ އޭނާގެ ދަނބި ދަރިފުޅު އީލާމްގެ އަތުގައި ހިފައިގެން ހުރެ އެކި ކަންކަމާ ވާހަކަ ދައްކަމުން ދިޔައެވެ. ޑރ. މަހޭޝް މެންދުރުގެ ކެއުމަށް ގެއަށް ދުރުވީ މެހެރޫގެ ފަރާތުން އަބީ އައިސް އުޅޭ ހަބަރު ލިބުމުންނެވެ. ރާކީ އާއި އޭނާގެ ފިރިމީހާ ނިކިލް އައިސް ގޮނޑީގައި އިށީދެލުމަށްފަހު އީލާމް އަށް ދިމާލަށް ބަލާލިއެވެ. ކާ މޭޒު ކައިރިއަށް އެންމެން ހަމަވުމުން އަބީ ކޮއްޅަށް ތެދުވެލުމަށްފަހު އީލާމްގެ ތައާރަފްއެއް ދިނެވެ. ޑރ.މަހޭޝް އީލާމް އަށް ބަލާލުމަށްފަހު އިސްޖަހައިގެން އިނދެ ކެއުމުގައި މަސްއޫލްވިއެވެ. އަބީ އަށް އޭނާގެ ބައްޕަ ނުރުހުނުކަން އިނގުމުން މޭޒު މައްޗަށް ވެރިވެފައިވާ ހިމޭންކަން ނައްތާލުމަށްޓަކައި އެކި ވާހަކަ ދައްކަމުން ދިޔައެވެ. ރާކީ އީލާމް އަށް މުހާތަބްކޮށް ކައިވެނި ކުރީ ކޮންއިރަކު ތޯ ސުވާލުކޮށްލިއެވެ. އީލާމް ގެ ޖަވާބުން ކާން ތިބި އެންމެނަށް އޭނާއާއި ދިމާލަށް އެއްފަހަރާ ބަލާލެވުނެވެ. ޑރ.މަހޭޝް އޭނާގެ ދަރިފުޅު އަބީ އާއި ދިމާލަށް ދެލޯ ކުޑަ ކޮށްލާ ބަލާލީ އެވަރު ކަމެއް ހިނގާ ދިޔައިރުވެސް އަބީ އޭނާގެ އާއިލާގެ އެކަކުވެސް އެ އުފަލުގައި ބައިވެރި ނުކުރީތީވެއެވެ. މަހޭޝް ކައި ނިންމާލުމަށްފަހު އަބީ އަށް އޭނާއާއި އެއްކޮށް އައުމަށް އަމުރުކޮށްލުމަށްފަހު ދިޔައީ އީލާމް އާއި އެއްވެސް ވާހަކައެއް ނުދައްކައެވެ. އަބީގެ ފަހަތުން މެހެރޫ ދިޔައިރު ، ރާކީ އީލާމް އާއި ދިމާކޮށްލީ ސުންޕާ އަންހެނެކޭ ކިޔާފައެވެ. އަމާން ތެދުވެ އީލާމްއަށް ބަގީޗާ ބަލާލުމަށް ދާން ދައުވަތު ދިނީ އިތުރަށް ރާކީގެ ފަރާތުން އީލާމް އަށް ގޯނާއެއް ވެދާނެތީވެއެވެ.\nމަހޭޝް އޭނާގެ ދަރިފުޅު އަބީއާއި ވާހަކަ ދައްކަމުން ދިޔައިރު ހަރުކަށި ކަމެއް ހުއްޓަސް އަބީގެ ނިންމުމަށް ދެކޮޅު ހަދާކަށް ނުކެރުނެވެ. ނަމަވެސް ކައިވެނި ކުރެވިގެން ދިޔައިރު އެމީހުުންނަށް ނޭންގުމުން އެކަމާ ހިތްހަމަ ނުޖެހުނަސް މެހެރޫގެ އެދުމުގެ މަތިން އިތުރަށް އެކަމާ ވާހަކަ ނުދައްކާ އީލާމް އާއި ބައްދަލުކޮށްލަން މަހޭޝް ބޭނުންވިއެވެ. ‘ބައްޕާ އީލާމް އާއި ކޮންމެ ކޮންމެ ސުވާލެއް ނުކުރެވޭނެ” އަބީއަށް ބުނެވުނު އެއްޗަކުން މަހޭޝް ހައިރާން ކަމާއެކު އޭނާގެ ދަރިފުޅުގެ މޫނަށް ބަލާލެވުނެވެ. އަބީ އޭނާގެ ބައްޕައަށް އީލާމް އާއި ދިމާވި ގޮތާ ބައެއްކަހަލަ ކަންތައް އީލާމްގެ ހަނދާނުގައި ނެތްވާހަކަ ބުނުމުން މަހޭޝް ތަންކޮޅެއް ހަމަޖެހިލިއެވެ. ” ބައްޕާ އަޅުގަނޑު ބޭނުމެއް ނޫން މިވަގުތު މި ކޮޓަރީގައި މި ދެކެވުނު ވާހަކަ އެއްވެސް އިތުރު މީހަކަށް އިނގޭކަށް ” . އީލާމް ބަގީޗާ ތެރޭ ދެކޮޅަށް ހިނގާލުމަށްފަހު ގޭގެ ހަދާފައިވާ ފަތާ ފެންގަނޑު ކައިރީ މަޑުކޮށްލީ އެ ހިތް ގައިމް މާހައުލް އިތުރަށް ބަލާލުމުގެ ބޭނުމުގައެވެ. އޯޝަން ރެސިޑެންސްގައިވެސް ކުޑަ ޕޫލެއް ހެދިފައިވާއިރު އީލާމް އަށް ހަމައެކަނި މައްސަލައަކަށްވަނީ ގޭގެ ވަށައިގެން ސެކިއުރިޓީ ވަރުގަދަކޮށްފައިވުމުންނެވެ. ހިޔާލުތަކަށް ގެއްލިފައި އީލާމް ހުއްޓާ ރާކީ އައިސް އުނދޯލީގައި އިށީނދެލިއެވެ. އީލާމް އާއި އެކި ސުވާލު ކުރަމުން ދިޔައިރު އީލާމް އަށް އޭނާ އާއި ބެހޭގޮތުން މާ ބޮޑަށް ވާހަކަ ދެއްކޭގޮތެއް ނުވިއެވެ. ހަނދާންތައް ފަނޑުވުމުން އޭނާ ސުވާލަށް ޖަވާބު ދޭން ހަނދާން ކުރާ ވަރަކަށް ބޮލުގެ ރިހުން ގަދަވަމުން ދިޔައެވެ. ” އީލާމް ދަރިފުޅާ ، ބައްޕަ އެބަ ގޮވާ ” މެހެރޫ ގޮވާލުމުން އީލާމް އެ ދިމާލަށް މިސްރާބު ޖެހީ އަބީގެ ބައްޕައާއި ބައްދަލު ކޮށްލަށް ބޭނުންވާތީވެއެވެ. އަބީގެ މައިންބަފައިންގެ ފުރިހަމަ އެއްބާރުލުން ކައިވެންޏަށް ލިބޭނޭ ކަމަށް ބުނެ ކައިވެނީގެ ހަދިޔަލެއްގެ ގޮތުގައި އީލާމްގެ ކަރުގައި މެހެރޫ ފަށެއް އަޅުވާ ދިނެވެ. ރާކީ ފިޔަވަ އެންމެންގެ ލޯބި އީލާމްއަށް ލިބުނު ފަދައެވެ. އެހެން ދުވަހަކުން އަންނާނޭ ކަމަށް ބުނެ އަބީ އާއި އީލާމް ގައަށް ދިއުމަށް މިސްރާބު ޖެހިއެވެ.\nކައިވެންޏަށް ދެމަސް ފުރުނުއިރު އީލާމްވެސް އަބީއާއި އެއްކޮށް އޮފީހުގައި މަސްއޫލްވެގެން އުޅެން ފެށިއެވެ. ކުރީކޮޅު ގޭގައި އިނދެ ފޫހިވާކަމށް ބުނުމުން އަބީ އޭނާ އޮފީހަށް ގެންދަން ފެށީ ފޫހި ފިލުވާލުމަށެވެ. ނަމެވެސް އީލާމް މަސަތްކަތް ތަކުގައި މަސްއޫލްވެގެން އުޅޭތަން ފެނުމުން އަބީ ގެ ކޮނޑުގައި އެޅިފައިވާ ބޮޑު ޒިންމާއަށް ލުޔެއް ލިބުނު ފަދައެވެ. އެހެންކަމުން ކުންފުނީގެ ޒިންމާދާރު ވެރިއެއްގެ މަގާމަށް އޭނާ އިސްކުރިއެވެ. އީލާމް ސައުތު އެފްރިކާއަށް އައި ފަހުން އޭނާގެ ހަނދާނަށް އެކި ކަންތައްތައް އަންނަމުންދިޔައެވެ.އޭނާ ގެންގުޅޭ ކުޑަ ޑައިރީގައި އޭނާގެ ހަނދާން އާވަމުން ދާވަރަކަށް ލިޔަމުން ދާއިރު އަބީ އަށް އެއިން އެއްވެސް ކަމެއް ރެޔަކާނުލައެވެ. އީލާމް އަށް ދިމާވި ހާދިސާ ރަނގަޅަށް ހަނދާނަށް އައިސްފައވުމުން އޭނާ އަކީ ކާކު ކަން ކޮންމެވެސް ވަރަކަށް ހަނދާނަށް އާދެއެވެ. އޯޝަން ޓުއާރސް އަކީ ސައުތު އެފްރިކާގައި އެންމެ މަގުބޫލު އެއްކުނފުންޏެވެ. އަބީ އަކީ އެކުންފުނީގެ ބާނީއެވެ. ސަތޭކައަށް ވުރެ ގިނަ މުއައްޒަފުން ގޮވައިގެން މަސަތްކުރަމުން ދާއިރު އޭނާގެ ގާބިލް ކަމާއި މެދު ސުވާލު އުފައްދާނޭ ޖާގައެއް ނެތެވެ. އޮފީސްތެރޭގައި އެތަށް އަނހެން ކުދިންނެއް ހަރަކާތްތެރިވަމުން ދިޔައިރު އީލާމް އާއި ހަސަދަވެރިވާ އެތައް ކުދިންނެއް ތިބެއެވެ. އެހެން ނުވާންވީ ސަބަބެއްވެސް ނެތެވެ. އަބީ ކަހަލަ މުއްސަންޖެއްގެ ދިރިއުޅުމަށް އަންބެއްގެ މަގާމަށް މީހަކު ގެނައުމަކީ އެހާ ފަސޭހައިން ކުރެވޭނޭ ކަމަކަށް ނުވާތީވެއެވެ. މަސަތްކަތުގައި ޝާމިލްވެގެން އުޅެމުން ދިޔައިރު އަބީއަށް އަލީޒާގެ އެތަކެއް ކޯލްތަކެއް އަންނަމުން ދިޔައެވެ. ނަމަވެސް އަބީ އެކަމަކަށް ފަރުވާލެއް ނުބަހައްޓައެވެ. އަލީޒާ އަކީ އޭނާގެ މާޒީއެވެ. އީލާމް އަކީ އަބީގެ ދިރިއުޅުމެވެ. އެހެންވީމައި އަލީޒާގެ ހިޔަނި އެދެމީހުންގެ ދިރިއުޅުމަށް އެޅޭކަށް އޭނާއެއް ބޭނުމެއް ނުވެއެވެ.\nއަބީގެ ކަބިންގައި އީލާމް އަށް ހާއްސަކޮށްފައިވާ މޭޒުގައި އިށީނދެލައިގެން އިންއިރު އަބީއަށް އޭނާގެ ލޯބިވާ އަނބިމީހާއާއި ދިމާލަށް ބަލާލުމަށްފަހު ކޮންމެވެސް ގޯނާއެއްކޮށްލައެވެ. މީހަކު ދޮރުގައި ޓަކި ދިނުމުން އީލާމް ދޮރުހުޅުވަން ތެދުވެލިތަނުން އަންހެން ކުއްޖަކު ދޮރުހުޅުވާ ކެބިން ތެރެއަށް ވަދެގަތެވެ. ކެބިންއަށް ވަދެގެން އައި ކުއްޖާ ފެނުމުން އަބީ އަށް ކުއްލިއަކަށް ކޮއްޅަށް ތެދުވެވުނީ ބިރެއް ފެނިގެންހެނެވެ.” އަލީޒާ ، ވަޓް ދަ ހެލް ، ޔޫ އާރ ޕްރެގްނެންޓް ” އަބީ ދެލޯ ބޮޑުކޮށްލާފައި އަލީޒާ އާއި ދިމާލަށް ބުންޏެވެ. އީލާމް އަށް އިވުނ އަޑުން އެ ދިމާލަށް ބަލާލެވުނީ މި އިވެނީ ރަނގަޅު އަޑެއް ތޯ ޔަގީން ކޮށްލުމަށެވެ. “އެއީބާ އަލީޒާ އަކީ ، ހަ މަހުގެ ބަނޑެއްވެސް އެބައިން ” އީލާމް އަށް ހިތަ ހިތުން ކިޔާލެވުނެވެ. އަލީޒާ އަބީ އާއި ދިމާލަށް ރުޅިވެރިކަމާއެކު ބަލާލުމަށް ފަހު ” އަބީ އައި ޓޯލްޑ ޔޫ ދެއަރ އިޒް އަ ސަޕްރައިޒް، އެކަމަކު އަބީ ތިއުޅެނީ ފިލައިގެން ، އަހަރެން ބަނޑު ބޮނޑު ، އަބީގެ ދަރިއަކަށް ” އަލީޒާގެ ފަހު ޖުމްލައިން އަބީގޭ ފައި ދަށުން ބިނގަނޑު ދަމާގަތް ކަހަލައެވެ. އަބީ އަށް އިވުނު އަޑު ޔަގީން ނުވާފަދައެވެ. އީލާމް އަށް އިވުނު އަޑާއި އެކު ދެއަތް ރޫރޫ އަޅައިގަތެވެ. ” އަބީ އައި ޑޯންޓް ވޯންޓް ދިސް ، ޖަސްޓް ޓޭކް ދިސް އަވޭ ފްރޮމް މީ ” އަލީޒާގެ ނުރުހުމުގެ ބަސްތަކުން އަބީ ބޯ ހާސްކޮށްލިއެވެ. އަބީ އަށް ކުއްލިއަކަށް އީލާމް އެތާގައި އިންކަން ހަނދާންވުމުން އޭނާގެ މޭޒާ ދިމާލަށް ތެޅި ތެޅި އޮތް ހިތަކާއިގެން ބަލާލެވުނެވެ. އީލާމްގެ ދެލޮލުން ފައިބަމުން ދިޔަ ކަރުނަތައް އަބީއަށް ފެނުމުން އަމިއްލަ މީހާ ކުށްވެރިކޮށްލެވުނެވެ. އީލާމް ކެބިންގެ ތަންކޮޅެއް އެތެރޭގައި އިނުމުން އެތާގައި އެހެން މީހަކު އިންކަމެއް އަލީޒާ އަކަށް ރެއަކާ ނުލައެވެ. އަބީ ގެ ދެލޯ ބަލަމުން ދިޔަ ދިމާލަށް އަލީޒާ ބަލާލީ ނުރުހިފައެވެ. ނަމަވެސް ފެނުނު މަންޒަރުން އަލީޒާ ގެ ރުޅިގަނޑު ކޮންޓްރޯލް ނުވެގެން ގޮސް އީލާމް އާއި ދިމާލަށް އަބީގެ މޭޒުމަތިން ފޮތެއް ނެގުމަށްފަހު އެއްލިއެވެ. އީލާމްގައިގައި ފޮތުން ނުޖެހުމުން އެދިމާލަށް ގޮސް އީލާމްގެ އިސްތަށިގަނޑުގައި ހިފާ ކޮއްޅަށް ނެގިއެވެ. އަބީއަށް ފެނުނު މަންޒަރުން ކުއްލިއަކަށް ތެދުވެ އަލީޒާގެ އަތުގައި ހިފާ ކަންފަތްމަތީގައި އެތިފަހަރެއް ޖެހީ އޭނާ ހަމަ ބިމަށް ތިރިކުރުމުގެ ނިޔަތުގައެވެ. ނަމަވެސް އަލީޒާގެ ހަޅޭކުން މުޅި ކެބިން ތެރެ ގުގުމާލިއެވެ. އީލާމް އޭނާގެ ދަބަސް ހިފައިގެން ކެބިންއިން ނިކުންނަށް މިސްރާބް ޖެހިއެވެ. ” އަބީ އަހަންނަށް އިނގޭ އެއީ އަބީގެ ވައިފްކަން ، ސްކައި ހައުސްއަށް ދިއުމުން ތިހަބަރު އޮޅުން ފިލާފަ އޮތީ ، ލާހިކެއް ނޫން އަހަރެންގެ ދިރއުޅުން ހަލާކު ކޮށްލާފައި އަބީއަށް ހަމަޖެހިލައިގެން އުޅެން ” އަލީޒާ ގެ ތޫނު ބަސްތަކުން އަބީގެ ރުޅި ގަދަވަމުން ދިޔައެވެ. ” އަހަރެން ވިހަންދެން ހުންނާނީ އަބީ މަންމަމެން ގޭގަ ، ވިހައިގެން ދަރިފުޅަށް ކަންތައްކުރާނެ ގޮތް އިނގޭނީ އަބީއަށް ” އަލީޒާގެ ފަހު ޖުމްލަ އަޑު އިއްވާލުމަށްފަހު ކެބިން އިން ނިކުމެގެން ދިޔައީ އަބީ ގެ އާރާސްތް ވަމުން އައި ދިރއުޅުމުގައި ބޮޑު ހުޅުގަނޑެއް ރޯކޮށްލުމަށްފަހުއެވެ.\nEkam haadha kurukoh\nVery nice story masha allah😍❤💓\nMasha allah stry v obineness to the max😍😍😲 when nxt prt avaskolladhechchey\nNext part today Insha Allah 🙂\nV reethi vaahaka eleezaa dhow thivaanee knme ves ehen meehakath kan neygey preg vefa heevanee abee ge kameth noon hen blood test hadhaagen ves xeesh falhaa aruvachey…v reethi keep it up\nHama obiness ….keep it up girl….v interesting story ….waiting for next part\nWow varah reethi mihaaru vaahaka ❤👍


ތިލަދުންމަތީ ދެކުނުބުރީ ނޮޅިވަރަންފަރު ކައުންސިލްގެ އިދާރާ\nކައުންސިލްއިދާރާގެ ސެކިއުރިޓީ ބެލެހެއްޓުމާބެހޭ\nހދ.ނޮޅިވަރަންފަރު ކައުންސިލްއިދާރާގެ ސެކިއުރިޓީ ބަލަހައްޓައިދޭނެ ފަރާތެއްހޯދުމަށް ބޭނުންވެއްޖެއެވެ.\nވީމާ، ކައުންސިލް އިދާރާގެ ސެކިއުރިޓީ ބަލަހައްޓަދިނުމަށް އެދޭފަރާތްތަކުން 02 ފެބްރުއަރީ 2020 ވާ އާދިއްތަ ދުވަހުގެ 10:00 އަށް މިއިދާރާގެ ޖަލްސާކުރާ މާލަމަށް ހާޟިރުވެ މައުލޫމާތު ސާފުކުރުމަށްފަހު 05 ފެބްރުއަރީ 2020 ވާ ބުދަ ދުވަހުގެ 11:00 އަށް ކައުންސިލް އިދާރާއަށް ހާޟިރުވެ ލިޔުމުން އަގު ހުށަހެޅުއްވުން އެދެމެވެ.\nމަޢުލޫމާތު ސާފުކުރުމަށް ޙާޟިރުނުވާ ފަރާތްތަކުންނާއި ގަޑި ޖެހިގެން ހާޟިރުވާ ފަރާތްތަކުގެ\nއަންދާސީ ހިސާބު ބަލައިނުގަނެވޭނެއެވެ. އަދި މި މަސައްކަތަށް އަންދާސީ ހިސާބު ހުށަހެޅެނީ ޤާނޫނު ނަންބަރު 19/2014 (އަމިއްލަ ފަރުދުންގެ ވިޔަފާރީގެ ޤާނޫނު) ދަށުން ރަޖިސްޓަރީ ކޮށްފައިވާ ފަރާތްތަކަށް އެކަނިއެވެ.\nމިހެންވެމިކަން އާއްމުކޮށް އަންގައި އިޢުލާންކުރީމެވެ.\n01 ޖުމާދަލް އާޚިރަތު 1441\nޕަބްލިޝްކުރި ގަޑި: 0841\nސުންގަޑި: 05 ފެބުރުވަރީ 2020 1100


BREAKING: India Ge Askaree Mathindhaa Boat Eh Vettijje - Vaguthu\nއިންޑިއާގެ އަސްކަރީ މަތިންދާ ބޯޓެއް ވެއްޓިއްޖެ\nއަސްކަރީ ތަމްރީނުތަކެއްގައި އިންޑިއާގެ އެސްޔޫ-30 ގެ މަތިންދާ ބޯޓެއް ވެއްޓިއްޖެއެވެ.\nރިޕޯޓްތައް ބުނާ ގޮތުން މި މަތިންދާ ބޯޓު ވެއްޓުނީ ރޫޓިން މިޝަނެއްގައި އިންޑިއާގެ ސްޓޭޓެއް ކަމަށްވާ އައްސާމް ގައި ހަރަކާތްތެރި ވަމުން ދަނިކޮށެވެ. ބޯޓު ވެއްޓެމުން ދިޔަ ވަގުތު ބޯޓުގެ ދެ ޕައިލެޓުން ވަނީ ކާމިޔާބުކަމާއެކު ބޯޓުން ފުންމާލާފައެވެ. ބޯޓު ވެއްޓެން މެދުވެރިވި ސަބަބު ދެނެގަތުމުގެ މަސައްކަތް މިހާރު ވަނީ ކަމާބެހޭ އިދާރާތަކުން ފަށާފައެވެ.\nއިންޑިއާއާއި ޕާކިސްތާނުގެ މައްސަލަ އަނެއްކާވެސް ހޫނުވެފައިވާއިރު، ކަޝްމީރުގެ މުސްލިމުންނާ ދެކޮޅަށް އިންޑިއާއިން ދަނީ ހަރުކަށި އަމަލުތަކެއް ހިންގަމުންނެވެ.\nއޮގަސްޓް 8, 2019 21:42\nއޮގަސްޓް 8, 2019 22:00\nއޮގަސްޓް 8, 2019 23:45\nހާދަ އުފާވެރޮ ޚަބަރެކޭ\nއޮގަސްޓް 8, 2019 23:52\nއޮގަސްޓް 9, 2019 04:19\nގެރީގެ އަޅުން ބަލިވަނީ. ޙހަހަަަަހަ\nއޮގަސްޓް 11, 2019 03:09\nހިތަށް އަރުވާލައިގެން ހިތް ހަމަ ޖައްސައިގެން ހުރޭ


Olhuvaalaigen Allowance Ge Gothugai 4.9 Million Rufiya Negi, Libunee2Lakka Rufiya - Vaguthu\nމާލެ މަގުމަތި ؛- ވަގުތު އިމޭޖަސް- މުހައްމަދު އަފްޒަލް\nއޮޅުވާލައިގެން އިންކަމް ސަޕޯޓް އެލަވެންސްގެ ގޮތުގައި 4.9 މިލިއަން ރުފިޔާ ނެގި ނަމަވެސް، އަނބުރާ ހޯދިފައި ވަނީ ދެ ލައްކަ ރުފިޔާ ކަމަށް އޮޑިޓަރ ޖެނެރަލް އޮފީހުން ބުނެފިއެވެ.\nމިދިޔަ އަހަރުގެ އޭޕްރީލް އިން ސެޕްޓެމްބަރު މަހުގެ ނިޔަލަށް އިންކަމް ސަޕޯޓް އެލަވަންސަށް ޝަރުތު ހަމަނުވާ 217 ފަރާތަކަށް އެލަވަންސް ދެވިފައިވާ ކަމަށް އިކޮނޮމިކް މިނިސްޓްރީން ފާހަގަކުރެއެވެ.\nޝަރުތު ހަމަނުވާ ފަރާތްތަކަށް އެލަވަންސް ދެވިފައި ވަނީ އެލަވަންސަށް އެދޭ ފަރާތްތަކުން އިތުރު އާމްދަނީއެއް ލިބޭކަން ކަށަވަރު ކުރެވިފައި ނުވާތީ ކަމަށްވެއެވެ. އަދި އޭރު އެކަން ކަށަވަރު ނުވީ، 2020 ޑިސެމްބަރުގެ ނިޔަލަށް އިކޮނޮމިކް މިނިސްޓްރީއާ ޕެންޝަން އޮފީހުގެ ސިސްޓަމްތަކާ ގުޅާލާފައި ނުވާތީ ކަމަށް އެއިދާރާއިން ވިދާޅުވިއެވެ.\nއެގޮތުން އިކޮނޮމިކް މިނިސްޓްރީން ވަނީ އެހެން އިދާރާތަކުގެ ސިސްޓަމްތަކާއި ގުޅާލައިގެން އިންކަމް ސަޕޯޓް ދިންގޮތުގެ ރިވިއުއެއް ހަދައިފައެވެ.\nއެ ރިވިއުއިން ހާމަވި ގޮތުގައި ޝަރުތު ހަމަނުވާ 217 ފަރާތަކަށް އިންކަމް ސަޕޯޓްގެ ގޮތުގައި ދިން 409،969 ރުފިޔާ ދައުލަތަށް އަނބުރާ ލިބެން ޖެހެއެވެ.\nއޮޑިޓް އޮފީހުން ތައްޔާރުކުރި ރިޕޯޓުގައި ވަނީ މިދިޔަ ޑިސެމްބަރުގެ ނިޔަލަށް އިންކަމް ސަޕޯޓަށް އެދުނު ފަރާތްތަކުގެ ތެރެއިން އޮޅުވާލައިގެން އެކިއެކި ފަރާތްތަކަށް 4.97 މިލިއަން ރުފިޔާ ދީފައިވާ ކަމަށެވެ. މީގެ ތެރެއިން މިހާތަނަށް ލިބިފައިވަނީ 213,884 ރުފިޔާ ކަމަށް އެ ރިޕޯޓްގައި ވެއެވެ.\nއެހެންކަމުން 4.76 މިލިއަން ރުފިޔާ ހޯދުމަށް އެ ރިޕޯޓްގައި ފާހަގަކޮށްފައިވެެއެވެ.\nއިންކަމް ސަޕޯޓު ދިނުމުގެ މަގްސަދަކީ ވަޒީފާ ގެއްލިފައިވާ ފަރާތްތަކަށް ވަގުތީ ގޮތުން ބޭނުންވާ އެހީތެރިކަން ފޯރުކޮށް ދިނުމުގެ އިތުރުން އޭގެ ތެރެއިން މީހުންނަށް ބޭނުންވާ ތަމްރީނު ފޯރުކޮށްދީ ވަޒީފާގެ ބާޒާރަށް ނެރެ، އިގްތިސާދަށް ކުރާ އަސަރު ކުޑަކުރުމެވެ.\nމި ފަރާތްތަކަކީ ސަރުކާރުން ހިންގާ ސްކިލް ޑިވެލޮޕްމެންޓް ޕްރޮގްރާމެއްގައި ބައިވެރިވެ އެ ތަމްރީނު ފުރިހަމަ ކުރުމަށް އެއްބަސްވާ ފަރާތެއްކަމުގައި ވާން ޖެހެއެވެ. އަދި މަސައްކަތެއް ކުރުމަށް ޝައުގުވެރިކަން ހުރުމުގެ އިތުރުން، ޖޮބް ސެންޓަރު މެދުވެރިކޮށް ވަޒީފާއެއް ހޯދައިދީފި ނަމަ އެ ވަޒީފާ އަދާކުރުމަށް އެއްބަސްވާ ފަރާތެއްކަމުގައި ވާންޖެހެއެވެ.\nއިންކަމް ސަޕޯޓް އެލަވަންސްގެ ގޮތުގައި ސަރުކާރުން ދޫކޮށްފައި ވަނީ ވަޒީފާ ގެއްލުނު ފަރާތްތަކަށް 5000ރ. އެވެ. އަދި މުސާރައިން ބައެއް އުނިކޮށްފައިވާ ފަރާތްތަކަށްވެސް 5000ރ. ނުލިބޭ ނަމަ އެ އަދަދު ހަމަވާ ވަރަށް ސަރުކާރުން އެފަރާތްތަކަށް ފައިސާގެ އެހީތެރިކަން ފޯރުކޮށްދީފައިވެއެވެ.\nއޮޑިޓްތައް ރަނގަޅަށް ބަލާ ނަމަ މުއިއްޒު އޮންނާނީ ކުޑަ ގޮޅީގައި: އިލްޔާސް\nސެޕްޓެމްބަރު 29, 2021 15:10\nއިންކަމް ސަޕޯޓް އެލަވަންސް ދެވޭނި އެކަމަށް ރައްޔިތުންގެ މަޖިލީހުން ފާސްކޮށްފަ އޮތް ގާނޫނެއް އޮތްނަމަ. އެކަންއެގެނީ ގާނޫނުއަސަސީ ގެ 97 ވަނަ މާއްދާއިން . އެމައްދާގަ ބުނޭ ރައްޔިތުންގެ މަޖިލީހުންފާސްކޮށްފައިވާ ގާނޫނެއްގަ ބަޔާންވެގެންވަގޮތުގެ މަތިންމެނުވީ އެއްވެސް ކަމަކަށް ހަރަދު ކޮށްގެން ނުވާނެ ކަމަށް ވެރިކަން ކުރާފަރާތަށް އަންގަކަމަށް. ވެރިކަން ކުރާ ފަރާތަކީ ރައިސުލްޖުމަހުރިއްޔަ އާއި ވަޒިރުން . އެކަން އެގެނި ވަޒީރުންގެ މަޖިލީހުން.\nސެޕްޓެމްބަރު 29, 2021 16:21\nވަށްކަމެއްނުކުރާނަން ، ރައްޔިތުންގެ ލޯ ލާރިއެއްގައިވެސް ނުޖެހޭނަން ، ރީނދޫ ޕާޓީ ކުދިންނަން ، މއ . ބޯގަންވިލާ ބޭފުޅުންނަން ، ނޫމަނޑިޔަށް މިފަދަ ގާތް ބޭފުޅުންނަން އެކިނަންނަމުގައި ދިވެހިންގެ ހަޒާނާ ބަހާ ހުސްކޮށްލާނީ އެނުވާނެތާ ވަށްކަމަކަށް ސާބަސް ސޯލިބޭ ...\nސެޕްޓެމްބަރު 29, 2021 16:25\nކޮބާ ތިޔަ މިނިސްޓަރުންނާއި މަޖްލިސް މެމްބަރުން އަދި މިނޫންވެރިން ވަގަށް ނަގަމުންދާ ފައިސާ އެ ފައިސާ ފުރތަމަ އެ މީހުންގެ ފަހަތުން ދުވެބަލަ\nބުރުމާ ގާސިމް ވަޒީފާ އަށް ހާޒިރު ނުވެ 1 އަހަރު ގޭގަ ހުރި އެކަމަކު ބަރާބަރަށް މުސާރަ ނަގަމުން ދިޔައީ\nސެޕްޓެމްބަރު 29, 2021 16:30\nހުރިހާކަމެއް ސަރުކާރުންއޮޅުވާލާފަ ރަށްޔަތުންގެ ފައިން ހަންދަމަން ނޫޅުމަށް ގޮވާލަން .\nސެޕްޓެމްބަރު 29, 2021 17:08\nތި ވާނީ ކުރީ ސަރުކާރުގެ ކަމަކަށް.


Minivan 50 logoaa medhu dhekeney kihineh?\n"މިނިވަން 05" ލޯގޯއާ މެދު ދެކެނީ ކިހިނެއް؟\n"ގައުމުގެ ކަރަށް ދަން މަޅިއެއް މަހާލާފައި އެ އޮތީ. ދެން ޖެހޭނީ އެއަށް ދަމައި ބާރުކޮށްލަން،" މިނިވަންކަމަށް 50 އަހަރު ފުރުން ފާހަގަކުރުމަށް ސަރުކާރުން އާންމުކޮށްފައިވާ "މިނިވަން 50" ލޯގޯއާ މެދު ދެކެނީ ކިހިނެތްތޯ ސުވާލުކޮށްލުމުން، މިނިވަން ހިޔާލުގެ ޒުވާނަކު ދިނީ މި ޖަވާބެވެ.\nއަނެއްކާވެސް ލޯގޯއެއް އާންމުވެ، އާންމުންގެ ފާޑުކިޔުން އެއަށް އަމާޒުވީ އެވެ. ކުރީގެ ރައީސް މުހައްމަދު ނަޝީދުގެ ވެރިކަމުގައި ވެސް ސަރުކާރުން އާންމުކުރި މި ފެންވަރުގެ ލޯގޯއެއްގެ މައްސަލަ އާންމުން ބޮޑުކޮށް ހޫނުކޮށްލި އެވެ. އެފަހަރު ގިނަ ބައެއްގެ ފާޑުކިޔުން އަމާޒުވީ، ޓޫރިޒަމް ޕްރޮމޯޓްކުރުމަށް ޒަމާނުއްސުރެ މި ރާއްޖޭގައި ބޭނުންކުރަމުން ދިޔަ "ސަނީ ސައިޑް އޮފް ލައިފް" ޓެގްލައިންގެ ދަށުން ބޭނުންކުރި ލޯގޯ ދޫކޮށް ތިމާވެއްޓާ ރަށްޓެހި އާ ލޯގޯއެއް ނަޝީދުގެ ސަރުކާރުން އާންމުކުރުމުންނެވެ.\nފާޑުކިޔުން އަމާޒުވީ "ކޮޕީކޮށްގެން އުފައްދާފައިވާ ލޯގޯ" އަކަށް އާ ލޯގޯ ވުމުންނެވެ. އެންމެފަހުން މި އާޚިރުގައި މި މައްސަލަ ނިމިގެން ދިޔައިރު އެންމެ ކުރިން ބޭނުންކުރަމުން ދިޔަ ޓޫރިޒަމްގެ ޕްރޮމޯޝަނަލް ލޯގޯ އަކީ ވެސް އެހާ މާތް އަމިއްލަވަންތަ ލޯގޯއެއް ނޫނެވެ.\nކޮންމެއަކަސް ލޯގޯގެ މައްސަލަ އެފަހަރު ވެސް ވަރަށް ބޮޑަށް ސިޔާސީވެގެން ދިޔަ އެވެ. ރާއްޖޭގައި މި އޮންނަނީ ހަމަ އަޖާއިބެއް ކަހަލަ ސިޔާސޯ ރޯގާއެކެވެ.\nއެންމެފަހުން ނަޝީދުގެ ވެރިކަން ވެއްޓިގެން އަލަށް ވެރިކަމަށް ވަޑައިގެންނެވި އޭރުގެ ނާއިބު ރައީސް މުހައްމަދު ވަހީދު ހަސަން މަނިކު، އަލުން ކުރީގެ ލޯގޯ، ޓޫރިޒަމްގެ މޫނުބަލާ ލޯގަނޑަށް އަލުން ހެއްދެވީ އެވެ. އެ ވާހަކަ އެ ހިސާބުން ނިމުނީ އެވެ.\nދެން މި އޮތީ "މިނިވަން 50" ލޯގޯގެ ވާހަކަ އެވެ. މި ލޯގޯ އަށް ވެސް ގިނަ ފާޑުކިޔުންތަކެއް އާންމުވަމުން އަންނައިރު މި ވެސް މި ވަނީ "ކޮޕީ ލޯގޯ" އަކަށެވެ. އެހެންވީމަ ސަލާމަތެއް ނެތެއް ނޫން ހެއްޔެވެ؟\nއެހެންވީމަ ޒުވާން ޑިޒައިނަރެއްގެ ހިޔާލު ހުރި ގޮތް ވެސް ބަލާލަމާ ހިނގާށެވެ.\n"މިއީ އަސްލު މި އަހަރުގެ ޓްރެންޑެއް. މި އަހަރު ވަރަށް ގިނަ ބައެއްގެ މެދުގައި މަގްބޫލުވި ސްޓައިލެއް މިއީ،" ރިބަންފަށެއްގެ ސިފަ އަށް ކުރެހުން އެޅިފައިވާ ލޯގޯއާ ބެހޭ ގޮތުން ހިޔާލު ބަދަލުކުރަމުން ޒުވާން ޑިޒައިނަރު ބުނީ މިހެންނެވެ.\n"ލޯގޯއެއް ވާން ޖެހޭނީ އެ ލޯގޯއެއް ފެނުމާ އެކު، ބުނެދޭން ބޭނުންވާ ހުރިހާ ވާހަކައެއް ބަންޑުކޮށްލާވަރުގެ ލޯގޯއަކަށް. މިއީ އެކަހަލަ ލޯގޯއެއް ނޫން. ސްލޯގަންގެ ގޮތުގައި ބޭނުންކުރާ އެއްޗަކާ ލޯގޯއާ އޮތް ގުޅުމެއް ނޭނގޭ."\nމި ލޯގޯއާ އެކު އާންމުކޮށްފައިވާ ސްލޯގަން އަކީ "ދިވެހިން ދިވެހިންގެ ގޮތުގައި – މިނިވަންކަންމަތީ އަބަދަށް" މި އެވެ.\nމި ސްލޯގަންއާ ލޯގޯއާ ގުޅުމެއް ނެތް ކަމަށް ބުނެ ވާހަކަ ދެއްކި ޑިޒައިނަރު ބުނީ ލޯގޯގައި ދައްކުވައިދީފައިވާ ރިބަންގައި ގައުމީ ކުލަތައް ބޭނުންކޮށްފައިވާއިރު ލޯގޯ އަށް އިތުރު ހުތުރުކަމެއް ވެރިވަނީ ގައުމީ ދިދަ ރިބަންގެ ތެރެއަށް ލާފައިވާތީ ކަމަށެވެ.\nމި ރިބަން ފަށުގެ ބުރުތަކަށް ވަކިން ހާއްސަކޮށް ފާޑުކިޔުން އަމާޒުވެފައިވާކަން ފާހަގަކޮށްލެވެ އެވެ. އެގޮތުން ރިބަން ފަށް ކަށިނަރުތަކެއްގެ ގޮތުގައި ސިފަކޮށް ސިޔާސީ ގޮތުން ސަރުކާރަށް ހަމަލާ ދޭ ފާޑުކިޔުންތައް ވެސް ފާހަގަކޮށްލެވެ އެވެ. ނަމަވެސް މި ލޯގޯ ކަމުދާ މީހުން ތިބިކަން ވެސް ފާހަގަކޮށްލަން ޖެހެ އެވެ.\nއަދި ލޯގޯގެ ޕޮސިޓިވް ކަންކަމަށް ވެސް ބަލާލުން ނެތީކީއެއް ނޫނެވެ.\nއެހެން ޑިޒައިނަރަކު ބުނީ ލޯގޯ އަކީ ހަފުލާގެ ކުލަގަދަކަން ރަމްޒުކޮށްދޭ ލޯގޯއެއް ކަމަށެވެ. އަދި ފަހުގެ ޑިޒައިން ޓްރެންޑްތަކަށް ލޯގޯގައި ސަމާލުކަން ދީފައިވާކަން އޭނާ ފާހަގަކުރި އެވެ.\nނަމަވެސް ތައުރީފަށް ވުރެ ބޮޑަށް މި ލޯގޯ އަށް އަމާޒުވެފައި ވަނީ ފާޑުކިޔުންކަން ފާހަގަކޮށްލަން ޖެހެ އެވެ. މިއީ ދެން ދިވެހިންގެ ވައްތަރެއް ނޫން ހެއްޔެވެ؟ ކަމުނުދާ ކަމެއް ފާހަގަކުރެވިއްޖެ ނަމަ ދެން ހުރި ހުރިހާ ކަމެއް މަތިން ހަނދާން ނައްތާލާފައި ޖައްސާލާނީ ގޯސް ކަމަށް ފާހަގަކުރެވުނު މައްސަލައާ އެވެ.\nކޮންމެއަކަސް "މިނިވަން 50" ގެ ލޯގޯ އަށް ހިޔާލު ފާޅުކުރުން ތިޔަ ބޭފުޅުންނަށް ދޫކޮށްލާފައި މި ވާހަކަ ނިންމާލާނީ އެވެ.


Rishwathakee aanmu ehchakah hedhun gabooleh nukuran: Faisal | Mihaaru\nފައިސަލް، އދ. ފެންފުށީގެ ބައެއް ރައްޔިތުންނާއެކު ފޮޓޯއަކަށް ހުއްޓިގެން. -\nރިޝްވަތަކީ އާންމު އެއްޗަކަށް ހެދުން ގަބޫލެއް ނުކުރަން: ފައިސަލް\n30 ޖުލައި 2018 - 22:10 11 comments\nރިޝްވަތަކީ އާންމު އެއްޗަކަށް ހަދަން ސަރުކާރުން މަސައްކަތް ކުރުމަކީ ގަބޫލު ކުރެއްވޭނެ ކަމެއް ނޫން ކަމަށް އިދިކޮޅު ކޯލިޝަންގެ ކެންޑިޑޭޓް އިބްރާހިމް މުހައްމަދު ސޯލިހް (އިބޫ) ގެ ރަނިންމޭޓު ފައިސަލް ނަސީމް މިއަދު ވިދާޅުވެއްޖެ އެވެ.\nގާނޫނުލްއުގޫބާތުގައި ރިޝްވަތުގެ ކުށް ކަނޑައަޅާފައިވާ މާއްދާ އުވާލެވޭ ގޮތަށް ސަރުކާރުން ރައްޔިތުންގެ މަޖިލިހަށް ބިލެއް ހުށަހަޅާފައިވާ މައްސަލައިގައި އިދިކޮޅު ފަރާތްތަކުން ދަނީ ފާޑު ކިޔަމުންނެވެ. އެ ފަރާތްތަކުން ބުނާ ގޮތުގައި، އިސްލާމް ދީން ހަރާމް ކޮށްފައިވާ ކަމެއް ހުއްދަ ކުރަން އުޅެގެން ނުވާނެ އެވެ.\nއދ. ފެންފުށީ ރައްޔިތުންނާ ބައްދަލު ކުރައްވައި، ކާށިދޫ ދާއިރާގެ ޖުމްހޫރީ ޕާޓީގެ މެމްބަރު ފައިސަލް ވިދާޅުވީ ދިވެހިންގެ ފައިސާ އެއްވެސް މިންވަރަކަށް ނަހަމަ ގޮތުގައި ބޭނުން ކުރެވޭ ނަމަ، އެކަމާ ދެކޮޅަށް ކޮންމެ ރައްޔިތަކު ވެސް ނުކުމެ އަޑު އުފުލާނެ ކަމަށެވެ. އަދި، އެއް އަޑަކުން ދިވެހިން މިހާރު ވެސް ގޮވަނީ އެމްއެމްޕީއާރުސީގެ ފައިސާ އަށް ވެގެންދިޔަ ގޮތް ސާފުކޮށް ދިނުމަށް ކަމަށް ވެސް ފައިސަލް ވިދާޅުވި އެވެ.\nފައިސަލް އާއި އިދިކޮޅު ބައެއް ބޭފުޅުން، އދ. ފެންފުށީގެ ބައެއް ރައްޔިތުންނާއެކު ފޮޓޯއަކަށް ހުއްޓިގެން. -\n"އެތައް މިލިއަން ޑޮލަރެއް ވީނުވީއެއް ނޭނގިގެން އެ ހޯދުމުގެ މަސައްކަތް ކުރަން ޖެހިފައި މި އޮތީ،" ރާއްޖޭގައި މި ފަހުން ހިނގި އެންމެ ބޮޑު ހިޔާނާތާ ގުޅޭގޮތުން ފައިސަލް ވިދާޅުވި އެވެ.\nމި އަހަރުގެ ރިޔާސީ އިންތިޚާބުގެ ކެމްޕެއިނަށް އދ. އަތޮޅަށް ވަޑައިގެން ހުންނެވި ފައިސަލް ވިދާޅުވި ގޮތުގައި މާލޭގައި އިމާރާތް ކުރަމުން އަންނަ 25 ބުރީގެ ދަރުމަވަންތަ ހޮސްޕިޓަލަށް ބަލާއިރު، ހަމަ އަގުގައި، ރަނގަޅަށް އެކަން ކުރާ ނަމަ، 50 މިލިއަން ޑޮލަރު ވެސް ނާރާނެ އެވެ.\nއެކަމަކު، އެ އިމާރާތުގެ އަގު ތިނެއް ނޫނީ ހަތަރު ގުނަ އަށް މައްޗަށް އަރައިގެން ގޮސްފައިވާކަން ފައިސަލް ފާހަގަކުރެއްވި އެވެ. އޭނާ ވިދާޅުވި ގޮތުގައި، ބޮޑެތި މަޝްރޫއުތައް ހެޔޮ އަގުގައި ހިންގި ނަމަ، ރަށްރަށުގައި ފުރިހަމަ ކުރަން ޖެހޭ ސިއްހީ ނިޒާމުގެ ކަންކަމާއި އެހެނިހެން ކަންކަން ފުރިހަމަ ކުރެވުނީހެވެ.\nފައިސަލް ވިދާޅުވީ އިދިކޮޅު ފަރާތްތަކުގެ ބޭނުމަކީ ރައްޔިތުން ބޭނުންވާ ކަންކަން ބެލުން ކަމަށެވެ. އަދި ރަށްރަށަށް ކުރައްވާ ދަތުރުތަކުގެ ސަބަބުން ރައްޔިތުންގެ ކަންބޮޑުވުންތައް އެނގިވަޑައިގަންނަވާ ކަމަށާއި ކޯލިޝަން ވެރިކަމެއްގައި ކަންކަން ކުރާނީ ރައްޔިތުން ބޭނުންވާ ގޮތަށް ކަމަށް އޭނާ ވިދާޅުވި އެވެ.\nކޯލިޝަން ސަރުކާރެއްގައި ގާނޫނުއަސާސީ އާއި ގާނޫނުތަކުގެ ތެރޭގައި އުޅޭ އެއްވެސް މީހަކަށް ގޯނާ ނުކުރާނެ ކަމަށާއި އެކަމަކު، ކުށް ކުރާ މީހުންނާއި ރިޝްވަތު ދިނީމަ، ރިޝްވަތު ދޭ މީހާ ފަހަތުން ދުވާނެ ކަމަށް ވެސް އޭނާ ވިދާޅުވި އެވެ.\nRishvathuge kuh gaanoonul ugoobaathun uvaalanee!\nRishwathuge kuh uvaalan ulheythee idhikolhu ge ethah faadu kiyumeh sarukaarah\nއިތުރު ލިޔުންތައް އެމްޑީޕީ އިދިކޮޅު ފަރާތްތައް ކޮރަޕްޝަން ޖުމްހޫރީ ޕާޓީ ރިޝްވަތު ޕީޕީއެމް ގާނޫނުލް އުގޫބާތު ނައިބު ރައީސް ފައިސަލް ނަސީމް އދ. އަތޮޅު\nއިބޫއަކީ އުފެދުމުގައި ވެސް ލީޑަރެއް: ފައިސަލް\nބޭރުން ދެވޭނެ ފަރުވާއެއް ނެތިގެން އަޒްމީ ގެންނަނީ\nއިލްހާމާއި ލަތީފްގެ ބަހުގެ ހަމަލަތައް ސަރުކާރަށް!\nނިއުގެ ހިދުމަތްތެރިޔާ އަލީ ޝަރީފް އަވަހާރަވެއްޖެ\n"އަޒްމީގެ ފަރުވާ އަށް ވަނީ އިހުމާލުވެފައި"


SunOnline: Syria gai dhey hamalaathah huttaalan Turkey in ebbasvejje: Pence\nސީރިއާގައި ދޭ ހަމަލާތައް ހުއްޓާލަން ތުރުކީން އެއްބަސްވެއްޖެ: ޕެންސް\nރުގިއްޔާ މުހައްމަދު މޫސާ 18 Oct 2019, 15:10\nއެމެރިކާގެ ނައިބު ރައީސް މައިކް ޕެންސް ވިދާޅުވި ގޮތުގައި ތުރުކީން ވަނީ ހަމަލާތައް ހުއްޓާލަން އެއްބަސްވެފަ -- ފޮޓޯ: ރޮއިޓާސް\nއަންކާރާ (އޮކްޓޯބަރު 18): ތުރުކީން ސީރިއާގެ އުތުރުގައި ދެމުންދާ ހަމަލާތައް ފަސް ދުވަސް ވަންދެން ހުއްޓާލަން އެއްބަސްވެއްޖެ ކަމަށް އެމެރިކާގެ ނައިބު ރައީސް މައިކް ޕެންސް ވިދާޅުވެއްޖެއެވެ.\nމިދިޔަ ބުދަ ދުވަހު ތުރުކީއަށް ވަޑައިގެން އެގައުމުގެ ރައީސް ރަޖަބް ތައްޔިބު އުރުދުޣާނާ ބައްދަލުކުރެއްވި ޕެންސް ވިދާޅުވި ގޮތުގައި، ތުރުކީން ވަނީ އެގައުމުން ސީރިއާގެ ބޯޑަރު ކައިރީ "ސޭފް ޒޯން"އެއް ހަދަން ބޭނުންވާ ސަރަހައްދުން ޕީޕަލްސް ޕްރޮޓެކްޝަން ޔުނިޓް (ވައިޕީޖީ)ގެ މެމްބަރުން ފައިބަން ފަސް ދުވަސް ދޭން ނިންމާފައެވެ.\nޕެންސް ވިދާޅުވި ގޮތުގައި 30 ކިލޯމީޓަރުގެ އެސަރަހައްދުން ކުރުދީން ފޭބުމުން، ތުރުކީން އެގައުމުގެ އަސްކަރީ އޮޕަރޭޝަން ނިންމާލާނެއެވެ. އަދި އެމެރިކާ ސަރުކާރުން މިހާރު ދަނީ ސީރިއާގެ ކުރުދީ ފައުޖުތަކާ ވާހަކަ ދައްކަމުން ކަމަށާއި، އެމީހުން ރައްކާތެރިކަމާ އެކު ބޯޑަރާ ދުރަށް ގެންދިޔުމުގައި އެމެރިކާއިން އެހީތެރިވާނެ ކަމަށް ވިދާޅުވެފައެވެ.\nތުރުކީން ސީރިއާގައި "އޮަޕަރޭޝަން ޕީސް ސްޕްރިންގް" ފެށީ އެމެރިކާގެ ފައުޖުތައް ދެގައުމުގެ ބޯޑަރު ކައިރިން ބޭލުމުންނެވެ. މީގެ ކުރިން އެމެރިކާއިން އެހީވަމުން އައި ވައިޕީޖީ އިސްކޮށް ތިބޭ ސީރިއަން ޑިމޮކްރެޓިކް ފޯސެސް (އެސްޑީއެފް) ހަރަކާތްތެރިވާ އެސަރަހައްދަށް ތުރުކީން ހަމަލާ ދޭން ފެށުމުން އެމެރިކާއިން އެގައުމާ ދެކޮޅަށް ދަތިކުރުމުގެ ފިޔަވަޅު އެޅިއެވެ.\nނަމަވެސް ތުރުކީން މިހާރު ހަމަލާތައް ހުއްޓާލަން އެއްބަސްވުމުން އިތުރު ފިޔަވަޅުތައް ނާޅާނެ ކަމަށާއި، އަސްކަރީ އޮޕަރޭޝަން ނިންމާލުމުން މިހާރު އަޅާފައިވާ ފިޔަވަޅުތައްވެސް އުވާލާނެ ކަމަށް ޕެންސް ވިދާޅުވިއެވެ.\nއެމެރިކާގެ ނައިބު ރައީސް އެފަދައިން ވިދާޅުވި ފަހުން، ތުރުކީގެ ފޮރިން މިނިސްޓްރީންވެސް ވަނީ އެގައުމުން ސީރިއާގައި ދޭ ހަމަލާތައް އެއްކޮށް ހުއްޓާލަނީ، އެގައުމުން ހަދަން ބޭނުންވާ ސޭފް ޒޯންއިން ކުރުދީ ފައުޖުތައް ދުރަށް ދިޔުމުން ކަމަށް ބުނެފައެވެ.\nއަދި އެސްޑީއެފްގެ ކޮމާންޑަރު މަޒްލޫމް އަބްދީ ވަނީ އެމެރިކާއިން އިސްވެ އޮވެ ހެދި އެއްބަސްވުމާ އެއްގޮތަށް އެޖަމާއަތުން އަމަލު ކުރާނެ ކަމަށް އިއްޔެ ވިދާޅުވެފައެވެ.\nނަމަވެސް ސީރިއަން އޮބްޒަވޭޓަރީ ފޯ ހިއުމަން ރައިޓްސް އިން ބުނި ގޮތުގައި ތުރުކީން ހަމަލާތައް ހުއްޓާލާނެކަން އިއުލާން ކުރި ފަހުންވެސް، ސީރިއާގެ ބޯޑަރު ކައިރީ އޮންނަ މުހިއްމު ސަރަހައްދެއް ކަމަށްވާ ރަސް އަލް އައިންގައި ދަނީ ހަމަލާތައް ބަދަލު ކުރަމުންނެވެ.\nމިހަހުގެ ނުވައެއްގައި ތުރުކީން ސީރިއާގައި އަސްކަރީ އޮޕަރޭޝަން ފެށި ފަހުން އެގައުމުން ވަނީ ރަސަލް އައިންގައި ތިބި ކުރުދީން ބޭރުކޮށްލާފައިވާ ކަމަށް ބުނެފަ އެވެ.\nތުރުކީން ބުނާ ގޮތުގައި އެގައުމުން ސީރިއާގައި ހަދާ ސޭފް ޒޯނުގެ މަގުސަދަކީ، ތުރުކީގައި ތިބި އެތައް ހާސް ސީރިއާގެ ރެފިއުޖީން އެސަރަހައްދުގައި ވަޒަންވެރި ކުރުމެވެ.\nތުރުކީން ދެކޭ ގޮތުގައި ވައިޕީޖީއަކީ އެގައުމުގައި، ކުރުދީން ވެރިކަން ކުރާ ސަރަހައްދެއް ގާއިމު ކުރަން މަސައްކަތްކުރާ ކުރުދިސްތާން ވޯކާސް ޕާޓީ (ޕީކޭކޭ)ގެ ބަޔެކެވެ. ތުރުކީން ވަނީ ޕީކޭކޭގެ ހަރަކާތްތައް އެގައުމުގައި މަނާކޮށް އެއީ ޓެރަރިސްޓު ޖަމާއަތެއް ކަމަށް ކަނޑައަޅާފައެވެ.\nސީރިއަން އޮބްޒަވޭޓަރީން ބުނި ގޮތުގައި ތުރުކީގެ އަސްކަރީ އޮޕަރޭޝަނުގައި ސީރިއާގެ 72 އާއްމު ރައްޔިތުން މަރުވެ، 300،000 އަށްވުރެ ގިނަ މީހުންނަށް ވަނީ ގެދޮރު ދޫކޮށް ދާން ޖެހިފައެވެ.\nމަޝްހޫރު އެތައް ބައެއްގެ ޓްވިޓާ އެކައުންޓްތައް ހެކްކޮށްފި\nކޮރޯނާވައިރަސް ވެކްސިނެއްގެ އެންމެ ފަހު ޓެސްޓުތައް މި މަހު\nއެމެރިކާގައި ކިޔަވާ ބޭރު ދަރިވަރުން ފޮނުވާނުލަން ނިންމައިފި


Dho?! STORY: Innaane meehaku. Ep 13\nގެއަށް ދެވުނުއިރު ބީބީސީ ރިޕޯޓަރު އިނީ އުނދޯލީގައެވެ. އަހަރެން ހަމަ ވަންހާއިރުން ވާހަކަ ހުއްޓާލައިފި އެވެ. އެވަގުތު މަންމަ އަހަރެންގެ މޫނަށް ބަލައިލީ ރަނގަޅު ގޮތަކަށް ނޫނެވެ.\n"ހުސްނާ އަހަރެން އަދި ހަނދާންނެތިފަ މިހުންނަނީ އުނދުނަށް ބަތް އުދާފަ ހުންނާނީ..." އަހަރެން ހަމަ ފެނުނުހާއިރުން ހައްވަދައިތަ ބަތްތެލިމަތިންވެސް ހަނދާންވެއްޖެ އެވެ. ދައިތަގަނޑު ދާއިރު ތިޔަ ބަތްތެއްޔެއް އަނދައި އަޅިއަށްވެފައި ހުރިއްޔާ ރަނގަޅެވެ. ދޭތެރެޖައްސަމުން ދުވުން ނޫންކަމެއް ނެތެވެ. އެހެންމީހުންގެ ކުށް ހޯދަމުން ދުވާއިރު ތިމާ މީ އއަލިފެއްނަމަ ރަނގަޅެވެ.\nއަހަރެން ގެއަށް ވަންނަން ދިޔަ މަގުމަތީ ދައިތަގަނޑާއި އަރާ ހަމަވުމުން މިއަދު އެދިޔައީ އެއްޗެކޭ ބުނެވެސް ނުލައެވެ. އެހެންޏާ އަހަރެންގެ އުނިސިފައެއް ނަމަވެސް ފާހަގަކޮށްނުލާ ނުދާނެއެވެ.\n"ހޭޒަލް އިސްމާއީލް އަމީން!!!" ވަރަށް ނޫންކަމަށް ހެދިފައި ގޮސް މަންމަ އިން އުނދޯލި ފަސްދިންތަނާ މަންމަ ގޮވާލިއެވެ. އަދި އެވެސް އާދައިގެ ގޮވާލުމަކުން ނޫނެވެ. އިންޒާރުގެ ގޮވައިލުމަކުންނެވެ. މަންމަ އަހަރެންގެ ފުރިހަމަ ނަމުން ގޮވައިފިނަމަ އެދެން ބޮޑުތާޖެހުނީއެވެ. އައްޑަނަ ނަގައި ދިފާޢުވާންވީ ވަގުތުއަރާހަމަވީއެވެ.\nއެކަމަކު އެއީ އަހަރެންގެ މަންމަވިއްޔާ އަހަރެންވެސް މީ ހަމަ އެމަންމަގެ ދަރިއެކެވެ.\n"މަންމަ އަޅެ އަހަރެން ރެސްޓްކޮށްލާފަ ނިކުތީމަ ތިކިޔާއެއްޗެއް ކިޔަން މަޑުކޮށްލަންވީނު. އެނދު އެހެރަ ހުރެގެން ހަނާއަޅަނީ މިތާ ހުއްޓިލަންވެސް ކެރޭކަހަލަ ގޮތަކަށް ނޫން.." ހުއްޓިނުލާ ދޮރާއި ދިމާއަށް ދަމުން އަހަރެން ބުނެލީމެވެ.\n"ވާސަރީ...؟؟ ހޭޒަލްއާ ވާހަކަދައްކަން މިހާރު އެޕޮއިންޓްމެންޓްވެސް ހައްދަންޖެހޭ ދަރަޖައަށް ދިޔައީތތަ؟ އެހެންވިއްޔާ ކިހިނެތްވާނެ މާދަމާ ހެނދުނު؟ ނޫނީ އަންނަހުކުރު ދުވަހުގެ މެންދުރުފަހު؟..." މަންމަ އުނދޯލިން ފައިބާފައި އުކުޅުގައި އަތް ވިނދެލަމުން ސުވާލުކޮށްލިއެވެ.\n"ހުކުރުދުވަހަކު ނޫން. އެއީ ބައިދުވަހެއް..." ރައްދުދީފައި އަހަރެން އެތެރެއަށް ދެމިގަތީމެވެ.\nތަންކޮޅަކަށް ދެވުނުތަނާ ފަހަތުން ކޮންމެވެސް އެއްޗެއް ވެއްޓުނުއަޑު އިވުނެވެ. ބަލާލިއިރު ދޮރުން ތަނންކޮޅެއް އެތެރެއަށް އައިސް ޖެހިފައި އޮތީ މަންމަ ހޫރާލި ފައިވާންކިބައެވެ. ކޮޓަރިއަށް ވަންނަން އުޅެފައިވެސް އަނބުރާލައިފައި ދިޔައީ އެފައިވާން ކިބަ ނަގާށެވެ. ނަސީބަކުން މަންމަ ބަލާ ނާންނަނީސް އެހިފައިގެން އެތެރެއަށް ވަދެވުނެވެ. އެވަންތަނެއް ނޭނގިގެން ހޯދަން މަންމަ ދެން ހުންނާށެވެ.\nއަރާމު ނިދިގަނޑަކަށްފަހު ހޭލެވުނީ އަޞުރު ބަންޤިގޮވަން ކައިރިވެފައިވަނިކޮށެވެ. ބަނޑުހައިކަމުން ގޮހޮރު ވަޔާ ހޫރެނީއެވެ. ތެދުވެ މޫނަށް ފެންކޮޅެއް ވިއްސާލައިގެން ފުރަތަމަވެސް ދޮރު ހުޅުވާލައިފައި ސަރަހައްދު ނުރައްކަލުން ސަލާމަތްވެފައިވޭތޯ ޗެކްކުރަން ޖެހުނެވެ. ކުޑައިރު އަހަރެން އެމަސައްކަތް ހަވާލުކުރަނީ އަބަދުވެސް ޝެހެނާޒްއާއެވެ. ބަޑި ހަނގުރާމަތައް ބަލާފައި ދަނޑިކޮޅުކޮޅުން ބަޑި ހަދައިގެން ބަޑިކުޅުމަކީ އަހަރެން އެންމެ ގަޔާވި އެއް ކުޅިވަރެވެ. އެކަމަކު ޝެހެނާޒްއަށް އިތުބާރު ކޮށްފައި ފަހުން ހިތާމަކުރަން ނުޖެހޭ ފަހަރެއް މަދުވާނެއެވެ. މަންމަ ކުރިމަތީ ހުއްޓަސް މަންމަދެކެ ބިރުން ރާސްތާ ސާފުކަމަށް ބުނެފާނެއެވެ. އެކަމަކު މިއަދު މަންމަ ފެންނާކަށް ނެތެވެ. އަދި މަންމަގެ އަޑެއްވެސް ނީވެއެވެ. އަހަރެން ވީ އުފަލުން އަވަހަށް ބަދިގެއަށް ވަދެ ކާން ޖައްސާލައިފީމެވެ. އެކަމަކު މަންމަ އޭރު ދައްކަން އެއުޅުނީ ހަމަ އައްފާންގެ ވާހަކައަށް ވެދާނެ ބާވައެވެ؟\nފޯނު ރިންގްވާން ފެށުމުން ބަލާލިއިރު އައްފާން ގުޅަނީއެވެ. ޝައިތޯނުމަތިން ހިތަށްއެރީ ޝައިތޯނު ގުޅީއެވެ. އަހަރެން ވަގުތުން ފޯނުން އަޑު ކަނޑާލައިފައި ބޭއްވީ ބަންޑުންނެވެ. އެފިރިހެނާ އެއުޅެނީ ކޮންވައްތަރަކަށް ހެއްޔެވެ؟ އޭނަ ކުރިންވެސް އުޅޭގޮތަށް އުޅުނިއްޔާ ވާނީ ކީއް ހެއްޔެވެ؟ އާއެކެވެ. އަހަރެން އޭނައާ ދެން ބައްދަލުވާއިރު ބުނާނީ އަހަންނާއި ދުރުން އުޅުމަށެވެ. ސުކޫލްތެރެއިން ނޫން ގޮތަކަށް ދަންނަކަމަށްވެސް ނުހަދާށެވެ. ފަޒީގެ ބޭބެއަށްވިޔޭ ކިޔާފައި އޭނަ އަހަރެންގެ ރަށަށް އައުމުން މަވީދެން އޭނަގެ އާރުކާޓީއަކަށްވެގެން ގަނަތެޅެން ހެއްޔެވެ؟ އެކަމަކު ފަޒީއާއި ދިޔާނާއަށް އޭނަގެ ޚަބަރުވާނީ ދޭށެވެ. އައްފާން ރަށުގައި އުޅޭވާހަކަ ބުނާއިރަށް ފަޒީ ރަށަށް ނައިއްޔާ ރަނގަޅެވެ. ނޫނީ އޭނަގެ ކްރަޝް މިހާރު ބަދަލުނުވާކަމެއްވެސް ނޭނގެއެވެ. ދިޔާނާގެ ހާލަކީ ކޮބައިބާވައެވެ.\n"ގެސްވަޓް؟... އައި ހޭވް ނިއުސް..." ދެމީހުންގެ ސަމާލުކަން ލިބުމާއެކު އަހަރެން އިއްވައިލީމެވެ.\n"ވެއިޓް ވެއިޓް... އަހަރެން ގެސްކުރާނީ...ހޭޒް މީހަކާ އިންނަނީ ދޯ؟" ފަޒީ ހީވީ އަހަރެން ބޮޑުއިނާމެއް ހުށައަޅައިގެން އޭގެ ދަހިވެތިކަމުގައި އުޅުނު ހެންނެވެ. އެކަމަކު އޭނަގެ ވާހަކަ ނިމުނީ އަހަރެން ރުޅި އަރުވާލައިފަ އެވެ. އައިރުޅިން ފޯނު ކަނޑާލަން ހިތަށްއެރިއެވެ. އެހެން އެންމެންނެކޭ އެއްގޮތަށް އޭނައަށްވެސް ފެންނަނީ އަހަރެންގެ ކައިރީ ދިއްލިފައި އިންނަ ހުސް މަޤާމެވެ.\n"ކިހިނެތްވީ އަސްލު؟" ދިޔާނާ ހީވަނީ އެގަޑީވެސް ސީރިއަސްވެފައި ހުރި ހެންނެވެ. އިތުރަށް ވާހަކަދައްކަން ބޭނުންވީ އޭނަގެ ސަބަބުންނެވެ.\n"ޒާލިމް ޚާން އައިސް އެބައުޅޭ މިރަށުގަ. ކެން ޔޫ ބިލީވް އިޓް؟؟....." ޖޯޝާއެކު އަހަރެން ބުނެލީމެވެ.\nފަޒީގެކޮޅުން އަޑުފަތްގަނޑެއް އިވުނެވެ. ހީވީ ކޮންމެވެސް އެއްޗެހިތަކެއް ވެއްޓުނުއަޑު ހެންނެވެ. އަހަރެންގެ ކަންފަތުގެ ތޫރި ސަލާމަތްވީ ކިރިޔާ އެވެ.\n"ދުންތަނަނަ ތަންކޮޅު ދޯ އެއައީ...؟" އަޑުފަތްގަނޑު ހިމޭންވުމުން އަހަންނަށް ބުނެލެވުނެވެ.\nދިޔާނާ ހިނިގަނޑެއް ޖަހާލައިފައި އިތުރު ތަފްޞީލަށް އެދުނެވެ. ވާހަކަ އޮލަވެފައި އިނުމުން މަންމަ ބަދިގެއަށް ވަންކަމެއް ނޭނގުނެވެ. ފެނުނީ ކުރިމަތީ ހުއްޓައެވެ. ދެބުމަ ގޮށްޖަހާލިގޮތުން ހީވީ ދެން އެގޮށް މޮހަން ޖެހޭނީ ކޮންމެވެސް ޓެކްނީޝަނެއްގެ އެހީގައި ހެންނެވެ. ފަޒީމެން ކައިރީ ފަހުން ގުޅާނަމޭ ކިޔާފައި އަވަހަށް ފޯނު ބާއްވައިފައި ތެދުވެއްޖައީމެވެ.\n"ރަށުތެރޭގައި ހޭޒަލްއޭ ކިޔައިގެން ކީކޭ އެކިޔަނީ؟ ކާކުގެ ސައިކަލު ފަހަތަށްއެރި ވާހަކައެއް؟" މަންމަ އެންމެ އިރުކޮޅެއްވެސް ބޭކާރުކުރުމެއްނެތި ސީދާ މައުޟޫއަށް ދިޔައެވެ. އަހަރެންގެ ޝައްކު މުޅިން ރަނގަޅެވެ.\n"ރަށު އެންމެންތަ ނޫނީ ހައްވަދައިތަތަ؟" އެތެރެހަށި ކުޑަކޮށް ފިނިވެފައިވިއަސް އަހަރެން ހުރީ ވަރަށް ސާބިތުވެގެންނެވެ.\n"ބުނިމީހެއްގެ ވާހަކަ ކިޔާނެކަމެއް ނެތެއްނު. އަހަރެން މިކުރާ ސުވާލަށް ޖަވާބުދީބަލަ!" މަންމައަށް އަހަރެންގެ މޫނުމަތީ ބޮނޑިތާނެއްނާޅައި ކެތްވަނީއެއް ނޫނެވެ. އަހަރެމެންގެ ދެމެދުގައި އެމޭޒު ހުރިކަން އެއީ އަހަރެންގެ ނަސީބެވެ.\n"އެއީ މަޖުދީ ރަތްޓެއްސެއް... ސުކޫލްގަ ވަޒީފާ އަދާކުރަނީ..." މަޖުދީގެ ނަން އަހަރެން ބުނީ މަންމަ މައިތިރިވޭތޯއެވެ.\nކުޑައިރުކޮޅެއް ވަންދެން މަންމަވެސް އަދި އަހަރެންވެސް ހުރީ އެއްޗެއް ނުބުނެ އެކަކު އަނެކަކަށް ބަލލާށެވެ. މަންމަ އަހަންނަށް ދޭނެ އަދަބަކާއި ދޭތެރޭ ވިސްނަނީ ކަހަލަ އެވެ. މަންމަ ނިކުންނަން ހިނގައިގަތީ ބައްޕަ ބޭރުގައި ހުރެގެން ގޮވާތީ ނުކުޅަދާނަވެގެންނެވެ. ވަގުތުން އަހަންނަށް ފުން ނޭވައެއް ދޫކޮށްލައިފައި އަނެއްކާވެސް އިންތަނުގައި އިށީނދެވުނެވެ. އަނެއްކާވެސް އެނބުރި ނާންނަނީސް އަތް ދޮވެލައިގެން އަހަރެން ދެން ބެލީ ގެއިން ރައްކާވެވޭތޯ އެވެ.\nހިމާޔަތް ހޯދަން އަހަރެން ދިޔައީ ފަލަކް އާއި ޝެހެނާޒްގެ މައިޒާނަށެވެ. އެގޭ ދޮރާށިން ވަންއިރު ގޯތިތެރޭގައި ސައުދާ އުޅެނީ ފިޔޮތްގަނޑެއް ފިއްތާލައިގެން އޭގެ ގުއި ނެރެގެންނެވެ. މަންމަ ކޮބައިތޯ އެހުމުން އެތެރެއަށް އިޝާރާތްކޮށްލިއެވެ. އެގޭ ގޯތިތެރެއަށް އެކަނި ބަލައިލުމުންވެސް މަސައްކަތްކުރާ ހިތުން އަތްމުނިމުނިކަވާ އަންހެނަކު އުޅޭ ގެއެއްކަނން ހުރީ ފެންނާށެވެ. އެއޮތް ބޮޑު ގޯތިތެރޭގައި ގަހެއްނެތް ތަނެއް މަދެވެ. ދަރިން ބަލާހެން އެހުރިހާ އެއްޗަކަށް އަޅާލައިފައި ޝެހެނާޒްއަށް އެހެން ކަމެއް ކުރާނެ ވަގުތުވާކަމެވެ. އަދި އެހާ ބޮޑު ގެއެއްގައި އެންމެ މަސައްކަތު މީހަކު ނޫނީ ނުވެސް ގެންގުޅެއެވެ. އެވެސް ފަލަކް ބުނެ ކިޔައިގެން ފޮނުވާނުލާ ބެހެއްޓި މީހެކެވެ. އަހަންނަށް ހީވަނީ ތަންތަން ސާފުކޮށް އަބަދު މަސައްކަތުގައި އުޅުމަކީ ޝެހެނާޒްއަށް ޖެހިފައި ހުންނަ ބައްޔެއް ހެންނެވެ.\nގޭގެ އިމާރާތުން ވަންތަނާ ޝެހެނާޒް ހީގަތްއަޑު އިވުނެވެ. އަނެއްކާ މިވަދެވުނީ ދެމީހުން ރޮމޭންސްކުރާ ގަޑިއަށް ހެއްޔެވެ؟ ފެންނަން ނުވާ މަންޒަރެއް ފެނިދާނެތީ އަހަރެން އަވަހަށް ސަލާމް ގޮވާލައިފީމެވެ. މިނިޓެއްނުވެ ޝެހެނާޒް ބޯދިއްކޮށްލައިފިއެވެ. އަހަރެން ފެނިގެން އަވަހަށް އެތެރެއަށް ވަންނަން ހަނާ އަޅައިލި އެވެ. ގެއަށް ވަންނައިރު އަދި ސިޓިންރޫމާއި ދެމެދު ކުޑަ ހުސްތަންކޮޅެއް އޮވެއެވެ. އެތަން ހާއްސަކޮށްފައި ހުންނަނީ ފައިވާން ހަރުތަކާއި އެފަދަ އެއްޗެހި ބެހެއްޓުމަށެވެ.\n"ބޭރުގަ ދަރިގަނޑު އެބައުޅޭ ފިޔޮއްގަނޑެއް ފިތާލައިގެން ގުއި ނެރެގެން. ޝެހެނާޒް އަދިވެސް ތިހުންނަނީ ހޭން. އޭތީގެ ގުއި ނުކައިފިއްޔާ ވެދާނެ..." ސިޓިންރޫމަށް ވަންނަމުން އަހަރެން ވާހަކަދެއްކީމެވެ.\n"އެއީ ހޭޒަލްއެއް ނޫންވިއްޔަ ދޫނިސޫފާސޫފީގެ ގުއިކާކަށް..." ޝެހެނާޒް ހިނިއައިސްފައި ބުނެލިއެވެ.\n"އެހެންވެ ދޯ ބޯސަކަރާތްވެފަ އެހުންނަނީ..." އެއިވުނީ އަހަރެން ދަންނަ އަޑެކެވެ.\nދެވަނަ ސިކުންތުގައި އަހަރެންގެ ދެލޯ ބޮޑުވީ ސިޓިންރޫމް ސޯފާގައި މާ ހަމަޖެހިލައިގެން އިން އައްފާން ފެނިފައެވެ. މުޅި އޮޑީގައި ހަސަނުގެ ދެފައޭ ބުނާހެން އަހަރެން ދާހާތާކު އައްފާން އެވެ. މީ އަޅެ ކޮންފަދަ ނުބައި ސަމާސައެއް ހެއްޔެވެ؟\n"ހޭޒަލް!" އައްފާން ހައިޖަހައިލާ އުސޫލުން އަތް އުފުލައިލަމުން ގޮވާލިއެވެ.\nއަހަންނަށް ބަލައިލެވުނީ ޝެހެނާޒްއަށެވެ. އޭނަ ދިމާކޮށްފައި ހުރީ ބަދިގެއާ ދިމާއަށެވެ. ޝެހެނާޒްގެ ފަސްމީރު ކުރިރުކެއްފަދަ ފަލަކް ކޮފީތަށްޓެއް ހިފާލައިގެން އިނީ އައްފާން އިން ސޯފާގެ އަނެއްކޮޅުގައެވެ. އެމޫނުމަތިން އަބަދުވެސް ފެންނަ ސީރިއަސްކަމާއި މަޑުމައިތިރިކަމެވެ. އަބަދުވެސް ކުރުކޮށް ކޮށާލައިފައި އޮންނަ ކަޅުކަންގަދަ އިސްތަށިގަނޑު އޭނައާ ގުޅެއެވެ. އަހަންނަށް އަލަށް އުމުރަށްވުރެ ދޮށީމީހަކު ރީތިވީ ފަލަކްއެވެ. ކުޑައިރު ދެން ދެއަހަރެއްވަރު ބޮޑު ކުއްޖަކކާއި ދޭތެރޭ ހިޔާލެއްވެސްނުކުރާނެއެވެ. އެމީހުން ވާނީ މާ އުމުރުން ތަފާތު ބަޔަކަށެވެ. އަހަރެން އުމުރުން ސާދަ އަހަރުގައި ވިހި އަހަރުގެ ޒުވާނުންނަކީ ނިކަން ބޮޑެތި ބައެއްކަމުގައި ހީކުރެވުނެވެ. ފުރަތަމަ ފަލަކްއާ ބައްދަލުވި ދުވަހު އަހަރެން ހީކުރީ އެއީ މަންމަނެއް ކަމަށެވެ. ހިނގާފައި ދާއިރުވެސް ހީވާނީ ބިންމަތިން ހިނިމަރުވެދާނެތީ ބިރުން އުޅޭހެންނެވެ. މީހަކު ނުގޮތަކަށް ބަލާލިއަސް ލަދުގަންނާނެ އެވެ. އޭނަ މަންމަ އެކަނިމާއެކަނި ބަލާބޮޑުކުރުމުގެ ސަބަބުން ލިބިފައިހުރި ތަރުބިއްޔަތެއްކަމަށްވެދާނެއެވެ. އަހަރެން މަންމައަށް ފަލަކް އެހާ ކަމުދިޔައީ އެހެންވެއެވެ. ޖަހާހާ ބެރަކަށް ނަށާނެތީއެވެ. ތެދަށް ބުނަންޏާ ޝެހެނާޒް އަކީ މިޒާޖުގެ ގޮތުން ފަލަކްފަދަ ޒުވާނެކެވެ. ދެމީހުން އެހާ ގުޅޭ ސަބަބަކީ އެއީއެވެ. އެކަމަކު ސައުދާގެ ކިބައިގައި އެދެމީހުންގެ މަޑުމައިތިރިކަމެއް ނުހުރެއެވެ. ހުންނަނީ އަހަރެންގެ ނުޕޮރުއްޕާންކަމެވެ. ހެޔޮކޮށްވިއްޔާ އަހަރެންގެ މަންމަ ފަރާތުން ވާރުތަވެފައިވާ ހަލަބޮލިކަމެކެވެ.\n"ކާކު ބުނެގެން އެއައްފާން އައިސް އެއިނީ؟" ދެމީހުން އެކަނިވިހާއިރުން އަހަރެން އަހައިފީމެވެ.\n"ފަލަކްގެ އެކުވެރިއެއް އެއީ... ހޭޒަލްއާއެކު ސުކޫލްގަ ދޯ ވޯކްކުރަނީ؟" ޝެހެނާޒްގެ ނަޒަރު އުނދުންމަތީ ކެކެމުންދިޔަ ރިހަކޮޅަށް ހުއްޓާލައިގެން ހުރެ ވާހަކަދެއްކި އެވެ.\n"ސުބުހާނަﷲ. ހަތަރެސްކަން ހަމަވީ..." އަހަރެންނަށް ނިތުގައި މަޑުމަޑުން ޖަހައިލެވުނެވެ. މިވަރުން ދަންޏާ މިރަށުގައި އޭނަ ނުދަންނަ މީހުންނަށްވުރެ ދަންނަ މީހުން ވާނީ އިތުރެވެ. އަދި އަހަންނަށް ނޭނގޭ ކިތައް ކިތައް އެކުވެރިން އެބަތިބި ހެއްޔެވެ؟ މިދެން ވަރަށް ނުރައްކާވީ އެވެ.\n"ހޭޒަލް އިރުކޮޅަކުން އުނދުން ނިވާލަބަލަ! އަހަރެން އެބަ އަންނަން..." ޝެހެނާޒް ހަނދާންވީ ކޯއްޗެއްކަމެއް ނޭނގެއެވެ. ފެނުނީ ނިކަން ހަރުކޮށް ދޮރާއި ދިމާއަށް ދާންފެށިތަނެވެ.\nނިތުގައި އަތް ހާކާލައިފައި އަހަރެން އައިސް އިށީނދެލީ މޭޒު ދޮށުގައެވެ. އިރުކޮޅަކުން އުނދުން ނިއްވވާލައިފައި ފްރިޖް ކައިރިއަށް ޖެހިލީ ކަރުހިއްކުން އިހްސާސްވެގެންނެވެ. ފެންފުޅި ނަގާފައި ފްރިޖް ދޮރު ލައްޕާލުމަށްފަހު އެނބުރުނުއިރު އައްފާން އައިސް މިހުރީ ކައިރީގައި ޖައްސައިފައެވެ. އަހަރެން ދިޔައީ ސިއްސައިގެންނެވެ. ހަޅޭތްލަވައިގަތް ނަމަވެސް އަޑު ބަންދުވީ އައްފާން ކުއްލިއަކަށް އަހަރެންގެ އަނގަމަތީ އަތްއަޅައި ހިފެހެއްޓީމަ އެވެ. ހުހަށް އޮތް އަތުން އޭނަގެ އަތުގައި ހިފާ ދުރުކޮށްލަން އުޅުމުން އެއަތް ނަގާފައި އަޅުވައިލީ ފުރިޖުގެ އެއްފަރާތުންނެވެ. އަނެއްފަރާތުން ދެމިގަންނަން އުޅުމުން އެއަތުން ހިފެހެއްޓީ އަހަރެންގެ ކޮނޑުގައެވެ. ތުންފަތުގައި ހިނިތުންވުމެކެވެ. އަހަރެން ހަމަ އަންތަރީސްވެއްޖެ އެވެ. މީނަ އަބަދު ހިނިތުންވެފައި މިހާރު ހުންނަނީ ކީއްވެ ހެއްޔެވެ؟\n"އަމިއްލަ ޕާރސަނަލިޓީ މާލޭގައި ބާއްވާތަ އައިސް ތިއުޅެނީ؟ ކިހިނެތް ތިއުޅެނީ މިހާރު؟" ދަތްޕިލަ ކާރުވާލައިފައި އަހަރެން ސުވާލުކުރީމެވެ.\n"ވެދާނެ..." އައްފާން ޖަވާބުދިނެވެ.\n"ކިހާދެރަކަމެއްތަ ދުރަށްދޭ! އަހަރެން ދާންވެއްޖެ.." ހައްތަހާ އަހަރެން ރުޅިއައެވެ.\n"އޯކޭ..." އޭނަ ކަންތައްކުރާނީ އިދިކޮޅަށޭ ހީވެފައި ހުއްޓާ ހަމަ ކުއްލިއަކަށް ދުރަށް ޖެހިލާފައި އަމާންދޭ މީހަކު ފަދައިން ދެއަތް އުފުލާލައިފިއެވެ. އަހަންނަށް ދޫކޮށްލެވުނީ ފުން ނޭވައެކެވެ. އެވަގުތުކޮޅު ނޭވާ ހިފަހައްޓާލައިގެން ހުރެވުނުކަންވެސް އެނގުނީ ދެނެވެ. ހިތް ހީވަނީ ބޭރަށް ފުންމާލަން އުޅެފައި އޭގެ މަޤާމުގައި ހަމަޖެހުނު ހެންނެވެ. ބިރުނުގަތިއްޔާ ދެރައެއް ނޫން ހެއްޔެވެ؟ ބޮޑުބިޔަ ފިރިހެނަކު އައިސް ހީވީ އަހަރެން ފިއްތައިލަން އުޅުނު ހެންނެވެ. އަދި އެވެސް އަހަރެންގެ ފުރާނައަށް ދަހިވެފައި ހުންނަ ފިރިހެނެކެވެ.\n"ބުނަންރަނގަޅު ވާހަކައެއް. އަހަރެން ހަމައެކަނި ރަތްޓެހީ އަޒްކާއާ. އަޒްކާގެ ބޭބެވީމައޭ ކިޔާފަ ކޮންމެހެން އަހަރުމެން ދެމީހުން އެއްވެސް ގުޅުމެއް ދަމަހައްޓާކަށް ނުޖެހޭ. ސުކޫލް ތެރެއިންވެސް އަހަރެންނާއި ދިމާވެގެން ވާހަކަނުދެއްކިއްޔާ ރަނގަޅީ..." މޭޒު ކައިރިއަށްހުއްޓި ތަށްޓަކަށް ފެން އަޅަން ހުރެފައި އަހަރެން ބޭނުންވާ ގޮތް ހާމަކުރީމެވެ.\nއޭނަގެ ޖަވާބު ނައިސްގެން އެނބުނުއިރު ހަށަން ބަނދެލައިގެން ހުރީ އަދިވެސް އެހިނިތުންވުމުގަ އެވެ. ދެލޯ ކޮނެލަފާނަމޭ ހިތަށްއެރިއެވެ. ނޫނީ މަކުނެއްހެން ގޮސް ކޮނޑަށް އަރައި ތުނބުޅީގައި ހުރިއްޔާ ހުރި އިސްތަށްޓަކަށް ދަމައި ލުހެލަންވީއެވެ. ކޮންމެވެސް ގޮތަކުން ޕެރިސްގެ ތަޅުދަނޑި ހޯދައިގެން ވަދެ ނިދާފައި އޮތްވާ ބޮލުގައި ޝޭވިން ކްރީމް ހާކަންވެއްޖެ އެވެ.\n"ތިގޮތް އަހަރެން ބޭނުން ނުވެއްޖެއްޔާ؟...." އައްފާންގެ ޖަވާބު އައީ ސުވާލަކުންނެވެ. އަދި އެވެސް އަހަރެން ފެންތަށީގައި ތުންޖެހިތަނާ އެވެ. އަވަސް އަވަހަށް ފެންފޮދު އެތެރެކޮށްލެވުނު ގަޑީ ކެއްސައިގެންފައި ހުރިހާ ފެނެއް ދިޔައީ ބޭރަށެވެ. އޭނަގެ ނަސީބު ރަނގަޅުކަމުން އޭނައަށް ހުރެވުނީ މިފަހަރު ދުރުގައެވެ. އޭނަ އެވަގުތު ކައިރިވާން އުޅުނުހެން ހީވެގެން އަހަރެން ކެއްސަމުންވެސް އަތް އުފުލާލައިފައި މަނާ ކުރީމެވެ.\n"ހޭޒަލް!!" ޝެހެނާޒްގެ އަޑު އައީ ދޮރާއި ދިމާއިންނެވެ.\nއަހަރެންނާއި އައްފާންއަށް އެދިމާއަށް އެނބުރެވުނީ ދާދި އެކުއެކީގަ އެވެ. އަހަރެންގެ ލޯމަތިން އެވަގުތު ކޮކާ ބުރައިލީ ޝެހެނާޒްގެ ކުރީގައި މަންމަ ހުއްޓާ ފެނިފައެވެ. އެގަޑީ މަންމަގެ ވާހަކަ ފުރިހަމަ ނުކުރެވުމުން މަންމަ އަހަރެން ހޯދަމުން އެހިސާބަށްވެސް އައީއެވެ. ޝެހެނާޒްވެސް ހީވަނީ ކަންބޮޑުވެފައި ހުރިހެންނެވެ. މަންމަގެ ނަޒަރު އަހަރެންނާއި އައްފާންއާ ދެމެދުން ދަތުރުކޮށްލާފައި ހުއްޓައިލީ އަހަންނަށެވެ. ކަންބޮޑުވެގެން އަހަންނަށް ހޯދައިލެވުނީ އެންމެ އަވަހަށް ފިލައިގެން ދެވޭނެ މަގެއް ފެނޭތޯ އެވެ. ހުޅުވާފައި ހުރި ކުޑަ ދޮރު ފެނުމާއެކު އެދިމާއަށް ދާން ނަގާނެ ވަގުތު ހިތުތެރޭ ގުނާލެވުނެވެ. އަހަރެން ދުއްވައިގެންފިނަމަ އެކަކަށްވެސް އަތުނުވާނެއެވެ.\nމަންމަ އެއްޗެއް ނުބުނަނީސް އެޕްލޭނާ އެއްގޮތަށް އަމަލު ކުރާނަމޭ ހިތާ ފަހަތަށް އެއްފިޔަވަޅު އަޅާލެވުނެވެ. ދެވަނަ ފިޔަވަޅު އެޅީ އެދިމާއަށް އެނބުރިފައެވެ. ފުރަގަސްދިންވަގުތު އަހަރެންގެ ދެފައި އެހިސާބުން ހަރުލައިފިއެވެ. ކޮންމެވެސް މީހަކު އަހަރެންގެ އަތުގައި ހިފީއެވެ. އެނބުރުނުއިރު އައްފާން އެވެ. އަދި އެވެސް މަންމަ ކުރިމަތީގައެވެ. ދެން އަދި ކޮށްލީ އެއަށްވުރެ ބޮޑުކަމެކެވެ.


ނ -– ސިވިލް ސަރވިސް ޓްރެއިނިންގ އިންސްޓިޓިއުޓުން ހިންގަވާ ކޯސްތަކުގެ ސެޓްފިކެޓްތަކުގެ ކޮޕީ.\nވަޒީފާއަށް އެދޭ ފޯމް މިމަދަރުސާގެ އިދާރާ އިން ލިބެން ހުންނާނެއެވެ. އަދި ސިވިލް ސަރވިސް ކޮމިޝަނުގެ www.csc.gov.mv ގެ ވެބްސައިޓުން މިފޯމް ޑައުންލޯޑްވެސް ކުރެވޭނެއެވެ.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 އޮކްޓޯބަރ 03 ވާ ބުރާސްފަތި ދުވަހުގެ 14:00 ގެ ކުރިން، ހއ. މޮޅަދޫ ސްކޫލް އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށް ބަލައިގަނެވޭނެއެވެ. އީ-މެއިލް އެޑްރެހަކީ،[email protected] އެވެ. އެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައިނުވާނަމަ އެޕްލިކޭޝަން ބާތިލް ކުރެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ 2019 އޮކްޓޯބަރ 06 އާއި 10 އާ ދެމެދު، ހއ. މޮޅަދޫ ސްކޫލް ގައެވެ. ވުމާއެކު މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޟިރުވުމަށް ތައްޔާރުވެގެން ތިބުން އެދެމެވެ.\nމި އިޢުލާނާ ގުޅިގެން އިތުރު މަޢުލޫމާތު ސާފުކުރުމަށް ގުޅާނީ 6500561 ނަންބަރު ފޯނާއެވެ. އީ-މެއިލް ކުރާނީ [email protected] އަށެވެ.


60 Varakah Meehunnaa Eku Dhathuru Kuramun Dhiya Dhoanyeh Adiyah Gosfi 60 ވަރަކަށް މީހުންނާއެކު ދަތުރުކުރަމުންދިޔަ ދޯންޏެއް އަޑިޔަށް ގޮސްފި – Huvadhoo News 60 Varakah Meehunnaa Eku Dhathuru Kuramun Dhiya Dhoanyeh Adiyah Gosfi Huvadhoo News\n60 ވަރަކަށް މީހުންނާއެކު ދަތުރުކުރަމުންދިޔަ ދޯންޏެއް އަޑިޔަށް ގޮސްފި\nގިނަ ބަޔަކާއި އެކީ ދަތުރު ކުރަމުން ދިޔަ ދޯންޏެއް އަޑިޔަށް ގޮސްފިއެވެ.\nމައުލޫމާތު ލިބިފައިވާ ގޮތުގައި އަޑިއަށް ގޮސްފައިވަނީ، އދ މަންދޫން ފުރައިގެން އއ. ހިމަންދޫއަށް ދިޔަ ދޯންޏެއް ކަމަށެވެ. އަދި އެދޯނި އަޑިޔަށް ދިޔައިރު އެދޯނިން ގާތްގަނޑަކަށް 60 ވަަރަކަށް މީހުން ދަތުރުކުރަމުންދިޔަ ކަމަށްވެސް މައުލޫމާތު ލިބިފައިވެއެވެ.\nމަންދޫ ކައުންސިލުގެ ރައީސް މީޑިއާއަށް މައުލޫމާތު ދެއްވަމުން ވިދާޅުވީ، އެދޯނި އަޑިޔަށް ގޮސްފައިވާ ކަމުގެ މައުލޫމާތު ލިބިފައިވަނީ މިއަދު ހެނދުނު 9:00 އެހާކަންހާއިރު ކަމަށެވެ. ނަމަވެސް މިހާދިސާގައި އެއްވެސް މީހަކަށް އަނިޔާ ލިބިފައިވާ ކަމުގެ މައުލޫމާތު ލިބިފައިނުވާ ކަމަށްވެސް މަންދޫ ކައުންސިލްގެ ރައީސް ވިދާޅުވިއެވެ.\nމައުލޫމާތު ލިބިފައިވާ ގޮތުގައި އަޑިޔަށް ދިޔަ ދޯނި ތިލަ ކުރުމުގެ މަސައްކަތް މިހާރު އަންނަނީ ކުރަމުންނެވެ. އެގޮތުން އެދޯނި އިންނަފުށި ރިސޯޓު ގޮނޑުދޮށަށް އެރުވުމުގެ މަސައްކަތް ދަނީ ކުރެވެމުންނެވެ.\nމިކަމާ ގުޅިގެން މިހާތަނަށް ފުލުހުން އަދި އެމްއެންޑީއެފުން މީޑިއާތަކަށް މައުލޫމާތު ހިއްސާކޮށްފައިނުވެއެވެ.


ވަޒީފާގެ ފުރުސަތު ( ރެޖިސްޓަރޑް ނަރސް / ސީނިއަރ ރެޖިސްޓަރޑް ނަރސް / ކްލިނިކަލް ނަރސް )\nބ. އަތޮޅު ހޮސްޕިޓަލާއި ހޮސްޕިޓަލުގެ ދަށުން ހިގަމުންދާ ޞިއްޙީމަރުކަޒުތައް (އެޓޭޗްކުރެވިފައިވާ އިދާރާތައް)\nތައުލީމާއި ތަޖުރިބާ (ރެޖިސްޓަރޑް ނާރސް)\n-ސިވިލް ސަރވިސްގެ މުވައްޒަފުންނަށް ހަމަޖެހިފައިވާ އުސޫލުންއިތުރުގަޑީގެ ފައިސާއާއި އެހެނިހެން އެލަވަންސްތައް.\nފުރިހަމަ ކޮށްފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މި ފޯމު ސިވިލް ސަރވިސް ކޮމިޝަނުގެwww.csc.gov.mv ވެބްސައިޓުން ޑައުންލޯޑް ކުރެވޭނެއެވެ. އަދި ބ. އަތޮޅު ހޮސްޕިޓަލުގެ އޮފީހުން ލިބެންހުންނާނެއެވެ.)\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 29ސެޕްޓެމްބަރ 2020 ގެ 13:00ގެ ކުރިން، ބ. އަތޮޅު ހޮސްޕިޓަލުގެ އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީ-މެއިލް ([email protected]) މެދުވެރިކޮށްވެސް ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ2020 ވަނަ އަހަރުގެ އޮކްޓޯބަރ 01 އާއި 2020 ވަނަ އަހަރުގެ އޮކްޓޯބަރ މަހުގެ 15 އާ ދެމެދު ބ.އަތޮޅު ހޮސްޕިޓަލު ގައެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6608309ފޯނު ނަމްބަރަށެވެ. އީ-މެއިލް ކުރާނީ[email protected]މެއިލް އަށެވެ.\n- ހުސްމަގާމުތަކުގެ ލިސްޓް


ހުޅުމާލޭން މީހަކު ވަގަށް ނެގި ކަމަށް ބުނާ ވާހަކައަށް ޕޮލިހުން ޖަވާބެއް ނުދޭ! | Help Find Ahmed Rilwan (@moyameehaa)\nހުޅުމާލޭން މީހަކު ވަގަށް ނެގި ކަމަށް ބުނާ ވާހަކައަށް ޕޮލިހުން ޖަވާބެއް ނުދޭ!\nމިނިވަން ނިއުސްގެ ނޫސްވެރިޔާ އަހްމަދު ރިލްވާން އަބްދުﷲ ގެއްލުނު ރޭ ދަންވަރު، އޭނާ ހުޅުމާލޭގައި ދިރިއުޅޭ އެޕާޓްމެންޓް ކައިރީގައި ގަދަކަމުން މީހަކު ވެހިކަލަކަށް އަރުވައިގެން ގެންދިޔަ މަންޒަރު ދެ މީހަކަށް ފެނިފައިވާ ކަމަށް ބުނެ، އެ ނޫހުން ރޭ ޝާއިއުކޮށްފައިވާ ލިޔުމާ ގުޅޭ ގޮތުން މީޑިއާ އަށް މައުލޫމާތު ހާމަކުރުމަށް ފުލުހުން ދެކޮޅު ހަދައިފި އެވެ.\nއުމަރުން 28 އަހަރުގެ ނޫސްވެރިޔާ، މި މަހުގެ ހަތް ވަނަ ދުވަހު ގެއްލިފައިވާއިރު، އެރޭ ހުޅުމާލެއިން “ވަގަށް ނެގި” މީހާއަކީ އޭނާކަން، މިނިވަން ނިއުސް އަށް މައުލޫމާތު ހިއްސާކުރި ދެ މީހުންނަށް ޔަގީން ނުވާ ކަމަށް ވެސް އެ ނޫހުން ބުނެ އެވެ. މަންޒަރު ދުށް އެ ދެ މީހުންގެ ވާހަކަތައް އެ ނޫހުން ފުލުހުންނާ ހިއްސާކޮށްފަ އެވެ.\nނަމަވެސް މި މައްސަލަ ޕޮލިހަށް ހުށަހަޅާފައިވާ ކަމެއް ނުވަތަ މި މަހުގެ ހަތް ވަނަ ދުވަހުގެ ރޭ އެފަދަ ކަމެއް ހިނގި ކަމުގެ ރިޕޯޓެއް ލިބިފައިވާ ކަން ވެސް ފުލުހުން ނުބުނެ އެވެ.\n“ތިކަމާ ބެހޭ [މީހަކު ވަގަށް ނެގި ކަމަށް ބުނާ މައްސަލަ] ގޮތުން އެއްޗެއް ބުނެވޭކަށް އަދި ނެތް،” މި މައްސަލައާ ގުޅޭ ގޮތުން ސުވާލުކުރުމުން، ފުލުހުންގެ މީޑިއާ އޮފިޝަލަކު ވިދާޅުވި އެވެ.\nމި މަހުގެ ހަތް ވަނަ ދުވަހުގެ ރެއިން ފެށިގެން ގެއްލިގެން ހޯދާ ރިލްވާން އެ ރޭ ހުޅުމާލެ އަށް ދިޔަކަން ފުލުހުންނަށް ކަށަވަރު ނުވި ނަމަވެސް އޭނާ ހުޅުމާލެ އަށް ދިއުމަށްޓަކައި ފެރީ ޓިކެޓް ގަތުމަށް ފަހު ފެރީ ޓާމިނަަލަށް ވަދެފައިވާ މަންޒަރު ފެންނަ ވީޑިއޯއެއް މިނިވަން ނިއުސް އިން ވަނީ އާއްމުކޮށްފަ އެވެ.\nރިލްވާން ހޯދުމަށް މިނިވަން ނޫހުން މިހާތަނަށް އެއްކުރި މައުލޫމާތަށް ބަލާއިރު ބަޔަކު އޭނާ “ވަގަށް ނެގީ” ކަމަށް ވަރަށް ބޮޑަށް ބެލެވޭ ކަމަށް އެ ނޫހުގެ ޑެޕިއުޓީ އެޑިޓަރު ޒަހީނާ ރަޝީދު ވިދާޅުވި އެވެ.\n“ރިލްވާންގެ އެޕާޓްމެންޓް ކައިރީގައި މިކަމެއް [މީހަކު ގަދަކަމުން ގެންދިޔައީ] 1:45 ހާއިރު. މީހަކު ހަޅޭއްލަވާ އަޑު އިވިގެން ބަލާލިއިރު ގަދަކަމުން ވެހިކަލަށް އެރުވިތަން ފެނުނު، އަނެއްކާ އެއްޗެއް ވެއްޓުނު އަޑަށް ގޮސް ބަލާލިއިރު ވަޅިއެއް ފެނިގެން ފުލުހުންނަށް ރިޕޯޓްކުރި،” އެ ހާދިސާގެ މަންޒަރު ދުށް ދެ މީހުންނާ ހަވާލާދީ ޒަހީނާ ވިދާޅުވި އެވެ.\nފުލުހުން އެންމެ ފަހުން ހާމަކޮށްފައިވާ ގޮތުގައި ރިލްވާންގެ ފޯންގެ ސިގްނަލް އެންމެ ފަހުން ލިބުނީ އޭނާ ގެއްލުނު ރޭ މެންދަމު 2:30 ގައި ހެންވޭރުގެ ސަރަހައްދަކުންނެވެ. އަދި އެންމެ ފަހުން ފޯން ކޯލެއް ކޮށްފައިވަނީ އެރޭ 10:19 ގަ އެވެ. ނަމަވެސް އެ ކޯލްކޮށްފައި ވަނީ ކާކަށް ކަމެއް ފުލުހުން ނުބުނެ އެވެ.\nމިމަހުގެ ހަތް ވަނަ ދުވަހުގެ ރޭން ފެށީގެން ރިލްވާންގެ ހަބަރެއް ނުވެގެން، އެކަން އާއިލާގެ ފަރާތުން ފުލުހުންނަށް ހުށަހެޅީ މިމަހުގެ 13 ވަނަ ދުވަހު އެވެ. އެ ދުވަހުން ފެށިގެން އޭނާ ހޯދުމުގެ މަސައްކަތް ފުލުހުން ދަނީ ކުރަމުންނެވެ.\nސޯޝަލް މީޑިއާގައި “މޮޔަމީހާ” ގެ ނަމުން މަޝްހޫރުވެފައިވާ ރިލްވާނަކީ ދީނީ ގޮތުން ހަރުކަށި ވިސްނުމުގެ ޖަމާއަތްތަކަށާއި ދީނީ ބައެއް ކަންކަމަށް އަދި މި ސަރުކާރުގެ ސިޔާސަތުތަކަށް ވެސް ފާޑުކިޔާ މީހެކެވެ.


Velenicia ge coach akah sobah\nވެލެންސިއާގެ ކޯޗަކަށް ސަބާހު މުހައްމަދު ހަމަޖައްސައިފި\nކްލަބް ވެލެންސިއާގެ ކޯޗަކަށް ސޮބާހު މުހައްމަދު (ސޮބާ) ހަމަޖައްސައިފިއެވެ. އޭނާއަކީ ކުރިން އެޓީމަށް ކުޅެފައިވާ ކުޅަދާނަ ޑިފެންޑަރެކެވެ.\nވެލެންސިއާގެ އިތުރަށް އޭނާވަނީ ވިކްޓްރީއާއި، ނިއުރޭޑިއަންޓަށް ކުޅެފައެވެ. ފަހުން އޭނާވަނީ ނިއުގެ ކޯޗެއްގެ ގޮތުގައިވެސް މަސައްކަތްކޮށްފައެވެ. ކުރިން ގައުމީ ޓީމަށްވެސް ކުޅެފައިވާ ތަޖުރިބާކާރު ޑިފންޑަރު ފާއިތުވި ދެ ސީޒަނުގައިވަނީ ކުލަބް ގްރީން ސްޓްރީޓުގެ ކޯޗެއްގެ ގޮތުގައި މަސައްކަތް ކޮށްފައެވެ.\nކުލަބް ގްރީން ސްޓްރީޓްގެ މެނޭޖްމެންޓާ އުފެދުނު ހިޔާލު ތަފާތު ވުންތަކުގެ ސަބަބުން އެޓީމާއެކުވެފައިވާ އެއްބަސްވުން އެ ކުލަބުންވަނީ އުވައިލައިފައެވެ. ވެލެންސިއާގެ ކޯޗަކަށް އޭނާ ހަމަޖައްސައި ވެލެންސިއާއި ސޮބާއާ ދެމެދުވަނީ ދެ އަހަރު ދުވަހުގެ އެއްބަސްވުމެއްގައި ސޮއިކޮށްފައެވެ.\nވެލެންސި އާއި ނިއުރެޑިއެންޓްގައި ވެސް ގިނަ ކާމިޔާބީތަކެއް ހޯދާފައިވާ ސޮބާ ވަނީ 2008 ވަނައަހަރުގެ ސާފުޗެމްޕިއަންޝިޕްގެ ފައިނަލުގައި އިންޑިޔާ ބަލިކޮށް ރާއްޖެ ތަށިއުފުލާލި ޓީމްގެ ފަހަތް ބެލެހެއްޓުމުގައި މުހިންމު ދައުރެއް އަދާ ކޮށްފައެވެ.\nގައުމީ ޓީމާއި، ކުލަބް ލެވެލްގައި މޮޅުކުޅުމެއް ދެއްކުމަށްފަހު ކުޅުން ހުއްޓާލި ސޮބާހް ވަނީ 2004 ވަނައަހަރު ނިއުރޭޑިއަންޓްގެ ކޯޗުކަމާ ހަވާލުވެ ގައުމީ މުބާރާތުގެ ފައިނަލަށް އެޓީމް ގެންގޮސްދީފައެވެ. ޖެހިގެންއައި 2005 ވަނައަހަރު ސޮބާހު ވަނީ ކްލަބް ގްރީން ސްޓްރީޓްސް އާ ހަވާލުވުމަށްފަހު އެ ކްލަބް ފުރަތަމަ ޑިވިޝަނަށް ކޮލިފައި ކޮށްދިނުމަށްފަހު އެސްޓީއޯ މާލޭ ލީގުގެ ދެވަނަ މަގާމް މިދިޔަ އަހަރު އެ ކުލަބަށް ހޯދައިދީފައެވެ.


ވަރޗުއަލް ޤުރުއާން މުބާރާތުގެ ފައިނަލް 343 ބައިވެރިން ވަރޗުއަލް ޤުރުއާން މުބާރާތުގެ ފައިނަލް 343 ބައިވެރިން\nވަރޗުއަލް ޤުރުއާން މުބާރާތުގެ ފައިނަލް 343 ބައިވެރިން\nމާފުށި މިސްކިތުގައި ކުޑަކުދިންނަށް ޤުރުއާން ކިޔަވައިދެނީ. ފޮޓޯ:އިސްލާމިކް މިނިސްޓްރީ\nކީރިތި ޤުރުޢާން ބަލައިގެން ކިޔެވުމުގެ ވަރޗުއަލް މުބާރާތުގެ ފައިނަލް ބުރަށް 343 މީހުން ދަތުރުކޮށްފިއެވެ.\nމީގެ ތެރޭގައި ހިމެނެނީ ދިގު ރާގަށް ކިޔެވުން ހުށައެޅި 34 ބައިވެރިއަކާއި ކުރުރާގަށް ކިޔެވުން ހުށައެޅި 309 ބައިވެރިއެކެވެ. އިސްލާމިކް މިނިސްޓްރީން މިހާރު ވަނީ ފައިނަލަށް ދަތުރުކުރި ބައިވެރިންގެ ލިސްޓް އިސްލާމިކް މިނިސްޓްރީގެ ވެބްސައިޓްގައި ޝާޢިއުކޮށްފައެވެ.\nއިސްލާމިކް މިނިސްޓްރީން ވިދާޅުވީ ފައިނަލް ބުރަށް ދަތުރު ކުރި ބައިވެރިންގެ ކިޔެވުންތައް ރެކޯޑްކޮށް ފޮނުވުމުގެ ފުރުޞަތު މިމަހުގެ 13ގައި ހުޅުވާލާނެކަމަށެވެ. އަދި މިމަހުގެ 17 ގެ ނިޔަލަށް ކިޔެވުންތައް މުބާރާތުގެ ޕޯޓަލްއަށާއި ވައިބަރ ނަންބަރު 7321728 ނަންބަރަށް ފޮނުވަން ވާނެކަމަށެވެ.\nއިސްލާމިކް މިނިސްޓްރީން ވިދާޅުވީ ފައިނަލް ބުރުގައި ކޮންމެ ބައިވެރިއަކަށްވެސް ހުށާއެޅޭނީ 1 ވީޑިއޯކަމަށެވެ. އަދި ވީޑިއޯތައް ހުށައަޅާއިރު ސމާލުވާންވީކަންކަންވެސް މިނިސްތްރީން ވަނީ އަންގާފައެވެ. މިގޮތުން ބައިވެރިޔާ އަޅާ ހެދުމަކީ އިސްލާމީ އުޞޫލްތަކާއި އެއްގޮތްވާފަދަ ހެދުމެއްކށް ވާންވާނެކަމަށާއި އެހެނިހެން އަޑުތައް ނާރާގޮތަށް ސާފުކޮށް ވީޑިއޯ ރިކޯޑްކުރަންވާނެކަމަށްވެސް އެ މިނިސްތްރީން ވިދާޅުވެއެވެ. މީގެ އިތުރުން ވީޑިއޯ ފެންނަވަރަށް އަލި ހުރުމާއި ލޭންޑް ސްކޭޕްކޮށް ވީޑިއޯ ރެކޯޑްކުރުމާއި ބެލްރައުންޑްގައި އެއްވެސް ކަހަލަ މަންޒޒރެއް ފެންނަން ހުރިގެން ނުވާނެކަމަށްވެސް މިނިސްޓްރީން ވިދާޅުވެއެވެ.\nޤައުމީ ޤުރުއާން މުބާރާތް ވަރޗުއަލްކޮށް ބޭއްވުމަށް ނިންމީ ކޯވިޑް19ގެ ޙާލަތާއި ގުޅިގެންނެވެ. މި މުބާރާތްކުރިއަށްގެންދަނީ 8 އުމުރުފުރާއަކަށް ބަހާލައިގެންނެވެ. މުބާރާތުގައި ބައިވެރިވުމަށް 3055 މީހުން ފޯމު ހުށައަޅާފައިވާ ކަމަށް އިސްލާމިކް މިނިސްޓްރީން ވިދާޅުވެއެވެ. ނަމަވެސް ކިޔެވުން ހުށައަޅާފައިވަނީ 2539 މީހުންނެވެ. މުބާރާތުގެ ފުރަތަމަ ބުރު ކުރިއަށްގެންގޮސްފައިވަނީ އޮޑިޝަން ބުރެއްގެ ގޮތުގައެވެ.\nމިފަހަރުގެ މުބާރާތުގައިވެސް ކޮންމެ ޢުމުރުފުރާއަކުން އަންހެން ފިރިހެންވަކިން އެއްވަނަ ދެވަނަ އަދި ތިންވަނަ ހޮވުމަށްވަނީ ހަމަޖެހިފައެވެ. އަދި މުބާރާތުގެ ދެކެޓަގަރީން ކޮންމެ ކެޓަގަރީއަކުން ހުރިހާ ޢުމުރުފުރާއެއް އެއްކޮށް އެއްވަނަ ދެވަނަ ތިންވަނަ ހޮވުމަށްވެސް ވަނީ ހަމަޖެހިފައެވެ. މީގެއިތުރުން މުޅި މުބާރާތުންވެސް އެއްވަނަ ދެވަނަ ހޮވުމަށްވަނީ ހަމަޖެހިފައެވެ. އަދި މިހުރިހާ ބަޔަކުންވެސް އެއްވަނައަށް ހޮވޭ ފަރާތަކަށް ރައީސުލްޖުމްހޫރިއްޔާގެ ޚާއްސަ އިނާމުވެސް ދިނުމަށްވަނީ ހަމަޖެހިފައެވެ.